vnews - ITB Fair anna aharu India gai baavvanee\nއައިޓީބީ ފެއާ އަންނަ އަހަރު އިންޑިއާގައި ބާއްވަނީ\n2018ވަނަ އަހަރު ބޭއްވި ބޭއްވި އައިޓީބީ ފެއާގެ ތެރެއިން އިންޑިއާ ސްޓޭންޑް ---\nދުނިޔޭގައި ބާއްވާ ފަތުރުވެރިކަމުގެ އެންމެ ބޮޑުފެއާ އިންޓަނޭޝަނަލް ޓުއަރިޒަމް ބޯސޭ (އައިޓީބީ)ގެ ފެއާއެއް އަންނަ އަހަރު އިންޑިއާގައި ބޭއްވުމަށް ހަމަޖައްސައިފިއެވެ.\nއައިޓީބީ ފެއާ އިންތިޒާމް ކުރާ މެސޭ ބާލިންގއިން ހާމަކޮށްފައިވާ ގޮތުގައި އަންނަ އަހަރު އައިޓީބީ-އިންޑިއާ ބޭއްވުމަށް ހަމަޖައްސާފައި ވަނީ، އިންޑިއާގެ ވިޔަފާރީގެ މަރުކަޒީރަށް މުމްބާއީގައި ބޮމެބޭ އެގްޒިބިޝަން ސެންޓަރުގައި އޭޕްރީލް 15ން 17 އަށެވެ.\nއިންޑިއާގެ މާކެޓަށް އަމާޒުކުރާ މިފެއާގައި ފަތުރުވެރިކަމުގެ ސިނާއަތުގައި އިންޑިއާގައި ހަރަކާތްތެރިވާ ގިނައަދަދެއްގެ ކުންފުނިތަކުން ބައިވެރިވާނެްއެވެ،\nައައިޓީބީގެ އިންޑިއާ ފެއާ ބާއްވަނީ، މެސޭ ބާލިންގ އާއި އިންޑޯ-ޖާމަން ޗެމްބަރ އޮފް ކޮމާސް ގުޅިގެންނެވެ.\nއިންޑިއާއަކީ ދުނިޔޭގެ2ވަނައަށް އެންމެ ބޮޑު އާބާދީއެވެ. އިންޑިއާގެ ފަތުރުވެރިކަމުގެ ސިނާއަތު ފުޅާވެ ކުރިއަރަމުން އަންނައިރު، އިންޑިއާގެ ޓްރެވަލް އިންޑަސްޓްރީން ލިބޭ އާމުދަނީ 2020ވަނަ އަހަރު 56 ބިލިއަން ޑޮލަރަށް އަރާނެކަމަށް އަންދާޒާކޮށްފައި ވެއެވެ.\nއިންޑިއާއަކީ އޭޝިއާގެ ދެވަނައަށް އެންމެ ބޮޑު މާކެޓެވެ. އަދި ދުނިޔޭގެ ނިސްބަތުން އިންޑިއާގެ މާކެޓް އޮތީ 8 ވަނަގައިއެވެ.\nއައިޓީބީ-އިންޑިއާ އަންނަ އަހަރު ފަށާއިރު، އައިޓީބީ އޭޝިއާ ފެއާ ސިންގަޕޫރުގައި އަންނަނީ ބާއްވަމުންނެެވެ. މިގޮތުން ކާމިޔާބު ކަމާއި އެކު 11 ފެއާ ބާއްވާފައި ވާއިރު 2018 ވަނަ އަހަރު ސިންގަޕޫރުގައި ބޭއްވި އައިޓީބީ-އޭޝިއާގައި ޓްރެވަލް އިންޑަސްޓްރީގެ 1000 ވުރެ ގިނަ ކުންފުނިން ބައިވެރިވިއެވެ. އެއީ 2017 ވަނަ އަހަރާއި އަޅާ ބަލާއިރު 12 އިންސައްތަ އިތުރުވެފައެވެ.\n2018 ވަނަ އަހަރު އައިޓީބީ-އޭޝިއާ ފެއާ ބާއްވާފައި ވަނީ އޮކްޓޫބަރު 17ން 19އަށް ސިންގަޕޫރުގެ މެރީނާ ބޭ ސޭންޑްސްގައެވެ.


atolhu quruaan mubaaraatun 1 vana diggaru school - Hali News\nއަތޮޅު ޤުރުއާން މުބާރާތުން 23 ވަނަފަހަރަށް 1 ވަނަ ދިއްގަރު ސުކޫލް\n06 December 2021, 21:56\nމ. އަތޮޅުގެ ޤުރުއާން މުބާރާތުން 23 ވަނަފަހަރަށް ދިއްގަރު ސުކޫލުން 1 ވަނަ ހޯދައިފިއެވެ. މިދިޔަ ހަފުތާގައި ނިމުނު މި މުބާރާތް ބާއްވާތާ މިވީ 25 އަހަރެވެ. މި މުބާރާތުން ދެވަނަ އަށް ދިޔައީ މ. އަތޮޅުތަޢުލީމީ މަރުކަޒެވެ.\nދިއްގަރު ސުކޫލުގެ ޕްރިންސިޕަލް އިސްމާއީލް އަބުދުއްﷲ ވިދާޅުވީ މިހާ ދިގު ތާރީޚަކަށް މިކާމިޔާބީ ދެމެހެއްޓުނީ ދިއްގަރު ރައްޔިތުން ޤުރުއާނަށް ދޭ ސަމާލުކަމުގެ ސަބަބުންނެވެ. ކުދިން މުބާރާތައް ތައްޔާރުކުރުމަށް ބެލެނިވެރިންނާއި ދަރިވަރުން އަދި ރަށުގެވެރިންނާއި އެކި އެކި މުއައްސަސާތަކުން ވަރަށްބޮޑު އެއްބާރުލުމެއް ދެއްވާތީއެވެ. އަދި ދިއްގަރުގެ ހުރިހާ ރައްޔިތުންވެސް މިއީ ރަށަށް ލިބޭ ފަޚުރެއްކަމުގައި ދެކި އެއްރޫހެއްގައި މަސައްކަތްކުރުމުގެ ނަތީޖާކަމުގައިވެސް ޕްރިންސިޕަލް ވިދާޅުވިއެވެ. މި މުބާރތުގައި ބަލައިގެން ކިޔުމާއި ހިތުން ކިޔެވުމުގެ ގޮފިން ދިއްގަރު ސުކޫލުން 30 ދަރިވަރުން ބައިވެރިވިއެވެ.\nކޮންމެ ރަށަކަށް ފަނޑިޔާރުން ވަޑައިގެން އެރަށެއްގެ ކުދިންލައްވާ ކިޔުއްވި މި މުބާރާތަށް ފަރިތަކުރުމަށް ދިއްގަރު ސުކޫލުން ދެ އޮޑިޝަން ބޭއްވެވިއެވެ. މިއިން ދެވަނަ އޮޑިޝަނުގައި ކުދިން ހޮއްވެވީ އޮންލައިންކޮށް، ފަނޑިޔާރުން މާލޭގައި ތިއްބަވައިގެނެވެ. އަދި މުބާރާތައް ތައްޔާރުވުމަށްޓަކައި ކުދިންނަށް ފަރިތަކޮށްދެއްވީ ދިއްގަރު ސުކޫލުގެ ޤުރުއާން މުދައްރިސުންކަމުގައި އެ ސުކޫލްގެ ޕްރިންސިޕަލް ވިދާޅުވިއެވެ. މުބާރާތުގެ ނަތީޖާ ފާޅުކުރުން އޮތީ4ޑިސެންބަރު 2021 ވީ ހޮނިހިރު ދުވަހު މ. އަތޮޅު ސްޓޭޓް ހައުސްގައެވެ.


ރިބާ ބޭންކުތައް ފެތުރުމާއި، ރިބާ ފައިދާ އަތުލުމާ ބެހޭ، ރާބިޠަތުލް ޢާލަމުލް އިސްލާމީގެ ޤަރާރު | މުޢާމަލާތު | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު މުޢާމަލާތު ރިބާ ބޭންކުތައް ފެތުރުމާއި، ރިބާ ފައިދާ އަތުލުމާ ބެހޭ، ރާބިޠަތުލް ޢާލަމުލް އިސްލާމީގެ ޤަރާރު\nالحمد لله والصلاة والسلام على من لا نبي بعده سيدنا ونبينا محمد صلى الله عليه وعلى آله وصحبه وسلم. أما بعد\nޤުރުއާނާއި ސުންނަތުން އަދި އިޖްމާޢުން އެއީ ޙަރާމް އެއްޗެއް ކަމަށް ސާބިތުވެފައިވާ، އަދި ދީނުގައި ކަނޑައެޅިގެން ޙަރާމް ކުރެވިފައިވާ ބޮޑެތި ފާފައިގެ ތެރޭގައި ހިމެނޭ، ގެއްލުމާއި ހަލާކު ހުރި ހަތް ކަމުގެ ތެރޭގައި ހިމެނޭ، އެކަން ކުރާ ބައެއްގެ މައްޗަށް ﷲ އާއި ރަސޫލާ ގެ ހަނގުރާމަ އިޢްލާން ކުރެވިފައިވާ، ނުރައްކާތެރި މި މައްސަލައާ ބެހޭ ގޮތުން މަޖްލިހުގެ މެންބަރުން ވަނީ ވާހަކަ ދައްކާފައެވެ.\nމާތް ﷲ ވަޙީ ކުރައްވަނީ: فَإِن لَّمْ تَفْعَلُواْ فَأْذَنُواْ بِحَرْبٍ مِّنَ اللّهِ وَرَسُولِهِ وَإِن تُبْتُمْ فَلَكُمْ رُؤُوسُ أَمْوَالِكُمْ لاَ تَظْلِمُونَ وَلاَ تُظْلَمُونَ\nމާނައަކީ: ''މިކަން މިހެން ނުކޮށްފިނަމަ، ދެން ކަލޭމެންގެ މައްޗަށް ﷲ އާއި އެކަލާނގެ ރަސޫލާގެ ފަރާތުން، ހަނގުރާމަ އިޢްލާންވެގެން ހުރި ކަމުގެ އިންޒާރު ލިބިގަންނަ ހުށިކަމެވެ. ނަމަވެސް ކަލޭމެން ތައުބާ ވެއްޖެނަމަ، ކަލޭމެންނަށް، ކަލޭމެން ދަރަންޏަށް ދިން ޢަދަދުގެ ފައިސާ (ސޫދާ ނުލައި) ލިބޭ ހުއްޓެވެ. އަދި ކަލޭމެން އަނެކުންނަށް އަނިޔާވެރި ނުވާހުށިކަމެވެ. އަދި ކަލޭމެންނަށް ވެސް އަނެކުންގެ ކިބައިން އަނިޔާވެރި ކަމުގެ ކަމެއް ކުރެވިގެން ނުމެވާހުށި ކަމެވެ.''(ބަޤަރާ 279)\nއަދި ރަސޫލުﷲ -ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައި ވަނީ: لَعَنَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  آكِلَ الرِّبَا وَمُؤْكِلَهُ وَكَاتِبَهُ وَشَاهِدَيْهِ وَقَالَ هُمْ سَوَاءٌ\nރިބާ އަކީ ދުނިޔޭގެ އިޤްތިޞާދަށާއި ސިޔާސަތަށް އަދި އަޚްލާޤަށާއި ސަލާމަތަށް ހުރި ނުރައްކަލެއް ކަމާއި، ދުނިޔެއަަށް ކުރިމަތިވަމުންދާ އެތަކެއް މައްސަލަތަކުގެ ފަހަތުހައި ވަނީ ރިބާ ކަމާއި، ދުނިޔޭގައި ފެތުރިފައި މިވާ ނުބައި ބަލި -ރިބާ- ނައްތާލައިގެން މެނުވީ ސަލާމަތެއް ނެތް ކަން، އިޤްތިޞާދީ ހޯދުންތަކުން ވަނީ ސާބިތުވެފައެވެ. މި ވާހަކަ އަކީ މީގެ ސާދަ ޤަރުނު ކުރިން އިސްލާމް ދީން ބުނެފައިވާ ވާހަކަ އެކެވެ.\nﷲ ގެ ނިޢްމަތްފުޅުން މިއަދު މުސްލިމުން ގެ ދީނީ ހޭލުންތެރިކަމާއި އެ މީހުންގެ އަމިއްލަވަންތަކަމާއި، ނަފްސާއި މެދު އޮންނަ އިތުބާރު ވަނީ އިތުރުވެފައެވެ. އަދި ހުޅަނގުގެ ޙަޟާރަތާއި އެ މީހުންގެ ރައުސްމާލީ ނިޒާމު ގެ ކުރިމަތީގައި މުސްލިމުން އިޙްސާސް ކުރި ނަފްސާނީ ބަލިވުން، މި އަދު ވަނީ ފަހަތަށް ޖެހިފައެވެ. ﷲ އާއި ރަސޫލާ ޙަރާމް ކުރައްވާފައިވާ އެއްޗެއް ޙަލާލް އެއްޗަކަށް ހަދަން ދީނުގެ ނައްޞުތައް ލަންބުވައި އުޅުނު، ނަފްސުގައި ބަލިކަށިކަމެއް އުޅުނު ބަޔަކު، މުސްލިމުންގެ ތެރޭގައި ޒަމާނެއްގައި ތިއްބެވެ. ނަމަވެސް އެތަކެއް އިސްލާމީ ޤައުމެއްގައި އަދި އިސްލާމީ ދުނިޔެ ނޫން ތަންތާނގައި ވެސް މި އަދު ވަނީ، ބޭންކު ފައިދާ އަކީ ރިބާ ކަމާއި މެދު އެއްބަސްވެ އިޤްތިޞާދީ ބައްދަލުވުންތައް ބޭއްވިފައެވެ. އަދި މިހާރު ހުރި ރިބާ ބޭންކުތަކުގެ ބަދަލުގައި ޝަރުޢީ ގޮތުން ހުއްދަ ބަދަލުތަކެއް އުފެއްދިދާނެ ކަން މީހުންނަށް އެނގުނެވެ.\nމީގެ ނަތީޖާއެއްގެ ގޮތުން ދެން އެޅުނު ބަރަކާތްތެރި ފިޔަވަޅަކީ، ދީނީ ގޮތުން މަނާ މުޢާމަލާތުތަކާއި ރިބާ ނުހިމެބޭ އިސްލާމީ ބޭންކުތައް އުފެއްދުމެވެ. މި ކަން ފެއްޓުނީ ވަރަށް ކުޑަ ގޮތަކަށެވެ. ނަމަވެސް ލަސްތަކެއް ނުވެ ބޭންކުތައް ގިނަވެ ފުޅާ ވެފައި ވެއެވެ. އެގޮތުން އިސްލާމީ ޤައުމުތަކާއި އިސްލާމީ ނޫން ޤައުމުތަކުގައިވާ، އިސްލާމީ ބޭންކުތަކުގެ ޢަދަދު މި އަދު ވަނީ ނުވަދިހައަށް އަރާފައެވެ.\nބޭންކާއި ނުލާ އިޤްތިޞާދެއް ނޯންނާނެ ކަމަށާއި، ބޭންކު ފައިދާއާއި ނުލާ ބޭންކެއް ނު ހުންނާނެ ކަމަށް ބުނި، އަދި އިޤްތިޞާދީ ދާއިރާގައި އިސްލާމީ ޝަރީޢަތް ތަންފީޒު ކުރުމަކީ މުސްލަތަޙީލު ކަމެއް ކަމަށް ހީކޮށްގެން ތިބި، ފިކުރީ ހަނގުރާމައިގެ ޝިކާރަކަށް ވެފައި ތިބި މީހުންނާއި، ޢަލްމާނީން ގެ ބުނުންތައް ތެދުނޫން ކަން މި އަދު ވަނީ ސާބިތުވެފައެވެ.\nއިސްލާމީ ޤައުމުތަކުގެ ތެރެއިން ޕާކިސްތާނު ފަދަ ޤައުމުތައް، ﷲގެ ވާގިފުޅާ އެކު މި އަދު ވަނީ، އެތާނގެ ޤައުމީ ބޭންކުތައް، ރިބާ އަތުނުލާ އަދި ރިބާ ނުދޭ އިސްލާމީ ބޭންކުތަކަކަށް ބަދަލު ކޮށްފައެވެ. އަދި ޤައުމުގެ އިޤްތިޞާދީ ސިޔާސަތާއި އެއްގޮތަށް ނިޒާމު ބަދަލު ކުރުމަށާއި އެހެން ނޫނީ ޕާކިސްތާނުގައި އެ މީހުންނަށް ޖާގައެއް ނެތް ކަމަށް، ބޭރުގެ ބޭންކުތަކަށް ވެސް ވަނީ އެންގިފައެވެ. މިއީ ޔަޤީނުން ވެސް ބަރަކާތްތެރި ފެށުމެކެވެ. މިކަމަށް މަސައްކަތް ކުރާ މީހުންނަށް ﷲ ބަރަކާތް ލައްވާށިއެވެ.\nވީމާ، މި އަންނަނިވި ޤަރާރުތައް މި މަޖްލިހުން ނެރެމެވެ:-\nﷲ ސުބުޙާނަހޫ ވަތަޢާލާ ނަހީ ކުރައްވާފައިވާ، ރިބާ އަތުލުމާއި ރިބާ ދިނުމާއި އެއްވެސް ސިފައެއްގައި އެކަމަށް އެހީތެރިވުން، އެއްކޮށް ހުއްޓާލުމަކީ މުސްލިމުންގެ މައްޗަށް ވާޖިބު ކަމެކެވެ. ﷲ ގެ ޢަޛާބު ޙައްޤުވާ ބަޔަށް މުސްލިމުން ނުވާނީ އޭރުންނެވެ. އަދި މުސްލިމުންގެ މައްޗަށް ﷲ އާއި އެކަލާނގެ ރަސޫލާ ގެ ފަރާތްޕުޅުން ހަނގުރާމައެއް އިޢްލާން ނުކުރެވޭނީ ވެސް އޭރުންނެވެ.\nރިބާ ބޭންކުތަކުގެ ބަދަލެއްގެ ގޮތުން އިސްލާމީ ބޭންކުތައް އުފެދެމުން އަންނަ އައުމަކީ، މި މަޖްލިސް ވަރަށް ހިތް ހަމަޖެހުމާ އެކު ބަލާ ކަމެކެވެ. އިސްލާމީ ބޭންކުގެ މާނައަކީ، ބޭންކުން ހިންގާ ހުރިހާ މުޢާމަލާތެއްގައި ވެސް އިސްލާމީ ޝަރީޢަތުގެ ޙުކުމްތަކާއި އެއްގޮތް ވާ ގޮތުގެ މަތިން މަސައްކަތް ކުރަން ޖެހޭނެ ކަމަށް، ބޭންކު ހިންގުމުގެ އަސާސީ ނިޒާމުގައި ބަޔާން ކުރެވި، ބަސް ވިކޭ ޝަރުޢީ ކޮމިޓީއެއްގެ ބެލުމުގެ ދަށުން މަސައްކަތް ކުރާ ބޭންކުތަކެވެ.\nމިފަދަ ބޭންކުތަކަށް ވާގި ދީ އެހީތެރިވުމަށާއި، އިސްލާމީ ބޭންކުތަކާ ބެހޭ ގޮތުން ދައްކާ ޙަޤީޤަތެއް ނެތް ވާހަކަތައް އަޑު ނޭހުމަށް، މި މަޖްލިސް ހުރިހާ މުސްލިމުންނަށް ގޮވާލައެވެ. އަދި ހުރިހާ އިސްލާމީ ޤައުމެއްގައި ވެސް، އިސްލާމީ ބޭންކު އުފެއްދުމުގެ މަސައްކަތް ފުޅާ ކުރުމަކީ ވަރަށް މުހިއްމު ކަމެއް ކަމަށް، މި މަޖްލިސް ދެކެމެވެ. އިސްލާމީ އިޤްތިޞާދުގެ ފުރިހަމަ އަދި ވަރުގަ ވިއުގައެއް އުފެއްދޭނީ އޭރުންނެވެ.\nއިސްލާމީ ބޭންކާއި މުޢާމަލާތު ކުރުމުގެ ފަސޭހަކަން ލިބިފައިވާ އެއްވެސް މުސްލިމަކު، އެތެރޭގައި އަދި ބޭރުގައިވާ ރިބާ ބޭންކުތަކާއި މުޢާމަލާތު ކުރުމަކީ ޙަރާމް ކަމެކެވެ. އެހެނީ އިސްލާމީ ބަދަލެއް އޮއްވާ، ރިބާ ބޭންކަކާއި މުޢާމަލާތު ކުރުމުގެ އުޒުރެއް އޭނާއަކަށް ނުވެއެވެ. ނުބައި އެއްޗެހީގެ ބަދަލުގައި ރަނގަޅު އެއްޗެހި އިޚްތިޔާރު ކޮށް، ޙަރާމް އެއްޗެހީ ދޫކޮށް ޙަލާލް އެއްޗެހިން ފުއްދުމަކީ، މުސްލިމުންގެ މައްޗަށް ވާޖިބު ކަމެކެވެ.\nމާތްﷲ ގެ ބަސްފުޅު ކަމުގައިވާ: وَذَرُواْ مَا بَقِيَ مِنَ الرِّبَا إِن كُنتُم مُّؤْمِنِينَ\nއަށް އިޖާބަ ދިނުމުގެ ގޮތުން، ބޭންކުތަކުގައިވާ ރިބާގެ ނަޖިސް ސާފު ކުރުމަށް، އިސްލާމީ ޤައުމުތަކުގެ މަސްއޫލުވެރިންނަށާއި ބޭންކުތައް ހިންގަން ތިބި މީހުންނަށް، މި މަޖްލިހުން ގޮވާލަމެވެ.\nރިބާ ފައިދާ ގެ ގޮތުގައި ލިބޭ ކޮންމެ ފައިސާ އަކީ ޙަރާމް އެއްޗެކެވެ. އަދި މުސްލިމަކު -ބޭންކަށް ފައިސާ ލާ މީހާ- ބޭންކު ފައިދާ އަތުލާފައި އެއިން އޭނާގެ އަމިއްލަ ނަފްސަށާއި އަދި ޢާއިލާއަށް ޚަރަދު ކޮށް އޭގެ މަންފާ ލިބިގަތުމަކީ ހުއްދަ ވާނެ ކަމެއް ނޫނެވެ. ވީމާ ޖެހޭނީ މިފަދަ ފައިސާ (ބޭންކު ރިބާ)، މަދަރުސާތަކަށާއި ހަސްފަތާލު ފަދަ މުސްލިމުންގެ ޢާއްމު މަސްލަހަތަކަށް ހޭދަ ކުރާށެވެ. ޞަދަޤާތް ދިނުމުގެ ނިޔަތަކު ނޫނެވެ. ޙަރާމް ފައިސާއިން ޠާހިރުވެގަތުމުގެ ނިޔަތުގައެވެ.\nބޭންކުން ދޭ ރިބާ، ބޭންކަށް ދޫކޮށްލުމަކީ އެއްވެސް ހާލެއްގައި ހުއްދަވާނެ ކަމެއް ނޫނެވެ. އެއީ އެ އަތުނުލުމުން އެ މީހުންގެ ފައިދާ ބޮޑުވެ، ވަރުގަދަވާނެތީއެވެ. ބޭރު ބޭންކުތަކުން މި ފައިސާ އަތުނުލުމުގެ ގެއްލުން މާ ބޮޑެވެ. އެހެނީ، ޢާއްމު ކޮށް މިފަދަ ބޭންކުތަކުން މި ގޮތަށް ދޫކޮށްލެވޭ ފައިސާ ހަދިޔާ ކުރަނީ ނަޞްރާނީ، ޔަހޫދީ މުއައްސަސާތަކަށެވެ. ނަތީޖާއަކަށް ވާނީ މުސްލިމުންގެ ފައިސާއިން މުސްލިމުންގެ އަމިއްލަ ދަރިން މަގު ފުރައްދައި ޢަޤީދާއަށް ގެއްލުން ދޭ ބަޔަކަށް އެހީތެރިވެވުމެވެ. އަދި ހަނދާން ކޮށް ދެމެވެ. ފައިދާ އަތުނުލާ ވެސް އަތުލައިގެން ވެސް، ރިބާ ބޭންކުތަކާ މުޢާމަލާތު ކުރުމުގައި ދެމި ހުރުމަކީ ހުއްދަ ކަމެއް ނޫނެވެ.\nއަދި މި މަޖްލިހުން އިސްލާމީ ބޭންކުތަކަށް ގޮވާލަނީ، ޞާލިޙް މުސްލިމް މުވައްޒަފުން އިޚްތިޔާރު ކުރުމަށެވެ. އަދި އެ މީހުންނަށް އިސްލާމީ ފިޤުހާއި ދީނުގެ ޙުކުމްތަކައި އަދަބުތައް ދަސްކޮށް ދީ ހެދުމަށެވެ. އެ މީހުންގެ ސުލޫކާއި ޢަމަލުތައް އިސްލާމް ދީނާއި އެއްގޮތަށް ހުންނާނީ އޭރުންނެވެ.\nތައުފީޤު ދެއްވުން އެދި ދުޢާ ކުރަނީ މާތް ﷲ އަށެވެ. އަދި އެކަލާގެ ރަސޫލާއަށް ޞަލަވާތާއި ސަލާމަތް ލެއްވުން އެދި ދުޢާ ކުރަމެވެ.


Miee Kuda Kujje Noon, Indiage Nan Mashooru Laweyer eh! - Vaguthu\nމިއީ ކުޑަ ކުއްޖެއް ނޫން، އިންޑިއާގެ ނަން މަޝްހޫރު ލޯޔަރެއް!\nބަލާ ބެލުމަށް މިއީ ކުޑަ ކުއްޖެއް ގޮތަށް ފެނުނަސް ތި ހީވީ ރަނގަޅަކަށް ނޫނެވެ. މިއީ އިންޑިއާ އަށް ނިސްބަތްވާ ނަން މަޝްހޫރު ލޯޔަރެކެވެ. އުމުރުން 25 އަހަރުގެ ހަރްވިންދަރް ކޯރް ޖަނަގަލް އޭނާގެ ވަކީލުކަމުގެ ސަނަދު ހޯދީ މިދިޔަ އަހަރެވެ. އޭރުން ފެށިގެން އޭނާ ދަނީ ވަކާލާތު ކުރަމުންނެވެ.\nއިންޑިއާގެ ޕަންޖާބް އާއި ހަރިޔާނާގައި މަޝްހޫރު މި ވަކީލްގެ އިސްކޮޅު އާދަޔާ ޚިލާފަށް ކުރުވުމުން އޭނާ ފެންނަ ފެންނުމަށް ކުޑަ ކުއްޖަކާ ވަރަށް ވައްތަރެވެ. އޭނާގެ އިސްކޮޅުގައި ހުންނަނީ އެންމެ ތިން ފޫޓު އެގާރަ އިންޗިއެވެ. އޭނާ އަކީ އިންޑިއާގެ އެންމެ ކުރު ލޯޔަރެވެ.ނަމަވެސް އެކަމުގެ ސަބަބުން އޭނާގެ ހުވަފެންތައް ހާސިލްކުރަން އެއްވެސް ކަހަލަ ހުރަހެއް ކުރިމަތިވާކަށް ހަރްވިންދަރް ބޭނުމެއް ނުވެއެވެ. އޭނާގެ އަޒުމް އެއަށް ވުރެ މާ ވަރުގަދައެވެ.\nއެންމެ ފުރަތަމަ ހަރްވިންދަރު ބޭނުންވީ އެއާހޮސްޓެސްއަކަށް ވާށެވެ. އެ ހުވަފެން ކާމިޔާބު ނުވީ އޭނާ އިސްކޮޅުން ކުރުވުމުންނެވެ. އޭނާގެ ބައްޕަ ޝަމްޝޭރް ސިންގ އަކީ ފުލުހެކެވެ. ހަރްވިންދަރުގެ ކުޑަ ފިރިހެން ކޮއްކޮ އެއްވެސް ހުރި އިރު އެ އެންމެންގެ ވެސް އިސްކޮޅަކީ އާއްމު މީހުންގެ އިސްކޮޅާ އެއްވަރު އިސްކޮޅުތަކެކެވެ.\nވަރަށް ބައިވަރު ސިއްހީ ފަރުވާކޮށްގެންވެސް އޭނަ އަށް ކުރިއަށް ނުދެވުމުން ކުރިން މާޔޫސްވި ނަމަވެސް މިހާރު އޭނާ އަމިއްލަ ނަފްސަށް ކުރާ އިތުބާރު ބޮޑުތަނުން އިތުރުވެފައިވާ ކަމަށް ހަރްވިންދަރް ބުނެއެވެ. އޭނާ ބުނީ އަމިއްލަ ނަފްސަށް އޮތް އިތުބާރު އިތުރުކުރަން މޯޓިވޭޝަނަލް ވީޑިއޯ ބަލާ ކަމަށެވެ.\nވަކީލަކަށް ވާން ނިންމީ ގްރޭޑް 12 ގައި ހުއްޓާ ކަމަށް ވެސް އޭނާ ވަނީ ބުނެފައެވެ. އެ ފަދަ މަސައްކަތެއް ޚިޔާރު ކުރި މުޅި ގައުމަށް ނަމޫނާ އަކަށް ވުމުގެ މަގްސަދުގައި ކަމަށް ހަރްވިންދަރް ބުންޏެވެ. އަދި އިސްކޮޅުން ކުރުވުމުން ކާމިޔާބު ނުވާނެ ކަމަށް ބުނި މީހުންނަށް އެއީ ރަނގަޅު ރައްދެއް ކަމަށް ްއޭނާ ގަބޫލުކުރެއެވެ.\nހަރްވިންދަރް މިހާރު އެންމެ ބޭނުމީ ކުޑަ ކުދިންނާއި އަންހެނުންގެ ހައްގުތައް ހިމާޔަތްކުރަން ވަކާލާތު ކުރާށެވެ. އޭނާ އަކީ މަޝްޙޫރު އެތައް ބްރޭންޑެއްގެ ބްރޭންޑް އެމްބެސެޑަރުވެސްމެއެވެ.\nދުނިޔޭގެ އެންމެ ބޮޑު ވެލާ އެއްގަމަށް!\nއަކްޝޭގެ "ސޫރިޔަވަންސީ" އަޅުވާނެ ތާރީޚު އަނެއްކާ ވެސް އިއުލާންކޮށްފި


BREAKING NEWS: Covid Jehigen Raajje In Niyaavi Meehunge Adhadhu 200 Ah Araifi - Vaguthu\nކޮވިޑް-19 ގައި ރާއްޖެ އިން ނިޔާވި މީހުންގެ އަދަދު 200 އަށް އަރައިފިއެވެ.\nގދ.ތިނަދޫ އަބްދުލްޞަމަދު މެމޯރިއަލް ހޮސްޕިޓަލްގައި ފަރުވާ ދެމުން ގެންދިޔަ މީހަކު ކޮވިޑް ޖެހިގެން މިއަދު ވަނީ ނިޔާވެފައެވެ. މިއީ ކޮވިޑް ޖެހިގެން ރާއްޖެ އިން ނިޔާވި 200 ވަނަ މީހާއެވެ.\nއަބްދުލްޞަމަދު މެމޯރިއަލް ހޮސްޕިޓަލުން ބުނީ ކޮވިޑް ޖެހިގެން އެހޮސްޕިޓަލްގައި ނިޔާވެފައި ވަނީ 79 އަހަރުގެ ފިރިހެނެއް ކަމަށެވެ. އޭނާ ނިޔާވީ ރޭ ފަތިހު 05:00 ގައެވެ.\nކޮވިޑް ޖެހިގެން ރާއްޖެ އިން ފުރަތަމަ މީހަކު ނިޔާވީ 2020 ވަނަ އަހަރުގެ އޭޕްރީލް 30 ވަނަ ދުވަހު އެވެ. ކޮވިޑް ޖެހިގެން ރާއްޖޭގައި ނިޔާވާ މީހުންގެ އަދަދު މެއި މަހުން ފެށިގެން އަންނަނީ ވަރަށް ބޮޑަށް އިތުރުވަމުންނެވެ. މިއަހަރުގެ އޭޕްރީލް މަސް ނިމުނު އިރު ކޮވިޑް ގައި ރާއްޖެ އިން ނިޔާވެފައި ވަނީ 73 މީހުންނެވެ. ނަމަވެސް އޭގެ ފަހުން ކޮވިޑަށް ފައްސިވާ މީހުންގެ އަދަދު އިތުރުވުމާއިއެކު ކޮވިޑް ޖެހިގެން ފާއިތުވި ދޮޅުމަސް ދުވަހުގެ ތެރޭގައި ވަނީ 127 މީހުން ނިޔާވެފައެވެ.\nކޮވިޑްގައި ރާއްޖެ އިން މިހާތަނަށް އެންމެ ގިނަ މީހުން ނިޔާވެފައި ވަނީ މެއި މަހުގެ 24 ވަނަ ދުވަހު އެވެ. އެދުވަހު 13 މީހަކު ވަނީ ކޮވިޑް ޖެހިގެން ނިޔާވެފައެވެ.\nރާއްޖެ އިން ކޮވިޑް ޖެހުނު މީހުންގެ ތެރެއިން ނިޔާވި އެންމެ ހަގު މީހަކީ 10 އަހަރުގެ އަންހެން ކުއްޖެކެވެ. އެކުއްޖާ ނިޔާވީ ހާލު ސީރިއަސް ވެގެން ހޮސްޕިޓަލަށް ގެންދަން އެމްބިއުލަންސަށް ގުޅުމުން ވެސް އެމްބިއުލާންސް ނައުމުން ފަރުވާ ލަސްވުމުންނެވެ.\nފަހަކަށް އައިސް ކޮވިޑްގައި ނިޔާވާ ޒުވާނުންނާއި މެދުއުމުރުގެ މީހުންގެ އަދަދު ވެސް ވަނީ އިތުރުވެފައެވެ. މިމަހު ވެސް ވަނީ 25 އަހަރުގެ އަންހެނަކާއި 27 އަހަރުގެ ފިރިހެނަކު ކޮވިޑް ޖެހިގެން ރާއްޖެ އިން ނިޔާވެފައެވެ.\nކޮވިޑް-19 ޖެހިގެން ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު މިހާރު އަންނަނީ ވަރަށް ބޮޑަށް މަދުވަމުންނެވެ. އިއްޔެ އިރުއޮއްސުނުއިރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ގެންދިޔައީ 79 މީހުންނަށެވެ.


ހާދަހާވޭ ކުރާހިތް ސަމާސާ 26 ވަަނަ ބައި – Esfiya – Dhivehi Vaahaka Site\n- by aasi - 0- April 18, 2016\n“އާހް!” ހައިރާން ވެގެން ހިބާ ބަލައިލި އިރު އަޒްކާއާއި އަޒްމީލު ބަދިގެ ދޮރުމަތީ ހެވިފައި ތިއްބެވެ. ޝަކީލާ ވެސް ހިނި އައިސްފައި ހިބާއަށް ބަލަހައްޓައިގެން ހުއްޓެވެ. ހިބާ ހުރީ އަޖައިބު ވެފަ އެވެ. ބިސް ޖަހާފައި ހެވިފައި އެންމެން އެބަ ތިއްބެވެ.\n“ހެޕީ ބާރތް ޑޭ ޓޫ ޔޫ!” އެންމެން އެއް އަޑަކުން ލަވަ ކިޔަން ފެށި އެވެ. ހިބާއަށް އެއީ ހިބާގެ އުފަން ދުވަސް ކަން ހަދާނެއް ވެސް ނެތެވެ. އެމީހުން ލަވަ ކިޔަން ފެށުމުން އެކަން ހަދާން ވެގެން އަނގަމަތީ އަތް އަޅައިގެން ހެވިފައި ހިބާ ހުއްޓެވެ.\n“ހޫން. ދެން ހެވިފަ ހުންނާނެ ކަމެއް ނެތް. ދޭ ފެން ވަރައިގެން އަންނަން.” ޝަކީލާ ބުންޏެވެ.\n“އެއީ ދޮގެއް. އަދި ނުނިމެޔޭ.” އަޒުމީލު ބަދިގެއަށް ވަންނަމުން ބުންޏެވެ. އަޒުމީލު ގޮދަން ފުށް އެއްޗާއި ދިމާއަށް ގުދުވާން ފެށުމުން އަޒުމީލު ކުރަން އުޅޭ ކަންތައް ހިބާއަށް އެގިގެން އަވަހަށް ދުއްވައި ގަންނަން އުޅެނިކޮން އަޒްކާ ހިބާ ހިފެހެއްޓި އެވެ. އަޒުމީލު ބަލާކަށް ނުހުރެ އޭގަ އޮތް ކުޑަ ޖޯޑަށް ފުށްއަޅައިގެން އައިސް ހިބާގެ ގަޔަށް އޮއްސާލި އެވެ. އެންމެން ހޭން ފެށި އެވެ. ޝަކީލާ ވެސް އެވަގުތު ހެވިފައި ހުއްޓެވެ.\n“ބަލާލަ މިހާރު މިއޮއް ބަދިގެއެއް.” ދެންމެ ހެވިފައި ހުރި ޝަކީލާ ހިތްހަމަ ނުޖެހުނީ މުޅި ބަދިގެއަށް ބިހާ ފުށާ އެޅިފައި އޮތީމަ އެވެ. “ކަލޭމެން މިތަން ސާފުކުރޭ. ދެން ބައްޕަ ސައިބޯން އަންނައިރު މިގޮތަށް އޮތީމަ ވަރަށް ރީތި ވާނެ.”\n“ހިބާ ދޭ ފެން ވަރަން. އަޒްކޮއާ ދޮންބެއާ ސާފު ކޮށްލާނަން.” އަޒްކާ ހިބާ އަވަހަށް ފޮނުވާލަމުން ބުންޏެވެ.\n“އަޒްކާ ސާފު ކޮށްލާ ދޮންބެ ރޭގަ ހޭލާ ހުރެފަ އައިމަ ނިދި އައިސްގެން މިދަނީ ނިދާލަން.” އަޒްމީލް އަވަހަށް ބޮލުން ނައްޓާލަމުން އެތަނުން ނުކުމެގެން ހިގައްޖެ އެވެ.\n“ރީތި ވެއްޖެ.” އަޒުމީލު ނުކުމެގެން ދިޔަތަން ބަލަން ހުރެފައި ޝަކީލާ އަޒްކާއަށް ބުންޏެވެ. އަޒްކާ ފޫހި ގޮތަކަށް ތުންގަނޑު އޫކޮށްލަމުން ސާފުކުރަން ފެށި އެވެ.\nހިބާ ފެންވަރައިގެން ނިކުމެ ލޯގަނޑު ކައިރީ ހުއްޓިލި އެވެ. މިއަދު ފައުޒާން ހުރިނަމައޭ ހިބާ ހިތަށް އެރި އެވެ. މިދިޔަ އުފަން ދުވަސް މަތިން ހިބާ ހަދާން ވި އެވެ. އެއީ ހިބާއަށް ހިތްދަތި ކަމެއް ގެނުވި އުފަން ދުވަހެކެވެ. އެކަހަލަ އުފަން ދުވަހަކަށް މިއަދު ނުވުމަށް ހިތުގެ އަޑިން ހިބާއަށް ދުޢާ ކޮށްލެވުނެވެ.\nއެދުވަހު މެންދުރު ފަހު ޒެކް އައީ ބޮޑު ކޮތަޅެއް ހިފައި ގެނެވެ. އެންމެ ކުރިން އެ ކޮތަޅުން ޒެކް ނަގާފަ ހިބާއަށް ދިނީ ވަރަށް އަގު ބޮޑު ފަށެކެވެ. އެއީ ފެހި ކުލައިގެ ޖަވާހިރު މުތީ ތަކެއް ޖަހާލާފައިވާ ރިހި ފަށެކެވެ. ދެން ދިނީ ޓޮޕަކާއި ޖީންސް އެކެވެ. އެއީ ހިބާ އާމުކޮން ލާއުޅޭ ކަހަލަ އެއްޗިއްސެވެ. އެއީ ހިބާގެ ބައްޕަ ފޮނުވި ހަދިޔާ ކަމުގައި ޒެކް ބުންޏެވެ. ޒެކްގެ ފަރާތުން ހިބާއަށް ދިނީ ދަބަހެކެވެ. ހެދުމާއި ގުޅޭ ކަހަލަ ދަބަހެކެވެ.\n“ޒެކް، ޒެކް ޖެހޭނެ ދެ ހަދިޔާ ދޭން.” ހިބާ ބުންޏެވެ. އޭރު އަޒްކާ ހިބާއަށް ލިބުނު ހަދިޔާތަށް ރީތި ވެގެން ބަލަން އިނެވެ.\n“އެޔޯ؟” ޒެކް އެހި އެވެ.\n“މިދިޔަ އަހަރު ޒެކް ނުދެމެއްނު.” ހިބާ ބުންޏެވެ.\n“އާން. ތެދެކޭ.” ޒެކް ހަދާން ވެގެން ބުންޏެވެ. އެހެންޏާ ކޮންމެ އަހަރަކު ވެސް ހިބާއަށް ކޮންމެސް ހަދިޔާއެއް ޒެކްގެ ފަރާތުން ލިބެ އެވެ. ނަމަވެސް މިދިޔަ އަހަރު ހިބާގެ އުފަން ދުވަސް އައި އިރު ޒެކް އުޅުނީ ރާއްޖޭން ބޭރުގަ އެވެ. އެހެން ކަމުން ޒެކް ވެސް ހަދާން ނެތުނީ އެވެ.\n“ޒެކް، މިފަހަރު ދޭން ޖެހޭނީ ހިބާ ބުނާ އެއްޗެއް.” ހިބާ ބުންޏެވެ. ޒެކް ބުމަ އަރުވާލަމުން އަތުން އިށާރާތެއް ކޮށްލި އެވެ.\n“ޒެކް ޖެހޭނީ މިގޭ އެންމެނަށް ކާން ދޭން.” ހިބާ ބުންޏެވެ. “މިރޭ!” ހިބާ އަޑަށް ބާރު ލާފައި ބުންޏެވެ.\n“އޯކޭ، ރެޑީވޭ.” ޒެކް ބުންޏެވެ. “ސައިކު ނެތް ކުދިން ބަލާ ޒެކް އަންނާނަން.”\nހިބާ އަވަހަށް އަޒްމީލުއަށް ގުޅާލި އެވެ. އަދި ޝަކީލާއާއި ރަޝީދް ކައިރީ ވެސް ތައްޔާރު ވުމަށް ބުންޏެވެ.\n“އެކޮއެ. ނަދޫ ވެސް ގެންދަން ވާނެނު.” ހިބާ ރަޝީދް ކައިރީ ބުނުމުން ރަޝީދް ހިބާއަށް ގޮވާލާފައި ބުންޏެވެ. ހިބާއަށް ދެކޮޅު ހަދާކަށް ނުކެރުނެވެ. ހިބާ އަޒްކާ ކައިރީ އެވާހަކަ ބުނުމުން އަޒްކާ ވެސް ފޫހި ގޮތަކަށް އިނދެ ނަދުވާއަށް ގުޅި އެވެ.\n“އާން ދެވިދާނެ. ކާކު ދެނީ؟” ނަދުވާ އެހި އެވެ.\n“ޒެކް ދެނީ، ހިބާގެ ބާރތްޑޭ ވީމަ.” އަޒްކާ ހީކުރީ ހިބާގެ ބާރތްޑޭ ވީމަ އޭ ބުނެފިއްޔާ ނަދުވާ ނުދާނެ ކަމަށެވެ. ނަމަވެސް ކަންތައް ވީ އެހެނެއް ނޫނެވެ. ޒޭބާއާއި ދެމީހުން ވެސް ތިބީ ދާގޮތަށް ކަމަށް ބުނެފި އެވެ.\nއެރޭ ހިބާ ކްލާސް ނިމިގެން އަޒްކާއާއި އެކު ކޮލެޖު ދޮރު ކައިރީ މަޑުކޮށްލައިގެން ތިބީ މާޒްއާއި ޒެކް އަންނަން ދެނެވެ. އެންމެ ކުރިން އައީ މާޒް އެވެ. މާޒް އިނީ ވަރަށް ހިނި އައިސްފަ އެވެ.\n“ހެޕީ ބާރތް ޑޭ ހިބާ!” މާޒް ބުންޏެވެ. “ހިބާގެ ބާރތްޑޭ ދުވަހު ވަރަށް ހެޔޮ ޚަބަރެއް އެންމެންގެ ފޯނުތަކަށް ވެސް އަންނަމުން އެބަދޭ. ތި ދެމީހުން އަދި ފޯނެއްވެސް ނުބަލައިލަން ދޯ!” މާޒް އިނީ ވަރަށް އުފާ ވެފައިކަން މޫނުމަތިން ފެންނަން ހުއްޓެވެ. އަޒްކާ އަވަހަށް ފޯނު ނަގާ ބަލައިލި އެވެ. އަދި އުފަލުން ފުމެން ފެށި އެވެ. ހިބާވެސް ފޯނުނަގާ ބަލައިލާފައި ހިބާއަށް ހެވުނެވެ. އަދި އުފަލުން ލޮލުން ކަރުނަ ނިރާލައިފި އެވެ. އަނގަމަތިން ހެވިފައި ލޮލުން ރޮވެނީ އެވެ. އަޒްކާއާއި މާޒް ހައިރާން ވެފައި ހިބާއަށް ބަލަހައްޓައިގެން ތިއްބެވެ.\n“ހިބާ!” މާޒްއަށް ގޮވާލެވުނެވެ. “ކިހިނެއް ތި ވަނީ؟”\n“ހިބާ؟ އާރ ޔޫ އޯކޭ؟” ހިބާއަށް ވަމުންދާ ގޮތް ފެނިގެން އަޒްކާ ހިސާބަކަށް ހާސް ވިއެވެ. ހިބާ ބޯ ޖަހާލި އެވެ. ހިބާ އުޅެނީ ވާހަކަ ވެސް ނުދެއްކި ގެންނެވެ.\n“ހިބާ… މިއަދު .. މީ ހިބާގެ ހެޕިއަސްޓް ބާރތް ޑޭ.” ހިބާ ލޯ ފޮހެލަމުން ހިބާ ބުންޏެވެ. “މިއަދު މި ލިބުނީ އުންމީދު ކޮށްގެން ހުރި އެންމެ އުފާވެރި ހަބަރު.”\n“އަސްލުވެސް.” އަޒްކާ ވެސް ބުންޏެވެ. އެންމެން ވެސް ތިބީ ވަރަށް އުފާ ވެފަ އެވެ. ދާދި ދެންމެއަކު އެންމެނަށް އައި މެސެޖަކުން ނެވެ. ފައުޒާން ދާދި ދެންމެގައި ހޭ އެރީ ކަމުގައި ބުނެ ހަފީޒާ މެސެޖު ކުރީ އެވެ. މިހާރު ޑޮކްޓަރުން އައިސް ބަލަމުން ދާކަމާއި އަދި ރަގަޅު ވީ ކިހާ މިންވަރަކަށް ކަމެއް ނޭގޭކަމަށް ހަފީޒާ ވައިބަރ މެދުވެރިކޮށް އެންމެނަށް މެސެޖު ކުރި އެވެ.\nއިރުކޮޅަކުން ޒެކްގެ ކާރު އައިސް އެތަނަށް މަޑުކޮށްލި އެވެ. ހިބާ އަވަހަށް ކާރަށް އަރަން ވެގެން ގޮސް ކުރީ ދޮރު ހުޅުވާލަން އުޅުނެވެ. ނަމަވެސް ކުރީ ގޮނޑީގައި ނަދުވާ އިންތަން ފެނުމުން ފަހަތް ހުޅުވާ ފަހަތައް އެރި އެވެ. އޭރު ޒޭބާ ފަހަތުގައި ތުއި ގޮތަކަށް އިށީނދެލައިގެން އިނެވެ.\n“ހިބް؟” ހިބާ އަރާ އިށީނުމާއި އެކު ޒެކް ބުންޏެވެ. “މެސެޖް ބަލައިފިންތަ؟” ހިބާ ބޯ ޖަހާލީ ލޯގަނޑުން ޒެކްއަށް ބަލައިލަމުން ނެވެ. އަދި ވަރަށް ހެވިފައި ގޮނޑީގައި ހަމަ ޖެހިލި އެވެ. ކާރު ތެރޭގައި އިތުރަށް ވާހަކައެއް ނުދެކެވެ އެވެ.\nއެންމެން ގޮސް އިށީދެގެން ތިބީ ރާނބާ ރެސްޓޯރެންޓްގެ މަތީ ބުރީގަ އެވެ. އެންމެން ވެސް ދައްކަމުން ދަނީ ފައުޒާން ރަގަޅު ވީމަ އެވާހަކަ އެވެ.\n“ހަފީ ބުނީ ހަފީ ޤުރުޢާން ކިޔަވަން ފައުޒާން ކައިރީ އިންދާ އެއްފަހަރު ޒާން ގޮވާލި އަޑު އިވުނޯ. ދެން ބަލައިލާފަ ޒާން ހަރަކާތް ނުކޮށް އޮތީމަ އަނެއްކާވެސް ޤުރުޢާން ކިޔަވަން ފެށީޔޯ. ދެވަނަ ފަހަރަށް މަންމާއޭ ކިޔާފަ ގޮވާލީމަ ކައިރި ވެލި އިރު އެސްފިޔަ ވެސް ޖަހާލިޔޯ. ދެން ޒާންއާއި ދިމާއަށް ދަރިފުޅާ އޭ ކިޔާފަ ގޮވާލުމުން އަނެއްކާވެސް މަންމާއޭ ކިޔާފަ ގޮވާލީ އޯ. ދެން ހަފީ އަވަހަށް ޑޮކްޓަރަށް ގޮވާފަ އައިސް އެންމެނަށް މެސެޖް ކުރީ ޔޯ.” ޝަކީލާ އަށް ހަފީޒާ ކިޔައިދިން ގޮތަށް ޝަކީލާ އެވާހަކަ އެންމެނަށް ހިއްސާ ކޮށްލި އެވެ.\nއެންމެން ވެސް ލިބުނު ހަބަރުން ތިބީ ވަރަށް އުފާ ވެފަ އެވެ. ކައި ނިމިގެން ބިލް ގެންނަން ދެން މަޑުކޮށްލައިގެން އެންމެން ތިއްބާ ހިބާގެ ފޯނަށް ހަފީޒާ ގުޅަން ފެށުމުން ހައިރާން ވެފައި އިނދެ ހިބާ ފޯނު ނެގި އެވެ.\n“ހެލޯ!” ހިބާ ބުންޏެވެ. އެކޮޅުން އަޑެއް ނީވެ އެވެ. “ހެލޯ! ކުޑައްތާ؟” ހިބާ އަނެއްކާވެސް ބުންޏެވެ. އެންމެންގެ ސަމާލުކަން ހިބާއަށް ހުއްޓުނީ ހިބާ ކުޑައްތާއޭ ބުނުމުން ނެވެ.\n“ހެލޯ ހިބާ!” އެކޮޅުން އައީ ފައުޒާންގެ އަޑެވެ. ހިބާއަށް ބުނާނެ އެއްޗެއްވެސް ނޭގިފައި ވާހަކަ ދައްކަން ވެސް އުނދަގޫ ވެފައި އިނެވެ.\n“ހިބާ؟” އަނެއްކާ ވެސް ފައުޒާން ގޮވާލި އެވެ.\n“ފައުޒާން؟” ހިބާއަށް މަޑު މަޑުން ބުނެ ވުނެވެ. އެވަގުތު އެންމެން ތިބީ ހިބާއަށް ސަމާލު ކަން ދީގެންނެވެ. ނަދުވާގެ ހިތް އަނދަމުން ދިޔައީ ހަސަދައިން ނެވެ. ފައުޒާން ހޭ އަރާފަ ވެސް އެންމެ ކުރިން ނަދުވާއަށް ގުޅުމުގެ ބަދަލުގައި ހިބާއަށް ގުޅީމަ އެވެ.\n“ހެޕީ ބާރތްޑޭ ހިބާ!” ފައުޒާން ބުންޏެވެ. ހިބާގެ ލޮލުން ކަރުނަ ނިރާލި އެވެ. ހިތަށް ލިބުނު އުފާވެރި ކަމުން ކެތްވެސް ނުކުރެވުނެވެ. ކަރުނަ ކޯތާފަތް މައްޗަށް ފައިބައި ގަތެވެ.\n“ތެންކް ޔޫ!” ހިބާ މަޑުމަޑުން ބުންޏެވެ. ލޮލުން ކަރުނަ އައި ކަމުގައި ވިއަސް ތުންފަތަށް ވެރި ވެފައި ވަނީ ރީތި ހިނިތުން ވުމެކެވެ.\n“ހިބާ!” ހަފީޒާ ގެ އަޑު އިވުނެވެ. “ޒާންއަށް އަދި އެހާ ގިނައިން ވާހަކައެއް ނުދެއްކޭ. ވަރުބަލި ވާތީ. އެކަމަކު ހަމަ ކުޑައްތަ ކައިރީ ކިޔާ ވަރުން މި ގުޅީ ހިބާއަށް ވިޝް ކޮށްލަން ވެގެން.” ހަފީޒާ ބުންޏެވެ. “އުފާ ވެރި އުފަން ދުވަހަކަށް އެދެން. އަލީބެއާ ކުޑައްތަގެ ފަރާތުން ވެސް އިނގޭ!” ހަފީޒާ އެހެން ބުނުމުން ހިބާ ބޯ ޖަހާލަމުން އާއެކޭ ބުންޏެވެ. އަދި އަތުން ލޯ ވެސް ފޮހެލި އެވެ. ހަފީޒާ ފޯނު ކަނޑާ ލުމުން ހިބާ އެންމެނަށް ބަލައިލި އެވެ. އެންމެން ތިބީ ހިބާއަށް ބަލަހައްޓައިގެނެވެ. ހިބާއަށް ބުނާނެ އެއްޗެއް ނޭގިފައި އިނެވެ.\n“ޒާން ވާހަކަ ދެއްކީތަ؟” މާޒް އެހި އެވެ. ހިބާ ބޯ ޖަހާލި އެވެ.\n“ކީކޯ ބުނީ؟” ޝަކީލާ އެހި އެވެ.\n“ވިޝް ކުރީ އިތުރު އެއްޗެއް ނުބުނޭ!” ހިބާ ބުންޏެވެ. “ދެން ކުޑައްތަ ވާހަކަ ދެއްކީ.” ހިބާ ގެ ނަޒަރު ގޮސް ނަދުވާއަށް ހުއްޓުނު އިރު ނަދުވާ އިނީ ރުޅި އައިސްގެން ފަޅައިންގެން ދާން ކައިރިވެފައި ކަން ހިބާއަށް އިނގުނެވެ. ހިބާ އަވަހަށް އަނެއް ފަރާތައް މޫނު އަނބުރާލި އެވެ.\nހަފީޒާއާއި ދެން ދެއްކި ވާހަކަ ހިބާ އެންމެނާއި ހިއްސާ ކޮށްލި އެވެ. އެންމެން ވެސް ހިތްހަމަ ޖައްސާލަމުން ދެން ވާނީ ރަގަޅު ކަމަށް ބުނަމުން ދިޔަ އެވެ.\nއެރޭ ގެއަށް އައިސް ހިބާއަށް ނުވެސް ނިދުނެވެ. ކަންފަތުގައި ހަރުލާފައި ހުންނަނީ ފޯނުން ފައުޒާން ހިބާއަށް ގޮވާލި އަޑާއި ހިބާއަށް ފައުޒާން ހެޕީ ބާރތް ޑޭ ކީ ގޮތެވެ. ފައުޒާން އަވަހަށް ރަގަޅު ވޭތޯ ދުޢާ ކޮށްލަ ކޮށްލަ އޮއްވާ ހިބާއަށް ނިދިއްޖެ އެވެ.\nދުވަސްތައް ފާއިތު ވަމުން ގޮސް ފައުޒާން ހޭ އެރި ފަހުން ދެ ހަފްތާ ވެއްޖެ އެވެ. ނަދީމާ މާލެ އަންނަން އުޅެނިކޮން ފައުޒާން ރަގަޅު ވުމުން ފައުޒާން މެނާ އެކު އަންނަން މަޑުކުރީ އެވެ. މިއަދު ގޭތެރޭ އެންމެން ހަލަބޮލި ވެގެން އުޅެއެވެ. ހަފީޒާ މެންގޭގައި ނަދުވާއާއި ޝަކީލާ ވެގެން ބޮޑު ކެއުން ގަޑެއް ތައްޔާރު ކުރުމުގައި އަވަދި ނެތި އުޅެ އެވެ. ހިބާއާއި ޒޭބާ އަދި އަޒްކާ ވެސް އެތަން މިތަން ސާފު ކުރުމުގައި މަޝްޢޫލު ވެގެން އުޅެ އެވެ. މިއަދު ފައުޒާން ރަގަޅު ވެގެން މާލެ އަންނާތީ އެންމެންގެ ހިތްތަކުން ވެސް ފެންނަމުން ދަނީ އުފާވެރި ކަމެވެ. ފިރިހެން ވެރިން އެއަރ ޕޯރޓަށް ގޮސް ވީ އެމީހުން ބަލަ އެވެ.\nހިބާގެ ހިތް ހީވަނީ އުފަލުން ބޭރަށް ނުކުމެދާނެ ހެނެވެ. ހިބާއަށް ފައުޒާން ފެނުމުން ވާނީ ކިހިނެއް ބާ އެވެ. ހިބާ ހިތަށް އަރަމުން ދިޔަ އެވެ. އަނެއްކާ ފައުޒާން އެދުވަހު ބުނި ވާހަކަ ފައުޒާން ހަދާން ހުންނާނެ ބާ އެވެ.\nމަސައްކަތްތައް ނިންމާލާފައި ހިބާ ވެސް ދިޔައީ އަވަހަށް ފެން ވަރާލާށެވެ. އަޒްކާއާއި ޒޭބާ ސޯފާގައި އިށީދެލައިގެން ތިއްބެވެ. ނަދުވާއާއި ޝަކީލާ ވެސް ކައްކާ ނިމިގެން ބަދިގެ ސާފުކޮށްލާފައި ނުކުތް ވަގުތު ފޮށިތައް ހިފައިގެން އައިސް އަލީއާއި އަޒްމީލް ވަދެއްޖެ އެވެ. އެމީހުން ފަހަތުން ދެން ތިބި މީހުން ވެސް ވަނެވެ. ގޭތެރެއަށް ހީވީ އީދެއް އައި ހެނެވެ. އަޒްކާ އާއި ޝަކީލާ ތިބީ ފައުޒާންގެ ހަށިގަނޑަށް އައިސްފައި ވާ ބަދަލުން އަޖައިބު ވެފަ އެވެ. މަސް ޖަހާލާފައިވާ ފިރިހެން ވަންތަ ހަށިގަނޑު މިހާރު ވަނީ ހިކި އަނަރޫފަ ވެފަ އެވެ. ފައުޒާންއަށް ބަލައިލުމުން މީހަކު ދެރަވާފަދަ ނިކަމެތި ކަމެއް މޫނުމައްޗަށް ވަނީ އައިސްފަ އެވެ. ފަޅާފައިވާ ތުނި ތުނބުޅިން ވެސް މީހާގެ ސިފައަށް ވަނީ ބަދަލު ތަކެއް އައިސްފަ އެވެ. ފައުޒާން ފެނުމުން ނަދުވާ އައިސް ފައުޒާން ކުރިމައްޗަށް އަރާ ފައުޒާންއާއި ކައިރި ވާން އުޅުނެވެ. ނަމަވެސް ފައުޒާން ހަމަ ދެނަހުރި ކަމަށްވެސް ނަހަދާ ދުރަށް ޖެހިލީ އެކި ދިމަދިމާ ހޯދަމުންނެވެ. ފައުޒާންގެ ލޯ ހޯދަމުން ދަނީ އެންމެ ފަރާތެކެވެ. ނަމަވެސް އެތާކު އެފަރާތެއް ފެންނާކަށް ނެތެވެ.\n“ޒާން، ހާދަ ހިކިއްޖެޔޭ ދޯ!” ޝަކީލާ ފައުޒާން ކައިރިއަށް ހުއްޓިލަމުން ބޮލުގައި ފިރުމާލި އެވެ. “ދޮންބެދައްތަ މި ހުންނަނީ ވަރަށް ދެރަވެފަ. ޒާން އަށް އެކަހަލަ ކަމެއް ވީމަ ދޮންބެދައްތަ ދުވަހަކު ނުވާހާ ދެރަ ވީ އެދުވަހު.” ޝަކީލާ ބުންޏެވެ. ފައުޒާން ހީލަމުން ޝަކީލާއަށް ބަލައިލި އެވެ.\n“އިރާދަ ކުރެއްވިއްޔާ ދުވަސް ކޮޅަކުން މި ބޮޑީ ވަރުގަދަ ކޮށްލާނަން” ފައުޒާން އަތުގެ ހިކަނދި މަސްގަނޑުގައި ޖަހާލަމުން ބުންޏެވެ.\n“އާން! ޒާން ޖިމްއަށް ދާން ފެށީމަ ތިކަންތައް ހައްލު ވެދާން.” އަޒްމީލް އައިސް ފައުޒާންގެ ކޮނޑަށް އަތް ވައްޓާލަމުން ބުންޏެވެ. “އަހަރެން ކައިވެނި ކުރަން މި އުޅެނީ. ޒާން އަންނަން ދެން މި ހުންނަނީ.”\n“އެހެންތަ. އަވަސް ކުރޭ. ތިހެން ވިއްޔާ.” ފައުޒާން އަޒްމީލްގެ ކޮންޑުގައި ޖަހާލަމުން ބުންޏެވެ. އެވަގުތު ނަވާއާއި ނަދީމާ އައިސް ވަނެވެ. ނަވާގެ ބޮލުގައި އެންމެ އިސްތައްޓެއް ވެސް ނެތެވެ. ނަވާ ވެސް ވަނީ ހިކިފަ އެވެ. ނަމަވެސް ކުޑަކޮން ދެމިލާފައި ހުރުމުން ބޮޑު ވައްތަރު ޖަހަ އެވެ.\n“ނަވާ!” އަޒްކާ އައިސް ނަވާގައިގައި އޮޅުލައި ގަތެވެ. ނަވާ ވެސް އަޒްކާ ގައިގައި ބައްދާލި އެވެ.\n“ކޮބާ ހިބާއްތަ؟” ނަވާ އެހި އެވެ.\n“އެއީ ނަވާ އެކޮޅުގަ އުޅުން އިރުވެސް އަބަދު އުޅެނީ ހިބާ މިސް ވެގެން. އަހަންނަކަށް ނޭގެ ނަވާ ހިބާ ދެކެ މިވާ ލޯތްބެއް. ހަދިޔާ ވެސް ގެނައީ ހިބާއަށް އެކަނި.” ނަދީމާ ބުންޏެވެ. ނަދުވާ ހަސަދަ ވެރި ވެފައި އެންމެނަށް ބަލައިލި އެވެ.\n“ދޮންތި ދެކެ އެކަމު ނަވާ އެންމެ ލޯބިވާނީ ދޯ ދޫނީ!” ނަދުވާ އައިސް ނަވާ އުރާލަން އުޅުނެވެ.\n“ނޫން. ދޮންތި ކައިރީ ނުދާށޭ ބުނީމަވެސް ދޮންތި މާލެ އައީނު. އެހެންވެ ދޮންތިއާ ރުޅި.” ނަވާ ތުންކޮޅު އޫކޮށްލަމުން އެހެން ބުނުމުން އެންމެން ކައިރިއަށް ހިނިއައެވެ.\n“އެހެން ވާނީ.” ޝަކީލާ ހެމުން ހެމުން ނަދުވާއާއި ދިމާއަށް ބުންޏެވެ. ހަފީޒާ ވެސް ހިބާ ހޯދާލި އެވެ.\n“ކޮބާ ހިބާ؟” ހަފީޒާ އެންމެ ފަހުން އެހި އެވެ. ހަފީޒާ އެހެން އެހުމުން ފައުޒާން ވެސް އެކަމަށް ސަމާލު ވެލި އެވެ.\n“ހިބާ ފެންވަރަން ދިޔައީ. އިރުކޮޅަކުން އަންނާނެ.” އަޒްކާ ބުންޏެވެ. “ހިންގާ އެންމެން ކާން ދާން.”\nއެހެން ބުނުމުން އެއްބަޔަކު ބަދިގެއާއި ދިމާއަށް ހިގައި ގަތެވެ. ފައުޒާން އާއި އަޒްމީލް ފައުޒާންގެ ފޮށި ހިފައިގެން އެރީ މައްޗަށެވެ. އެކަކުވެސް ފެންނާކަށް ނެތެވެ. އަޒްމީލު ގޮސް ފައުޒާންގެ ކޮޓަރިއަށް ފޮށި ވެއްދި އެވެ. އަޒްމީލު ފަހަތުން ފައުޒާން ވެސް ގޮސް ކޮޓަރިއަށް ވަނެވެ.\n“ކޮބާ ހިބާ؟” ފައުޒާން އަޒްމީލް ކައިރީ އެހި އެވެ. ނޭގެއޭ ބުނުމުގެ ގޮތުން އަޒްމީލް ކޮނޑު އަރުވާލި އެވެ.\n“ޒާން، ހިބާ ވަރަށް ބޮޑު މިހާރު. މި ބުނީ ވަރަށް ރީއްޗޭ މިހާރު.” އަޒްމީލް ބުންޏެވެ. މި ވީ ބައި އަހަރު ތެރޭ ހިބާއަށް އައިސްފައި ވާ ބަދަލު އަޒްމީލްއަށް ވެސް ވަނީ ފާހަގަ ކުރެވިފަ އެވެ. ދެމީހުން އިރުކޮޅަކު ވާހަކަ ދައްކަން ތިބުމަށް ފަހު ނުކުތީ ތިރިއަށް ކާން ދިއުމަށް ޓަކައެވެ. ފައުޒާން ދަމުން ހިބާ ކޮޓަރީގައި ޖަހާވެސް ލިއެވެ. ނަމަވެސް ހަބަރެއް ނުވި އެވެ.\nފައުޒާން ތިރިއަށް ދިޔައިރު ހަފީޒާއާއި ރަޝީދްއާއި ސައީދް ތިބީ ސޯފާގަ އެވެ. ނަދުވާވެސް އެމީހުން ކައިރީ އިށީދެލައިގެން އިނެވެ. ދެން އެހެން މީހުން ވީ ބަދިގޭގައި ކާން ވަދެ އެވެ. އަޒްމީލްއާއި ފައުޒާން ގޮސް ސޯފާކައިރީ މަޑުކޮށްލި އެވެ.\n“ޒާންއާ އަޒްމީލްއާ ދެކުދިން ދާންވީނުކާން. މިހާރު ތުއްތައްތަޔާ އަޒްކާއާ ވެސް ކާން އެބަތިބި.” ހަފީޒާ އެދެމީހުނަށް ބަލައިލަމުން ބުންޏެވެ. “ނަދޫ ދޭބަލަ އެމީހުނަށް ކާން ހަދާދޭން.”\nނަދުވާ ތެދުވި އެވެ. ނަމަވެސް ބަދިގެއިން ހިބާ ނިކުތްތަން ނަދުވާއަށް ފެނުނެވެ.\n“ހިބާ!” ނަދުވާ ގޮވާލި އެވެ. ފައުޒާންއަށް ނަދުވާ ބަލައިލި ދިމާއަށް ބަލަހައްޓައިގެން ހުރެވުނީ އެވެ. ހިބާ ނަދުވާއަށް ބަލައިލި އެވެ. “ޒާން މެނަށް ކާން ހަދާދީ ބަލަ.” ނަދުވާ އެހެން ބުނުމުން ހިބާއަށް އެކި މީހުނަށް ވަކިވަކިން ބަލައިލެވުނެވެ. ފައުޒާން ކޮބައިބާއޭ ހިބާ ހިތަށް އެރި އެވެ. ސޯފާ ކައިރީ ހުރި ހިކިހިކި މީހެއް ހިބާއަށް ބަލަހައްޓައިގެން ހުރުމުން ހައިރާން ވެފައި އަދި އެއްފަހަރު ރަގަޅަށް ބަލައިލި އެވެ. ހިބާގެ ލޯ ބޮޑު ވެގެން ދިޔަ އެވެ. ތުނި ތުނބުޅިއެއް ލާފައި ހިކި އަނަރޫފަ ވެފައިވާ މިހިރަ މީހަކީ ފައުޒާން އެވެ. ފައުޒާން ފެނުމުން ހިބާ އުފާވި ނަމަވެސް ހިތް ކުދި ކުދި ވެއްޖެ އެވެ. ފައުޒާންއަށް ވެފައި ހުރި ގޮތުން ހިބާގެ ލޮލުން ކަރުނަ ނިރާލި އެވެ. އަވަހަށް ބަދިގެއަށް ދެމިގަތީ ލޮލަށް ގިނަވި ކަރުނަތައް މީހަކަށް ފެނިދާނެތީ އެވެ. ހިބާއަށް ބަލަން ހުރި ފައުޒާން ހިބާ ބަދިގެއަށް ވަނުމުން ބަދިގެއާއި ދިމާއަށް ހިގައި ގަތެވެ. ތެދެކެވެ. ހިބާ ވަނީ ބަދަލު ވެފަ އެވެ. ރީތިކަން ވަނީ އިތުރު ވެފަ އެވެ. ހިބާއަށް ބަލައިލައިފި ނަމަ ފިރިހެނަކު ވިއްޔާ މޮޔަވެދާނެ އެވެ.\n“އަހަރުމެން މި އައީ ކާން.” ފައުޒާން ފަހަތުން ބަދިގެއަށް ވަން އަޒްމީލް ބުންޏެވެ. އެވަގުތު ނަދީމާ ވެސް ނަވާއަށް ކާން ދީގެން ނުކުންނަނީ އެވެ. އަޒްކާ ވެސް މޭޒުމަތި ރީތިކޮށްލަ ދީފައި ދެމީހުނަށް ދެތަށި ނަގާފައި ނުކުމެގެން ހިގައްޖެ އެވެ. މޭޒުމަތިން ހުސްވެފައި ހުރި އެއްޗިހި އަޅައި ދިނުމުގައި ހިބާ އުޅެ އެވެ. ކަޅި ޖަހާނުލާ ހިބާއަށް ބަލަހައްޓައިގެން ފައުޒާން އިނެވެ.\nރީތިކަން މިހާރު ވަނީ އިންތިހާއަށް ގޮސްފަ އެވެ. ލޫޅާފަތި ހަށިގަނޑުގައި މިހާރު ފާޅުވަފައި އެވަނީ ރީތި އަންހެން ވަންތަ ބައްޓަމެކެވެ. އޮމާން ހަންގަނޑެކެވެ. އޮފްއަރާލާފައި އޮތް އިސްތަށިގަނޑު ވަނީ ފަހަތައް ނަގާ ދަނޑިކޮޅު ހަރާ ހުޅިއެއް ޖަހާލާފަ އެވެ. އެސްފިޔަތަކުން ލޮލަށް އެޅިފައި އެވާ ހިޔަނިން އެލޮލުގެ ކަޅުކަން ގަދަކޮށްލާފައި ވެއެވެ. ތުންފަތުގައި ވާ މަޑު ފިޔާތޮށި ކުލައިން އެމޫނަށް ވަނީ އިތުރު ފުރިހަމަ ކަމެއް ގެނެސް ދީފަ އެވެ. ހިބާގެ ހަރަކާތްތަކަށް ކަޅި ޖަހާނުލާ ބަލަހައްޓައިގެން ފައުޒާން އިނެވެ.\n“ޒާން!” އަޒްމީލް ގޮވާލުމުން ފައުޒާން ދިޔައީ ސިހިގެންނެވެ. އޭރު ހިބާ ތައްޓަށް ޖޫސް އަޅައިގެން އައިސް ބަހައްޓަނީ އެވެ. “ކިހިނެއްވެފަ ތީނީ؟”\n“ކިހިނެއްވާނީ. ލޯމަތިން ފެންނަން މިހިރީ ރީތި ހޫރު ޕަރީއެއް ވިއްޔަ.” ފައުޒާން ހިބާއަށް ބަލައިލަމުން ބުންޏެވެ. ހިބާ ރަކި ވެގެން އިސް ޖަހާލި އެވެ. “އާދޭ ޒާން މެނާ އެއްކޮން ކާން.” ފައުޒާން ބުންޏެވެ.\n“ތެދެއް. އާދޭ ބައިވެރި ވެލަން.” އަޒްމީލް ވެސް ބުންޏެވެ. ހިބާ ދެ ހިޔާލެއްގައި ހުރެފައި އައިސް ތަށި ބެހެއްޓީ އަޒްމީލްއާއި ޖެހިގެން އިން ގޮނޑިއާއި ދިމަލުގަ އެވެ. ހިބާ ޖޫސް އަޅަން ދިޔަ ވަގުތު ފައުޒާން އެތަށި ނަގާ ފައުޒާންއާއި ޖެހިގެން އިން ގޮޑިއާއި ދިމާލުގައި ބެހެއްޓި އެވެ. އަޒްމީލް ކައިރިއަށް ހިނިއައިސްފައި އިނެވެ.\nހިބާ އައިސް ތަށި ބަދަލު ވެފައި އިނުމުން އެއީ ފައުޒާންގެ ކަމެއްކަން އިގުނެވެ. ނަމަވެސް އެތަށި ނަގާކަށް ނުކެރުނެވެ. ފައުޒާންއާއި ޖެހިގެން އިށީނީ އެވެ. ހިބާ ބަތް އަޅަން ތަށި ކައިރިކޮށްލި ވަގުތު ފައުޒާން ވެސް ތަށި ހިބާއަށް ދިއްކޮށްލި އެވެ.\n“އަޅާދީބަލަ މިއަށް ވެސް.” ފައުޒާން ބުންޏެވެ. ހިބާ ރަކި ގޮތަކަށް ހީލަމުން އެއަށް ބަތް އަޅަން ފެށި އެވެ. “ޒާންއަށް ހީވަނީ އަގްލީ ޑަކްލިން ސްވޯންއަކަށް ބަދަލުވި އިރު އަޑު ވެސް ގައިބު ވެއްޖެހެން. އަދިއެއް އަޑެއް ނީވެ.” ފައުޒާން ބުންޏެވެ. ހިބާ އިތުރަށް ލަދުގަތެވެ. ފައުޒާން ލާނެތް ގޮތަކަށް ހީލައިގެން އިނެވެ.\n“މަ ދާން ވީތަ މިތަނުން؟” އަޒްމީލު ވެސް ހެވިފައި އިނދެ ބުންޏެވެ. ހިބާ އަވަހަށް ލޯ ބޮޑުކޮށްލާ އަޒްމީލް އަށް ބަލައިލި އެވެ. ހިބާއާއި ފައުޒާންއާއި އެކަނި ބައިތިއްބާފައި އަޒްމީލް ދާކަށް ހިބާ ބޭނުމެއް ނޫނެވެ.\n“ނޫނޭ، ދެން ކައިގެން ދާން ވާނީ.” ފައުޒާން ޖޫސް ފޮދެއް ބޯލުމަށްފަހު ބުންޏެވެ. އެވަގުތު ބަދިގެއަށް މާޒް ވަދެގެން އައެވެ. ” މާޒް އާދޭ ކާން.”\n“ކައިގެން މި އައީ.” މާޒް ބުންޏެވެ. “ޒާން ތީނީ ކާޑު ބަލި ޖެހިފަތަ؟” ފައުޒާން ކައިރީ އިށީންނަމުން މާޒް ޒާންއާއި ދިމާ ކޮށްލި އެވެ.\n“ހެހެހެ. ތިހެނެއް ނުބުނެވޭނެ ދެތިން މަސް ފަހުންނެއް.” ފައުޒާން ބުންޏެވެ. ފިރިހެނުން ގެ ވާހަކަތައް އަޑު އަހަން ހިބާ މަޑުމަޑުން ކާލަ ކާލަ އިނެވެ.\n“ޒާން ކޯމާގައި އޮތް އިރު އަހަރުމެން ވަކި ކުރަން އެނގޭތަ؟” މާޒް ސީރިއަސް ވެލާފައި އަހާލި އެވެ.\n“އާން! އެގޮތަށް އޮތް އިރު ހުރިހާ ކަމެއް ލޯމަތިން ފެނޭ ޒާންއަށް.” މާޒް ބުނި އެއްޗަކުން ފައުޒާން ބުންޏެވެ. “އަޑުވެސް އިވޭ ބަރާބަރަށް. ޒާންއަށް ހަމަ އެކަނި އަގައިން ނުބުނެވެނީ، އަދި ހަރަކާތް ވެސް ނުކުރެވެނީ. ވަރަށް ދެރަވޭ އެހެން އޮންނައިރު. ކިތަންމެ ފަހަރަކު ރޮވޭ.” ފައުޒާން ބުންޏެވެ. ހިބާއަށް ފައުޒާން ދައްކަމުން އެދާ ވާހަކައިން ވަރަށް އަސަރު ކުރެއެވެ. ނަމަވެސް ހިންދައިގެން ވާހަކަތައް އަޑު އަހަން އިނީ އެވެ.\n“ކަލޭމެން ކޮންމެ ރެއަކު ހޮސްޕިޓަލަށް ވަދެ ޖަހާ ސަކަރާތްތައްވެސް ޒާންއަށް ފެނޭ. އަޑުވެސް އިވޭ. ތިއެންމެން އަންނާތީ ޒާން ވަރަށް އުފާވެފަ އޮންނަނީ އެތެރެއިން ހީލަ ހީލަ އޮންނަނީ.” ފައުޒާން މަސްކޮޅެއް ތައްޓަށް ލި އެވެ. “އެކަމަކު އެހެން އޮންނައިރު ފެނިގެން ނުވާކަހަލަ ތަންތަނާ އަހަން ނުވާ ކަހަލަ އަޑު ވެސް އިވޭ.” ފައުޒާން ބުންޏެވެ.\n“އެއީ ކޮންކަހަލަ އަޑެއް؟” އަޒްމީލް އަހާލި އެވެ.\n“ޝީ އިޒް ބަސްޓަޑް.” ފައުޒާން އަޒްމީލްއަށް ބަލައިލަމުން ބުމަ އަރުވާލި އެވެ. އަޒްމީލްއަށް ފައުޒާން އެބުނި އެއްޗެއް ނޭގުނެވެ. “ޒާންގެ ކުރިމަތީ އެމީހުން އެގޮތަށް އުޅެލި ދެ ރޭ.”\n“އަސްލު!” ގަބޫލު ނުކުރެވިފައި އިނދެ އަޒްމީލް އެހި އެވެ. މާޒްއަށް ވެސް ޒާން އެކިޔާ އެއްޗެއް އިގުނެވެ. ނަމަވެސް އެމީހުން އެދައްކާ ވާހަކައިގެ މިން ވަރެއްވެސް ހިބާއަކަށް ނޭގެ އެވެ. ނޭގުމެއްގެ ތެރޭ އިނދެ ހިބާ ކައި ހުސްކޮށްލައިގެން ތެދުވެގެން ތަށިދޮންނަން ހިގައްޖެ އެވެ. އެމީހުން ކައި ނިމިގެން ވެސް ވާހަކައިގައި ތިއްބެވެ. އެހެން ތިއްބާ ޒެކް ވެސް އައިސްފި އެވެ. ޒެކް އައުމުން އަނެއްކާ ވާހަކަތައް އާވީ އެވެ. ހިބާ ބަދިގެއިން ނިކުތީ އެމީހުން މީން އިރަކު ނުތެދުވާނެކަން އިނގުމުންނެވެ.\nއަސުރަށް ބަންގި ގޮވުމުން ހުރިހާ ފިރިހެން ވެރިން މިސްކިތައް ހިގައްޖެ އެވެ. ހިބާ ވެސް ކޮޓަރިއަށް ވަނީ ނަމާދު ކުރާށެވެ. ގޭތެރޭން އެންމެން ހުސްވުމުން ހަފީޒާ ވެސް ފެންވަރާ ނަމާދުކޮށް ހަދާލަން ކޮޓަރިއަށް ވަނެވެ. އޭރުވެސް ނަދުވާ ސޯފާގައި އިންގޮތަށް ޓީވީ ބަލަން އިނެވެ. ހިބާ ނަމާދުކޮށް ނިމިގެން ދިޔައީ އަޒްކާ މެންގޭގައި ހުރި ހިބާގެ ބައެއް ސާމާނު ގެންނާށެވެ.\nފައުޒާންއާއި އަލީ އައިސް ގެއަށް ވަނީ އެވަގުތު އެވެ. އަލީ އައިސް ކޮޓަރިއަށް ވަނުމުން ފައުޒާން މިސްރާބު ޖެހީ ކޮޓަރިއަށް ދިއުމަށް މައްޗަށް އަރާށެވެ. ފައުޒާން ފަހަތުން ނަދުވާ ވެސް ގޮސް މައްޗަށް އެރި އެވެ.\n“ޒާން،” ނަދުވާ ގޮސް ފައުޒާންގެ ފަހަތުން ފައުޒާން ގައިގައި އޮޅުލައި ގަތެވެ. ފައުޒާން ހުއްޓިގެން ހުރީ އެވެ. “އައި މިސްޑް ޔޫ ސޯ މަޗް.”\nފައުޒާން ނަދުވާއާއި ދިމާއަށް އެނބުރުނެވެ. އަދި ނަދުވާ ދުރަށް ޖައްސާލި އެވެ. ފައުޒާންގެ މޫނުމަތިން ފެންނަން ހުރީ ނުރުހުމުގެ އަސަރުތަކެވެ.\n“ނަދޫ ލަދެއް ނުގަނޭތަ ތިހެން ބުނާކަށް؟ ނަދޫ ހީކޮށްގެން ތި ހުންނަނީ އަދިވެސް ޒާންއަށް އެކައްޗެއްވެސް ނޭގޭ ކަމަށްތަ؟” ފައުޒާން ނުރުހިފައި އެބުނި ބަސްތަކުން ނަދުވާއަށް ތެޅި ގަނެވުނެވެ. އަނެއްކާ ފައުޒާންއަށް ކޮން ކަމެއް އެނގުނީ ބާއޭ ނަދުވާ ހިތަށް އެރި އެވެ.\n“ޒާން ތި ކިޔަނީ ކީކޭތަ؟” މައުސޫމް ގޮތް ދައްކަމުން ނަދުވާ އެހި އެވެ.\n“މި ކިޔަނީ ނަދޫއާ މިންހާޖް ގެ ކުޅި ގަނޑު ޒާންއަށް އެގިއްޖެޔޭ. އަދިވެސް ޒާން ފަހަތުން ނުނެއްޓިގެން ތި އުޅެނީ ކީއްވެހޭ.” ފައުޒާންގެ އަޑުވެސް ބާރުވެގެން ދިޔަ އެވެ.\n“ޒާން! ތީ ކާކު ދެއްކި ވާހަކައެއް؟” ނަދުވާ ހީކުރީ އަދިވެސް ފައުޒާން ކައިރީ އަޒްމީލު މެން މީހަކު އެވާހަކަ ދެއްކީ ކަމުގަ އެވެ. “އަޒުމީލު ދެއްކި ވާހަކައެއް ދޯ ތި އުޅެނީ ގަބޫލު ކޮށްލައިގެން. މީހުން ދޭތެރެ ޖައްސަން ދައްކާ އެކަހަލަ ވާހަކަވެސް ޒާން މިހާރު ގަބޫލު ކުރަން ފެށީދޯ.”\n“އަޒްމީލު ވެސް ދެއްކި އެކަމަކު ޒާން ހުރީ އެކަމާ އަޅާނުލާ. މިފަހަރު ބަލިވެގެން ހޮސްޕިޓަލުގައި…” ފައުޒާން އަށް ބުނެ ވުނީ އެހިސާބަށެވެ. ނަދުވާ ވާހަކަ ފަށައިފި އެވެ.\n“އާން އެގިއްޖެ. ހިބާ ދޯ ތި ހުރިހާ ވާހަކައެއް ދެއްކީ. އެދުވަހު މިންހާޖް ހޮސްޕިޓަލަށް އައީ ހިބާ ހޯދަން ވެގެން. އެކަމަކު ނަދޫގެ މަތި ކޮށްލައިގެން އޭނަ އެހުންނަނީ. ހިބާ ދައްކާ ވާހަކަ ދޯ ޒާން ވެސް ގަބޫލު ކުރަނީ.” ނަދުވާ ހަމަޖެހޭ ގޮތް ދައްކާލަމުން ބުންޏެވެ. ފައުޒާން ކައިރިއަށް އައިސްފައި ވާ ރުޅިގަނޑު ކޮންޓްރޯލުން ނައްޓަން ކައިރި ވެއްޖެ އެވެ. އަދި އެހެން މީހުންގެ މަތި އަޅުވަންވެސް ހާދަ ކުޅަދާނަޔޭ ފައުޒާން ހިތަށް އަރަމުން ދިޔައެވެ.\n“ހިބާ ނުބުނެ އެކަށްޗެއްވެސް. އެކަމަކު ނަދޫއަށް ސާބަސް. ހިބާގެ މަތިވެސް އަޅުވާލަނީ ތިމާ އަމިއްލައަށް ކޮށްފަ ހުރި ހަޑި ކަންތައް ތައް ފޮރުވަންތަ؟” ފައުޒާން ނަދުވާގެ އަތުގެ މުލައްދަނޑީގައި ހިފައިގެން ގެންގޮސް ޓެރަސް މައްޗަށް ނެރުނެވެ. “އަޑު އަހާ! ގަބޫލު ނުކުރެ ވެންޏާ އަޑު އަހާ!” ފައުޒާން ހުރީ ވަރަށް ރުޅި އައިސްފަ އެވެ.\n“އެންމެ ފުރަތަމަ ދުވަހު މިންހާޖް ހޮސްޕިޓަލަށް ގެންނަން ވެގެން ނަދުވާ މިންހާޖަށް ގުޅީ. ނަދޫ ބުނީ އެކަކުވެސް އަވަހަކަށް ނާންނާނެޔޭ އަންނާށޭ. އެހެންނު. މިންހާޖް އެދުވަހު އައީ ވަރަށް ލަހުން. އެކަމަކު ވެސް ދެމީހުން ކޮޓަރި ތަޅުލައިގެން ޒާންގެ ކުރިމަތީ އެއުޅުނު ގޮތް ޒާންއަށް ފެނުނޭ. މާ ބޮޑުކަމެއް އެދުވަހު ނުކުރެވިގެން އުޅެނިކޮން ހިބާއާއި ނަރުސް ކުއްޖާ އައިމަ އެދުވަހު ދެމީހުން ނުކުމެގެން ދިޔައީނު. ބަލަ މަށަށް ހުރިހާ އެއްޗެއް ވެސް ފެނެޔޭ. އަޑުވެސް އިވޭ. އެކަމެއް ނޭގޭނު ކަލޭމެނަކަށް.” ނަދުވާ ލޯ ބޮދުކޮށްލައިގެން ފައުޒާންއަށް ބަލަން ހުރީ ގަބޫލު ނުކުރެވިފަ އެވެ. އެހާ ތަފްސީލުކޮން ކިޔައި ދިނުމުން އަޖައިބު ވެފައި ނަދުވާ ހުއްޓެވެ.\n“ދެން ނަދުވާ ހޭލާ އިންނަން އައި ރޭ ފަތިސް ވަންދެން ކޮޓަރި ތަޅު ލައިގެން ޒާން ކުރިމަތީ އެ ގަތްގަނޑު ޒާން އަށް ނުފެންނާނެ ކަމަށް ހީކުރީ ދޯ. އެންމެ ފަހުން ފަތިހު ކޮޓަރީ ދޮރުގައި ނަރުސް ކުއްޖާ ޖެހުމުން ނަދޫ ލާން ގެންގުޅޭ އަންނައުނުތައް ހިފައިގެން ވަނީ ފާހާނާއަށް. މިންހާޖް އަވަސް ކޮށްލާފަ އެއްޗިހި ލައިގެން ގޮސް ދޮރު ހުޅުވީ.” ފައުޒާން ނަދުވާ އާއި ދިމާއަށް ބަލައިލީ ރުޅި ވެރި ނަޒަރަކުންނެވެ. “އަދިވެސް އިތުރަށް މިއަށް ވުރެން ވެސް ޑީޓޭލްކޮން ކިޔައިދޭންވީތަ؟” ފައުޒާން ހަޅޭއް ލަވައި ގަތެވެ.\nބުނާނެ އެއްޗެއް ވެސް ނޭގިފައި ލޯ ބޮޑުކޮށްލައިގެން ފައުޒާންއާއި ދިމާއަށް ބަލަހައްޓައިގެން ނަދުވާ ހުއްޓެވެ. އެއްކޮން ފަޅާ އެރީ އެވެ. ބަލަބަލަ ހުއްޓާ އޮރިޔާން ވީ އެވެ. ދެން ހަދާނީ ވެސް ކިހިނެއް ހެއްޔެވެ. ނަދުވާއަށް ރޮވެން ފެށި އެވެ. ލޮލުން ކަރުނަ ފައިބަން ފެށި އެވެ.\n“ޒާން! ޕްލީސް ޒާން، ނަދޫއަށް.. އެއްފަހަރުކަމަށް މާފް ކޮށްދީ. ޕްލީސް ޒާން.” ނަދުވާ ރޮމުން ރޮމުން ޒާންގެ އަތުގަ ހިފިއެވެ. ނަމަވެސް ފައުޒާން އަތް ފޮޅާލި އެވެ.\n“ދެން ނިމުނީ! ކިތައް އެއްފަހަރު؟” ފައުޒާން ހުރީ ވަރަށް ރުޅި އައިސްފަ އެވެ. އެވަގުތު ހިބާ ސިޑިން އަރާފައި ވެސް ފާރުކައިރީ މަޑުކޮށްލެވުނީ ފައުޒާން ހަޅޭއް ލަވައިގަތް އަޑަށެވެ. “އަދި ވެސް ލަދެއް ނުގަނޭތަ. ކޮން މާފެއްތަ އަދި؟ ކިތައް މީހުން ޒާން ކައިރީ ބުނީ ނަދުވާ އުޅޭ ވައްތަރު. އެކަމަކު ފެމިލީއަށް ޓަކާ ލޯ މަރާލައިގެން މި ހުރިހާ ދުވަހު ޒާން މިހުރީ ނަދުވާއާ އިންނަން ކަމަށް. އެކަމަކު ދެން ކިހިނެއް އެކަން ކުރެވޭނީ. ހަމަ ލޮލުން ފެނިފައި ވެސް މާފް ކުރަންވީތަ؟” ފައުޒާންގެ ރުޅި ގަނޑު މައިތިރި ކުރެވޭތޯ ބަލަމުން ވާހަކަ ދެއްކި އެވެ.\n“ދެން އެންމެ ރަގަޅުވާނީ ބްރޭކް އަޕް ވީމަ. ކޮންމެ ގޮތެއް ވިއަސް ދެނެއް ޒާންއަކަށް ނަދޫއާ އެއްކޮނެއް ނޫޅެވޭނެ. ނަދޫ ފެނުމުން ވެސް ފާޑެއްގެ ފޫއްސެއް ވަނީ. ސޯ ޕްލީސް ގޯ އަވޭ.” ފައުޒާން ބުންޏެވެ.\n“މަށަށް އެގިއްޖެ. ތި އުޅެނީ އެ ހިބާއަށް ހިތް ކިޔައިގެންނު ދޯ.” ނަދުވާ ލޯ ފޮހެލަމުން ރުޅިވެރި ރާގަކަށް ފައުޒާންއާއި ދިމާއަށް ބުންޏެވެ. ފައުޒާން ނަދުވާއާއި ދިމާއަށް ބަލަހައްޓައިގެން ހުރީ އަޖައިބު ވެފަ އެވެ. އަދި ލަދުގެ ކަންފުޅެއްވެސް މި އަންހެނާގެ ނެތެވެ. ގޮތެއް ވެސް ހުރި މީހެއް ނޫނެވެ. ކޮންކަހަލަ މުޑުދާރު އަންހެނެއް ހެއްޔެވެ.\n“އާން! ޒާން ހިބާ ދެކެ ލޯބިވޭ. ވަރަށް ލޯބިވޭ. އަދި އެ ލޯތްބަށް ދުވަހަކު ނިމުމެއް ވެސް ނާންނާނެ. އެގިއްޖެތަ؟ އަޑު އިވިއްޖެތަ؟” ފައުޒާން ނަދުވާގެ މޫނާ ދިމާލަށް ކަޅި އަޅާލަމުން ބުންޏެވެ.\nމަންމަގެ ހައްޤުގައި (2ވަނަ ބައި)\nNice story, watting for next part????\nAlhe plxx more up kohdhyba next part\nV v salhi next part avas up kohdee\nV nice story. Thankolheh dhigukoh genesdhin nama v ufa vees\nvarah salhi… haadha inthizaareh kohfa huhta ey mi bai up thikohlee.. keep up the great work… varah reethi vaahaka eh mee.. loved it … waiting for another episode… 🙂\nKihaa digu intixaareh kuri fahun ti up koahley plx avahah next part up koalabaa v salhi v interested ☺?\nwow this is my favorite story na\nKuree dhuvaalaku dhepaat reethi vaavarakah lasvefa madhukuranee avaskoh ladheenba\nvarah reethi mibai ves 🙂 keep it up Aasi


#Column : Madheenaage islaamee dhaulathun kurimathilaan jehunu emme muhiyymmu thin mahhssala -9- One Online\nމަދީނާގެ އިސްލާމީ ދައުލަތުން ކުރިމަތިލާންޖެހުނު އެންމެ މުހިންމު ތިން މައްސަލަ - 9\nއިންސާނާގެ ހިތަށް މިދެންނެވިފަދަ ފިއްތުންތައް ކުރިމަތިވުމުން އެހިތުގައި ވަދީޢަ ކުރައްވައިފައިވާ ފިތުރީ ޤާބިލިއްޔަތުގެ ބޭނުމެއް ނުހިފެއެވެ. އިންސާނާގެ ޝަޚްސިއްޔަތު ފުރިހަމަކުރުމަށާއި އޭނާގެ ދިރިއުޅުން ކާމިޔާބު ކުރުމަށްޓަކައި ޤުދުރަތުން ހަދިޔާކުރައްވައިފައިވާ ބާރުތަކުގެ ޒަޚީރާގެ ބޭނުން ފުރިހަމަޔަކަށް ނުހިފެއެވެ. އެހެންކަމުން ހިތަށް ޖެހޭ ބަލިތަކަށްވެސް ބޭސްކުރާންޖެހެއެވެ. ޖިސްމާނީ ބަލިބައްޔަށް ބޭސްކުރާ ފަދައިންނެވެ. މެޝީންތަކަށް ގެއްލުން ލިބުމުން މަރާމާތުކުރާ ފަދައިން ހިތަށްވެސް ފަރުވާދީ ދުޅަހެއިކުރާން ޖެހެއެވެ. ހިތާއި ނަފުސު ތަޒްކިޔާ ކުރާންޖެހެއެވެ. ސިކުނޑީގެ އުދާސްތަކާއި، ހަޔާތުގެ ފިއްތުންތަކުން އެއްކިބާކޮށް ޝަޚްޞިއްޔަތު ވަރުގަދަކުރާން ޖެހެއެވެ. ފިތުރީ ހެދިފޯދުމާއި ޠަބީޢީ ޤާބިލިއްޔަތު ކުރިއަރުވާންޖެހެއެވެ. މިދެންނެވި މަފުހޫމުގައި ހިމެނޭ ކަންކަމުގެ ތެރޭގައި އިންސާނާގެ އަޚްލާގު ތަހްޒީބުކުރުމާއި މަކާރިމުލް އަޚްލާގު ފުރހިހަމަ ކުރުން ވެސް ހިމެނެއެވެ.\nއިންސާނާގެ ނަފުސު ތަޒްކިޔާ ކުރުމަކީ ކީރިތި ޤުރްއާނުގެ އިސްޠިލާހުތަކުގެ ތެރެއިން އިސްތިލާހެކެވެ. އަޅުގަނޑު މަސައްކަތްކުރާނީ ދެ މިސާލެއްދަންނަވައިގެން ތިޔަބޭފުޅުންގެ ހިތްޕުޅުތަކަށް އެކަން ތަސައްވުރުކޮށް އެރުވޭތޯއެވެ. އެންމެ ފުރަތަމަ ދަންނަވާނީ ހިތަކީ ކެމެރާއެއްގެ ލެންސުފަދަ އެއްޗެއްކަމުގައެވެ. އިންސާނާ ދުނިޔެއަށް އަންނަނީ ފިތުރަތުގެ ސާފުގޮތުގައެވެ. އެހެންކަމުން އިންސާނާ ދުނިޔެއަށް އަންނައިރު ހިތުގެ ލެންސު ހުންނަނީ ސާފުކޮށެވެ. ބަރާބަރަށް މަސައްކަތް ކުރެވޭ ގޮތަށެވެ. އެދެވޭ ރަނގަޅު ހާލަތުގައެވެ. އެހެންކަމުން އެހާލަތުގައި ބޭރުގެ ދުނިޔެއިން ހިއްސުތަކުގެ ޒަރީޢާއިން ހިތަށްފޮނުވޭ މެސެޖުތައް ހިތުގައި ބިންވަޅުނެގެއެވެ. ބުއްދި އެކަންކަމާމެދު ނިޔާކަނޑައަޅައެވެ. އެކަންކަމުގެ ރީތި ހުތުރާއި ރަނގަޅު ނުރަނގަޅާ މެދުގައެވެ. ޙައްޤާއި ބާޠިލާއި ގެއްލުމާއި މަންފާއާ ބެހޭގޮތުންނެވެ. އެކަންކަން ޤަބޫލުކުރުމާއި ނުކޮށްދޫކޮށްލުމާއި، އެއާއެއްގޮތަށް އަމަލުކުރުމާއި ނުކުރުމާމެދު ގޮތް ނިންމައެވެ. އަމަލުކުރާންވީ ގޮތަކާ މެދު ވަގުތުން އިންސާނާއަށް ބާރުއަޅައެވެ. ހިތް އޭގެ އަސްލު ހާލަތުގައި ދުޅަހެޔޮކޮށް އޮވެއްޖެކަމުގައިވާނަމަ އޭނާގެ ބުއްދިވެސް ހުންނާނީ ސަލާމަތުންނެވެ. ސަލާމަތް ބުއްދީގެ ހުކުމްތައް ސައްޙައެވެ. ބާރު އެޅުންތައް ވަރުގަދައެވެ. އޭގެ ގޮވައިލުންތަކުގައި ބުރަދަން ހުރެއެވެ.\nމިދެންނެވި ގޮތާ ޚިލާފަށް ހިތް އޭގެ ދުޅަހެއިކަމުގައި އަސްލު ޙާލަތުގައި ނެތްކަމުގައިވާނަމަ ހިއްސުތަކުގެ ބާރާއި ހިއްސުތަކުން ކުރާ މަސައްކަތަށް ފަރަގުއާދެއެވެ. އެހިއްސުތަކުން ބައެއް ފަހަރަށް ކުށް މެސެޖުތައް ވެސް ފޮނުވައެވެ. މިފަދަ ހާލަތްތަކުގައި ހިތާ ގުޅިފައިވާ ބުއްދިއަށްވެސް ތަފާތުއާދެއެވެ. ބުއްދީގެ ނިޔާތަކުގެ އިތުބާރު ކުޑަވެއެވެ. އޭގެ ބާރު ކުޑަވެއެވެ. ބުއްދީގެ ގޮވާލުން ތަކުގައި ކުރީން ހުންނަފަދަ ބުރަދަނެއްވެސް ނުހުރެއެވެ. އެހެންކަމުން ހިތް ސާފުކޮށް އެހިތުގެ އަސްލު ހާލަތަށް އަނބުރާ ގެންނާން ޖެހެއެވެ. ހިތުގެ ހާލަތު ރަނގަޅުކޮށް ހިތުގެ ޙަޤީޤީބާރު އަނބުރާ ގެނައުމަކީ ނަފުސު ތަޒްކިޔާ ކުރުމެވެ. ނަފުސުޠާހިރުކުރުމެވެ.\nހިތަކީ ނާމިޔާތީ ވުޖޫދެކެވެ. ހިތް ތަޒްކިޔާ ކުރުމުގެ ދެވަނަ މިސާލަކާ ދޭތެރޭގައި ވިސްނައިލާއިރު ހިތުގެ މިސާލަކީ ހެޔޮކަމުގެ ގަހެއްގެ މިސާލުކަމުގައި ދެންނެވިދާނެ ވުޖޫދެކެވެ. އާދެ، ހިތަކީ ހެދިފޯދޭ އަދި އެގަހުގެ ޅަނދޮޅުކަމާއި ތާޒާކަން އައިސް މަލާއި މޭވާ އަޅާ ގަހެއްފަދައެވެ. ގަހަކީވެސް ބަލިޖެހޭ އެއްޗެކެވެ. ގަހަކަށް ބައްޔެއްޖެހިއްޖެނަމަ ގަހުގެ ޅަނދޮޅުކަން ކެނޑެއެވެ. ހެދިފޯދުމަށް ހުއްޓުން އަރައެވެ. ގަސްގާވެއެވެ. މަލާއި މޭވާ ގަތުން މަދުވެއެވެ. އެހެންކަމުން ތަޖްރިބާކާރު ދަނޑުވެރީންނާއި ބަގީޗާ ބަލަހައްޓާ މީހުން އެގަހެއްގެ ވެށި ސާފުކުރެއެވެ. ގަހުގައި ވަކިހިއްޕައިފައި ހުންނަ ވެޔޮވެލާވެލި ބުރިކޮށް ކޮށައި ނަގައެވެ. ގަހުގެ ކައިރީން ތޮނަނަގައެވެ. ގަހުގެ މެޑަކޮށައެވެ. ފަނިމަރާ ބޭސްޖަހައެވެ. އެގަހަކާ މުނާސަބު ގަސްކާނާ އަޅައެވެ. ފެންދީ، ބޭސްއަޅައި ހަދައެވެ. އެގަހެއް ތާޒާކަމާއެކު އަލުން ހެދިގަނެ އާރޯވެ މަލާއި މޭވާ އަޅަންފަށަންދެން ގަހަށް ފަރުވާދެއެވެ. މިދެންނެވި މަސައްކަތަކީވެސް ތަޒްކިޔާ ކުރުމެކެވެ. މިމޭރުމުން ހިތާމެދު ވިސްނައިލާއިރު ހިތް ތަޒްކިޔާ ކުރަން ކުރެވޭ ފަރުވާގެ އެންމެ މުޖައްރިބު އަދި އެންމެ ރަނގަޅު "ބޭސްސިޓީ" އެކުލެވިގެން ވަނީ މިދަންނަވާ ކަންކަމުގެ މައްޗަށެވެ.\n• މާތްﷲ ގެރަސްކަންފުޅު ހަނދުމަކުރުން\n• އިލާހީ ނިއުމަތްތަކަށް ޝުކުރުވެރިވުން\n• ތިމާޔަށް ފެންނަ ފެނުންތަކާއި އިވޭ އަޑުތަކާމެދު ރައްބާނީ ވިސްނުމަކުން ވިސްނުމާއި،\n• އެކަންކަމުން ޢިބުރަތާއި ނަސޭހަތްލިބިގަތުން\n• މާތްﷲ ގެމަގުގައި ޖިހާދުކުރުން\nމިކަންކަމަށް އަވަސްކަޅިޔެއް ހިންގައިލާއިރު :\nތަޤްވާވެރިވުމަކީ އަރަހުށި މާތްﷲ ގެރަސްކަންފުޅު ދެކެ ލޯބިވުމާއި، އެކަލާނގެ ރަސްކަންފުޅަށް ބިރުވެތިވުމެވެ. މިކަންކަމުގެ ތަފްސީލުގެ މައްޗަށް ވަނީ އަލިއަޅުވައިލެވިފައެވެ.\nށ. މާތްﷲ ގެރަސްކަންފުޅު ހަނދުމަކުރުން:-\nމާތްﷲ ގެރަސްކަންފުޅު ހަނދުމަކުރުމަކީ އިންސާނާގެ ވިސްނުމާއި ފިކުރާއި ބަހާއި އަމަލު ރައްބާނީ ތައްގަނޑަށް ފެއްތުމެވެ. ހުރިހައި ކަމެއްގައިވެސް މާތްﷲ ގެ ރުހިވޮޑިގަތުމާއި އެކަލާނގެ އެދިވޮޑިގަންނަވާގޮތް އަމާޒަކަށް ބަލައިގެން ކަންތައް ކުރުމެވެ.\nނ. އިލާހީ ނިއުމަތްތަކަށް ޝުކުރުވެރިވުން:-\nއިލާހީ ނިއުމަތްތަކަށް ޝުކުރުވެރިވުމަކީ އެނިއުމަތްތައް ދެނެގަތުމާއި، ހަނދާން ބެހެއްޓުމެވެ. އެނިއުމަތްތަކަށް ގަދަރުކުރުމެވެ. އެހެން އިބާރަތަކުން ދަންނަވާނަމަ ނިއުމަތަށް ޝުކުރުވެރިވުމަކީ މާތްﷲ ދެއްވާ ނިއުމަތްތަކުގެ އަގުވަޒަންކޮށް އެނިއުމަތްތައް ފުރިހަމަޔަށް ރައްކާތެރިކުރުމެވެ. އެކަށީގެންވާ އެންމެ މަތީ ދަރަޖަޔަކަށް އެ ނިއުމަތްތަކުގެ މަންފާ ލިބިގަތުމެވެ. ހަމައެއާއެކު އެދީލަތިވަންތަ ދެއްވުމަށްޓަކައި ތިމާގެ ހިތާއި ރޫޙުން މާތްﷲ އަށް ޝުކުރުވެރިވުމެވެ. ހަމްދާއި ސަނާ ދެންނެވުމެވެ.\nރ. ތިމާޔަށް ފެންނަ ފެނުންތަކާއި އިވޭ އަޑުތަކާމެދު ރައްބާނީ ވިސްނުމަކުން ވިސްނުން:-\nތިމާޔަށް ފެންނަ ކަންކަމާއި، އިވޭ އަޑުތަކާމެދު ރައްބާނި ވިސްނުމަކުން ވިސްނައި ފިކުރުހިންގުމަކީ ތިމާގެ ހިއްސުތައް ތާހިރުކުރެވޭކަމެކެވެ. އެހެންކަމުން ނަފުސު ތަޒްކިޔާ ކުރުމުގައި މިއީ ވަރަށް މުހިންމުކަމެކެވެ.\nރައްބާނީ ނަޒަރަކުން ކާއިނާތާމެދު ވިސްނައި ހިޔާލުކުރުމަކީ ތިމާގެވަށައިގެން ހިނގަމުންދާ ހާދިޘާތަކާމެދު ޚިޔާލު ހިންގުމެވެ. ފިތުރަތުގެ މަޒްހަރުތަކާމެދު ޚިޔާލުކުރުމެވެ. ތާރީޚު ދިރާސާކޮށް ޚުދު ތިމާގެ ހަޔާތުގެ ފެށުން އައިގޮތާއި ނިމުން އަންނާނެ ގޮތާމެދު އިޚްލާސްތެރިކަމާއި ހެޔޮ ނިޔަތާއެކު ފިކުރުކުރުމެވެ. މިއީ ހައްތާވެސް ނަފުސު ތަޒްކިޔާކުރެވޭ ކަންކަމެވެ.\nޅ. އިބްރަތާއި ނަސޭހަތް ލިބިގަތުން:-\nއިންސާނުންގެ ދިރިއުޅުން ތޮށަލިދުޅަޔަށް ހިނގަމުންދާއިރު ފެންނަމުންދާ ކަންކަމާއި އިންސާނީ ތާރީޚުގެ މައްސަލަތަކާމެދު ފިކުރު ހިންގުމަކީ ވެސް ނަފުސު ތަޒްކިޔާ ކުރެވޭ ކަމެކެވެ.\nޖިހާދުކުރުމަކީ ވެސް ނަފުސުތާހިރު ކުރުމުގެ މުހިންމު ވަސީލަތެކެވެ. ބާރުހުރި ވަސީލަތެކެވެ. އެހެންކަމުން އިސްލާމްދީނުގެ ނަބިއްޔާ ސައްލަﷲ އަލައިހި ވަސައްލަމަ މުސްލިމުންނަށް ޖިހާދު ތަރްބިޔަތު ދެއްވަން ޚާއްސަ އަހަންމިއްޔަތެއް ދެއްވިއެވެ. އިސްލާމީ ތަޢުބިރުގައި ޖިހާދަކީ ވަރަށް ތަނަވަސް މާނަތަކެއް އެކުލެވޭ ބަހެކެވެ. އެހެންކަމުން މިތާނގައި މިބަޔާންކުރަނީ އިސްލާމީ ދައުލަތުން ދައުލަތުގެ ސިފައިން (މުޖާހިދުން) ނަށް ދެއްވި އަސްކަރީ ތަރުބިޔަތުގެ ވާހަކައެވެ.\nމި މައިގަނޑު ނަމުގައި އަޅުގަނޑު ތަކުރާރުކޮށް ބަޔާން ކުރަމުން ގެންދާ ފަދައިން މިތާނގައިވެސް ހަނދާންކޮށްދެމެވެ. ހަނގުރާމަ އިއުލާންކުރުމަކީ ދައުލަތުގެ ވަލިއްޔުލް އަމްރުގެ ކަމެކެވެ. އެއީ ފަރުދުންނަށް ނުވަތަ އެކި އެކި ޖަމާޢަތްތަކަށް އަމިއްލަ އަމިއްލަޔަށް ކުރެވޭނެ ކަމެއް ނޫނެވެ. އެހެންކަމުން ޖިހާދަށްޓަކައި އަސްކަރީ ތަމްރީނު ދިނުމަކީ ވެސް ދައުލަތުގެ ކަމެކެވެ. މަދީނާގެ އައު އިސްލާމީ ދައުލަތުގައި ވެސް އެކަން ހިންގެވީ ދައުލަތުގެ އެންމެ އިސް ވެރިޔާއެވެ. ކައުސާހިބާ ސައްލަﷲ އަލައިހި ވަސައްލަމައެވެ. އެމާތްސާހިބާ މުސްލިމުންނަކީ އެ ޒަމާނުގެ ނަމޫނާ މުޖާހިދުންކަމުގައި ހެއްދެވިއެވެ. އަޅުގަނޑު މިދެންނެވީ އަސްކަރިއްޔާއެއްގެ ސިފައިން ކަމުގައި ހެއްދެވި ވާހަކައެއް ނޫނެވެ. އެހެނީ ސިފައިންނާއި މުޖާހިދުންގެ މެދުގައި އުސޫލީ ތަފާތުތަކެއް އެބަހުއްޓެވެ. ޖިހާދުކުރުމަކީ ހައްޤަކާ ނުލައި މީހުން މަރައި މުޖްތަމައުގައި ބިރުވެރިކަން އުފައްދައި މުޖްތަމައު ފަސާދަކުރުމެއްނޫނެވެ.ޖިހާދުކުރެވެނީ މާތްﷲ ގެ މަގުގައެވެ. މުޖާހިދުންނަކީ ރަހްމާނު ވަންތަ މާތްﷲ ގެ އަޅުންނެވެ. އެހެންކަމުން މުޖާހިދުން ޖިހާދުކުރަނީ އެބައިމީހުންގެ ވެރި ރަސްކަލާނގެ ރަސްކަންފުޅު އަދައިގެންނެވެ. އެކަލާނގެ އަޅުތަކުންގެ ހައްޤުތައް ރައްކާތެރިކޮށް ދިނުމަށްޓަކައެވެ. އެކަލާނގެ އަޅުތަކުންގެ މާއްދި އަދި ރޫހާނީ ބޭނުންތަކުގެ ދިފާއުގައެވެ. މާތްﷲ ގެ އަޅުތަކުންނަށް ދުނިޔެއާއި އާޚިރަތުގެ ހެވާއި ލާބަ ހޯދައިދިނުމަށްޓަކައެވެ. މުޖާހިދުން ދުޝްމިނުންނާ ދެކޮޅަށް ޖިހާދުކުރަނީ މި އަމާޒަށް ވާސިލުވުމަށްޓަކައެވެ. އެގޮތުން މުޖާހިދުން ދުޝްމިނުންނާ ދެކޮޅަށް ޖިހާދުކުރެއެވެ. މުދަލާއި ފުރާނައިންނެވެ. ދުލާއި ގަލަމުންނެވެ. ހަތިޔާރުގެ ބޭނުންކުރާންޖެހޭ ހިނދު ހަތިޔާރުގެ ބޭނުން ކޮށްގެން ވެސްވެއެވެ. މުޖާހިދުން ޖިހާދުގެ މަގުގައި ހަރަކާތްތެރި ކުރުވާ ބާރަކީ މާތްﷲ ގެ ރަސްކަންފުޅުދެކެވާ ލޯތްބެވެ. އިންސާނިއްޔަތާ މެދު ހުންނަކުލުނެވެ.\nއިސްލާމީ ތަހްރީކަކީ އާލަމްތަކަށްހުރި ރަހުމަތެކެވެ. އެހެންކަމުން އެ ތަހްރީކު ޙިމާޔަތް ކުރުމާއި އެތަހްރީކު ފެތުރުމުގެ މަގަށް އެޅޭ ހުރަސްތައް ބުރިބުރިކޮށް ނައްތައިލުމަކީ އިންސާނީ ނައުޢު ދެކެ ލޯބިވުމެވެ. އިންސާނިއްޔަތަށް އިހްސާންތެރިވުމެވެ. މީގެ އަނެއްކޮޅުން އަސްކަރީ ސިފައިން ހަނގުރާމަ ކުރަނީ އެބައިމީހުންގެ ޒާތީ ބޭނުންތަކަށްޓަކައެވެ. އެމީހުންނަށް މުސާރަދޭ ދައުލަތުގެ މަސްލަހަތަށްޓަކައެވެ. މިއީ އާއްމުކޮށް ސިފައިންނާއި މުޖާހިދުންގެ މެދުގައިހުރި ތަފާތެވެ.


(01 އޮކްޓޫބަރު 2017 އާ ގުޅޭ)\nތަގުދީރުގައި ކަންކަންވާނެ ގޮތެއް އެއްވެސް މީހަކަށް ނޭނގޭނެއެވެ. އެނގޭ ކަމަކީ ތަގުދީރުގައި ހިނގަން އޮތް ކަމެއް ހިނގާނެކަމެވެ. އެކަމެއްގެ ވަގުތު އައިސް ޖެހުމުން ލަހެއް ފަހެއްނުވެ އެކަމަކާ ކުރިމަތިލާން ޖެހޭނެކަމެވެ. އަހަރެންނަށް ގަބޫލުކުރެވުނު ހަގީގަތަކީ ގުދުރަތީ ތާވަލުގައި ކަންކަން ރޭވިފައި ހުންނަނީ ވަކި ތަރުތީބަކުން ކަމެވެ. މި ނިކަމެތި ސިކުނޑިއަށް އެ ތަރުތީބު ނަގައި ނުގެނެވެނީއެވެ. ނަމަވެސް އެކަމެއް މާޒީ ވާ ފަހުން އެތައް ހަނދާންތަކަކުން ހިތް ހުޅުވާލައެވެ. މިފަހަރު ވެސް ވީ އެހެންނެވެ.\nއާރިޒަކީ އަހަރެންގެ އެކުވެރިއެކެވެ. އެއް ކުލާހެއްގައި ކިޔެވުމުގެ އިތުރުން އެއް ކޯހެއްގައި ވެސް ކިޔެވި ދަރިވަރެކެވެ. އެތައް އަހަރަކު އެކުގައި ކިޔެވުމުން އެހެން މީހުންނަށް ނޭނގޭ، އަހަރެންގެ ވަރަށް ގިނަ ސިއްރުތައް އާރިޒަށް އެނގެއެވެ. އޭނާގެ އެތައް ހަގީގަތެއް އަހަރެން ވެސް ހިތުދަހެކެވެ. އެ އެނގުމުގެ ތެރެއިން ދެ ހިތުގެ ވިންދާ ޖެހެމުން ދިޔަ ލޯބީގެ ވައިރޯޅިތައް ވެސް ދެ މީހުންނަށް އިހުސާސް ކުރެވެއެވެ. ދެ މީހުން ލޯބި ވަނީ ކާކު ދެކެކަން ދެ މީހުންނަށް ވެސް ރަނގަޅަށް އެނގެއެވެ.\nއަހަރެންނަށް ގަބޫލު ކުރެވުނު ހަގީގަތަކީ ލޯތްބަކީ ހަމައެކަނި އިހުސާސެއް ނޫންކަމެވެ. އެއަށް ވުރެ ބޮޑަށް އެ ލޯތްބާ ގުޅިފައިވަނީ ކުރިމަގުގެ ހުވަފެންތަކެވެ. ފިތި ބާރުވެފައި ވަނީ ހުރަސްތަކާއި ގޮންޖެހުންތަކެވެ. އެކަން ޔަގީންވީ ލޯބީގެ އަވައިގައި އަހަރެން ޖެހުމުންނެވެ. އެކުވެރި އާރިޒް ވެސް ޖެހުމުންނެވެ.\n"މިހާރު ހާދަ ވަގުތު ނުވޭ ދޯ ވާހަކަ ދައްކާލަން" މަތީ ތަޢުލީމު ނިންމާލިތާ މަހެއް ފަހުން އާރިޒަށް އަހަރެން ފޯނުކޮށްލީމެވެ. ދިމާ ނުވާތާ އެތައް ދުވަހެއް ވުމުން ވާހަކަދައްކާލުމަށެވެ. ކަމަކު ކިޔާނަމޭ ހިތައެވެ.\n"ވަގުތު ހޯދުމުގެ މާނައެއް ނެތްތާ! އަހަރެން މަގުމަތިން ފެނުމުން މިހާރު ބަލައިވެސް ނުލަމު. ފެންނަކަމަކަށް ވެސް ނުހަދަމު" އާރިޒް ފެށީ ޝަކުވާއެވެ.\n"ކޮން އިރަކު ފެނުނީ. އަހަރެން އާރިޒެއް ނުދެކެން" އަހަރެންނަށް ކޮށްލެވުނީ ހައިރާނުގެ ސުވާލެކެވެ.\n"ނުފެންނާނެ! ލޯބީގައި ދީވާނާ ވީމާ ވާނީ ތިހެން. އެހިސާބުން ރައްޓެހިން މަތިން ހަނދާން ނެތޭނެ. އެކުވެރިއަކު ނުހުންނާނެ. ތިވެސް ވައްތަރެއް" އާރިޒް ދިމާކުރަންފެށިއެވެ. އޭނާގެ މިޒާޖުގައި ހުންނަ އެ ސިފައިން އަހަރެންނަށް ހިތްހަމަޖެހުން ލިބެން ފެށިއެވެ.\n"ބަލަ ތި ވާހަކަ ދައްކަން އާރިޒު ރަނގަޅެއް ނޫނެއްނު. އެތައް ދުވަހެއް ވީ އިރު އަހަރެންނަށް ގުޅާލެވުނީކީ ނޫން. ކުޑަމިނުން މެސެޖެއްވެސް ކޮށެއްނުލެވުނު. މީހަކާ ރައްޓެހި ވިޔަސް ތީ ބޮޑުވަރު. ދެން ކޮން އިރަކުންތަ މެރީ ކުރަނީ" އާރިޒުގެ ވާހަކަތަކަށް ކުޑަ ރައްދެއް ދިނުމަށްފަހު އަހަރެންގެ ވާހަކަ ނިންމާލީ ސުވާލަކުންނެވެ.\n"އަހަރެން ބުނަމެއްނު އަހަރެން މި މަޑުކުރަނީ އާނީ މެރީކުރަން ދެނޭ. އާނީ ނުކުރަނީސް އަހަރެން ނުކުރާނަމޭ" އާރިޒް ދިނީ ކުރިންވެސް ދޭ ޖަވާބެކެވެ. އެއީ އަބަދުވެސް އޭނާ ބުނާ ވާހަކައެކެވެ. އޭނާ މީހަކާ އިންނާނީ އަހަރެން މީހަކާ އިނީމައެވެ. އެ ވާހަކަ ފެށުނީ ގްރޭޑް 10 ގައި ކިޔެވި ދުވަސްވަރެވެ. އެއީ އާރިޒަށް ކުރެވުނު ސުވާލަކަށް އޭނާ ދިން ޖަވާބެކެވެ. އެއަށްފަހު ސަބަބަކަށް ބުނީ އޭނާ އެންމެ ލޯބިވަނީ އަހަރެން ދެކެކަމަށެވެ. އޭގެ ފަހުން އެ ސުވާލަށް އާރިޒް ދޭ ޖަވާބަކީ އެއީއެވެ. ކޮންމެ މީހަކު އެ ސުވާލު ކުރި ނަމަވެސް އެ ޖަވާބުދެއެވެ. މިރޭ ވެސް އެ ދިނީ އެ ޖަވާބެވެ.\n"މާނައަކީ އާރިޒަށް ކައިވެނި ކުރެވެން އޮތީ އަހަރެން މީހަކާ އިދެނގެންނޭ. އަހަރެން މީހަކާ ނުއިނދެ ހުރެއްޖެ ނަމަ އާރިޒަކަށް އެކަމެއް ނުވާނޭ." އަހަރެންގެ ވާހަކަ ނުނިމެނީސް އާރިޒް ފެއްޓިއެވެ.\n"ޔަގީންތާ. މިހާރު މިކަން ނުވެގެން އުޅޭތާ ކިހައި ދުވަހެއް. ބުނަން އާނީ.... އާނީ މީހަކާ އިނީ އަހަރެން ވެސް އިނީ" އާރިޒްގެ ވާހަކައިން އަހަރެންގެ ހިނިގަނޑު ދިޔައީ ފަޅައިގެންނެވެ. ބޮޑަށް ހިނިއައީ އޭނާ ވާހަކަދެއްކި ރާގުންނެވެ.\n"ދެން މާ ދިގު އިންތިޒާރެއް ކުރާކަށް ނުޖެހޭނެ. އިރާދަކުރެއްވިއްޔާ މި އުޅެނީ މެރީކުރަން. އެކަމާ މި ގުޅާލީ ވެސް" އާރިޒަށް އަހަރެން ގުޅި މަގުޞަދު ބުނީމެވެ.\n"މަށަށް އޭރުވެސް ހީވިޔޭ ތި ކަހަލަ ކޮންމެވެސް ކަމެއް އޮތީމަޔޭ ގުޅާނީ" އާރިޒްގެ ވާހަކަ އަހަރެން މެދުކަނޑުވާލީމެވެ.\n"މި ވާހަކަ ބުނެލުން އެއީ އެއް ބޭނުން. ހާލު އަހުވާލު ބަލައިލުން އެއީ އަނެއް ބޭނުން"\n"ދެން ބުނާނީ ތިހެން. ތިވެސް ގޮތެއް. ދެން ބުނެބަލަ ހަގީގަތުގައި މެރީ ކުރަންތަ ތި އުޅެނީ؟ ކޮން ދުވަހަކުން؟" އާރިޒްގެ ވާހަކައިގެ ރާގު ބަދަލުވިކަން އަހަރެންނަށް ފާހަގަ ކުރެވުނެވެ.\n"ދެން މިކަން ވެސް ކުރަންވީތާ؟ މި ކިޔަނީ އަންނަ ހަފުތާގައި މެރީ ކުރަން. ލަސްކުރާނެ ކަމެއް ނެތްތާ. އާރިޒް ވެސް އަހަރެން ބޭނުމެއް ނުވިއެއްނު" ހިނިގަނޑަކާއެކު އަހަރެން ޖަވާބު ދިނީމެވެ.\n"ތިހެން ނުބުނެވޭނެ. އާނީ ވެސް އަހަރެން ބޭނުން ނުވީ. އެހެން ނޫނަސް ކައިވެނީގެ ގުޅުމަކީ ރައްޓެހިކަމުގެ ގުޅުން ހީނަރުވާ ކަމެއް. މިއީ ދެ މީހުންގެ ވެސް ނިންމުނެއްނު. މައްސަލައެއް ނެތެއްނު" އާރިޒުގެ ޖަވާބުގައި އެތައް މާނައެއް ވާހެން އަހަރެންނަށް ހީވިއެވެ.\n"މާނައަކީ ކޮބާ؟" އަހަރެން ސުވާލުކުރީމެވެ.\n"މާ ގިނަ މާނަތަކެއް ނެތް. މާނައަކީ ދެ މީހުން ދެ ރައްޓެހީންގެ ގޮތުގައި ތިބެވޭ ތިބެވުމަކީ ލިބޭ އުފަލެކޭ. މި އުފާ އެހެން ގޮތަކުންނެއް ނުލިބޭނޭ" އާރިޒް ޖަވާބު ދިނީ ހަގީގަތަށެވެ. އެއީ އަހަރެން ވެސް ގަބޫލުކުރާ ގޮތެވެ. އެ ވާހަކަތަކުގެ ތެރެއިން އިތުރު ކަމެއް އަހަރެން ހުށަހެޅީމެވެ.\n"އަހަރެން މެރީ ކުރާއިރު ފިރިމީހާގެ ފަރާތުން އިންނަ އެއް ހެކިވެރިއަކަށް ވާން ޖެހޭނީ އާރިޒް. އޯކޯ ދޯ؟" އަހަރެން ހުށަހެޅުމެއް ހުށަހެޅީމެވެ.\n"އަހަރެން؟ މީހުން ބުނަނީ މި ޒަމާނުގައި ހެކިވެރިން ގިނަ ފަހަރަށް ވަނީ ކެހިވެރީން ނަށޭ. އެހެން ވެދާނެއެއްނު. އެހެން ނޫނަސް އަހަރެން މީ އާނީއާ އިންނަން ހުރި މީހާ. ހެކިވެރިއަކަށް ވީމަޔޯ؟" އާރިޒް ޖެހީ ޖޯކެވެ.\n"އަހަންނަން ފެންނަނީ ދެވަނަ ކައިވެންޏަށް އިންތިޒާރު ކުރަން" އަހަރެން ވެސް މަޖާވެލީމެވެ. އާރިޒަށް ދޫނުކޮށް އެތައް ވާހަކައެއް ދެއްކީމެވެ.\n"ސަކަރާތް ނުޖަހާ ދެން އެއްބަސް ވާންވީނު؟ ޕްލީޒް" އަހަރެން އިތުރަށް އެދުނީމެވެ. މި އެދުމަށް އާރިޒް އެއްބަސްވިއެވެ. އަހަރެންގެ ހެކިވެރިއަކަށްވިއެވެ. ކައިވެނީގެ ހަފުލާގައި ވެސް ބައިވެރިވިއެވެ.\nކައިވެންޏަށް އަހަރެއް ވީއިރު ވެސް ދެ މީހުންގެ އެކުވެރިކަމަކަށް ބަދަލެއް ނާދެއެވެ. ފޯނުންނާއި މެސެޖުން އެތައް ވާހަކައެއް ދައްކަމެވެ. ފިރިމީހާއަށް އެ ހުރިހާ ވާހަކަތަކެއް ކިޔައި ދެމެވެ. އެކުވެރީންނާއި ރައްޓެހީންގެ މަޖާ ސަކަރާތުގައި ބައިވެރި ކުރުވަމެވެ.\nނަމަވެސް އާރިޒާ އިހު އޮތް ރައްޓެހި ގުޅުން މަޑުމަޑުން ހީނަރުވާ ގޮތްވިއެވެ. އާރިޒަށް ދެވޭ ދަޢުވަތުތަކަށް އޭނާ ދެކޮޅު ހަދަން ފެށިއެވެ. ގެއަށް އައުމަށް އުޒުރުވެރިވާން ފެށިއެވެ. ބަހަނާއަކަށް ދައްކަނީ އޭނާ މީހަކާ ނުއިނދެ ހުރުމެވެ. މާ ގިނައިން އެ ވާހަކަ ދެއްކުމެވެ. އަހަރެން އެ ވާހަކަ ނުދައްކާނަމޭ ބުނި ނަމަވެސް އަހަރެންގެ ގެއަށް އަންނާކަށް އާރިޒް ބޭނުމެއް ނުވިއެވެ. ސީދާ ސަބަބު ބުނަން އޭނާ ބޭނުން ނުވީއެވެ.


Dhoru nuhulhuvumun faaru thalhaalaigen vadhe drugs hoadhee junction in | Mihaaru\nދޮރު ނުހުޅުވުމުން ފާރު ތަޅާލައިގެން ވަދެ ޑްރަގްސް ހޯދީ ފާހާނާ ޖަންކްޝަނުން\nމެމޮރީ ވިލާއަށް ވަންނަން ފުލުހުން ކަނޑާލި ބާ ގަނޑު.-- ފޮޓޯ: ނިޝާން އަލީ/ މިހާރު\n30 ނޮވެމްބަރ 2020 - 23:32\nނޫސްވެރިން ބައިވެރިކޮށްގެން ފުލުހުން ހިންގި ހާއްސަ އޮޕަރޭޝަންގައި މިދިޔަ ބުރާސްފަތި ދުވަހުގެ ރޭ ގ.މެމޮރީވިލާ އަށް ވަންނަން ފުލުހުން ދިޔައީ އެ ގޭގައި މަސްތުވާތަކެތީގެ ވިޔަފާރިކުރާ ކަމަށް ތުހުމަތުކުރެވޭ މީހުން ފުލުހުންގެ އަތު ނުޖެހެން ހަރުކޮށްފައި ހުރި ދަގަނޑު ދޮރު ވައްޓާލަން ބޭނުންވާ ސާމާނު ހިފައިގެންނެވެ. ކޯޓުގެ އަމުރާ އެކު ގެޔަށް ވަންނަން ގޮސް ދޮރުގައި ޓަކި ޖެހުމުން ނުހުޅުވި އެވެ. ދޮރު ވައްޓާލަން މަސައްކަތް ފެށީ އެ ގެ ހުންނަ ހަނި ގޯޅިގަނޑުގެ އެހެން ދިމާލަކުން ފުލުހުންގެ ޓީމެއް ވަދެ ފާރު ތަޅާލަން ފެށުމާ އެކުގަ އެވެ.\nވަރުގަދަ ފަސް ތަޅު ހަރުކޮށްފައިވާ ދަގަނޑު ދޮރު ވައްޓާލުމުގެ ކުރިން، މިނެޓެއްހާއިރު ތެރޭގައި ޑްރަގް އެންފޯސްމަންޓް ޑިޕާޓްމަންޓް (ޑީއީޑީ) އަނެއް ޓީމުން ފާރު ފޫވައްޓާލައި އެތެރެއަށް ދެމިގަތެވެ. ޑެކް އަޅައިގެން ހަދާފައި ހުރި އެ ކޮޓަރި ތެރޭގައި އޭރު ހުރީ، އެ ތަން ކުއްޔަށް ނަގައިގެން އުޅޭ ފިރިހެން މީހާ އެކަންޏެވެ.\nއެތެރެއަށް ވަންނަން މަސައްކަތްކުރި ވަގުތު ކޮޓަރީގެ ފާހާނާއިން އެއްޗެއް ފްލަޝްކުރި ފުލުހުންނަށް ވެސް އިވުނެވެ. ކޮޓަރިތެރޭ ހުރި މީހާއާ އެ ސުވާލުކުރުމުން އެފަދަ ކަމެއް ކުރި ކަމަށް އިންކާރުކުރި އެވެ.\nއެ ތަނުގައި މަސްތުވާތަކެތި ބޭނުން ނުކުރާ ކަމަށް އޭނާ ދިޔައީ ތަކުރާރުކޮށް ބުނަމުންނެވެ. އެކަމަކު މަސްތުވާތަކެތި ފޮރުވާފައި ހުރެދާނެ ކަމަށް ބަލައި، ކޮޓަރިތެރޭގައި އެންމެ ތިރިން ސޯފާ އާއި ޓީވީ އަދި އޭސީ ކަހަލަ ތަންތަން ފުލުހުން ރަނގަޅަށް ފާސްކުރި އެވެ. ޑެކް އަޅައި މަތީގައި ބަހައްޓާފައި ހުރި އެނދާއި ކަބަޑު ފާސްކޮށްގެން ކައްޓާއަކާއި ހުސް ރަބަރު ޕެކެޓު ފެނުނެވެ. އެ ހުރިހާ އެއްޗެހިން ވެސް ހެކި ދެނީ މަސްތުވާތަކެތީގެ ވިޔަފާރިއަށެވެ. އެކަމަކު މަސްތުވާތަކެއްޗެއް ނުފެނުނެވެ.\nމެމޮރީ ވިލާގެ ޖަންކްޝަނުން ފުލުހުން ހޯދި މަސްތުވާތަކެތި އަޅާފައި ހުރި ޕެކެޓުތަކެއް.-- ފޮޓޯ: ނިޝާން އަލީ/ މިހާރު\nއެކަމަކު ފުލުހުން އެވަރުން ހުއްޓައެއް ނުލި އެވެ. ތަހުގީގަށް ހެކި ހޯދުމަށް، ތިން ގަޑިއިރު ވަންދެން ކުރި މަސައްކަތުގައި ފާހާނާ ޖަންކްޝަންގެ މަތިގަނޑު ނަގައިގެން ވެސް ބެލި އެވެ. މަސްތުވާތަކެތި ފެނުނީ އެތަނުންނެވެ. މަސްތުވާތަކެތީގެ ބާވަތެއް އަޅާފައި ހުރި ހަތް ޕެކެޓް އެތަނުން ފެނުމުން ވެސް ކޮޓަރީގައި ހުރި މީހާ ބުނަމުން ދިޔައީ އެއީ އޭނާގެ އެއްޗެއް ނޫން ކަމަށެވެ.\nއެކަމަކު އޭނާ ދެއްކި ވާހަކައާ މެދު ޝައްކުވާ އެތައް ކަމެއް ފުލުހުން އެތަނަށް ވަން ވަގުތުން ފެށިގެން ފެނުނެވެ. އެ މީހާގެ ހަށިގަނޑު ފާސްކުުރި އިރު 6،500ރ. ފެނުމުން އެއީ ކަންނެއްޔަށް ގޮސްގެން ހޯދި ފައިސާ ކަމަށް ބުންޏެވެ. އޭނާ ބުނި ގޮތުގައި އެންމެ ފަހުން މަހަށް ދިޔައީ ދ. އަތޮޅުގެ ދޯންޏަކުން މީގެ ދެ ހަފުތާ ކުރިންނެވެ.\nފުލުހުންނަށް ލިބިފައި ހުރި މައުލޫމާތާއި ލިބުނު ހެއްކާ އެކު، ފުލުހުން އެ ރޭ ދިޔައީ، މަސްތުވާތަކެތި ބޭނުންކުރުމާއި އޭގެ ވިޔަފާރިކުރާ ކަމުގެ ތުހުމަތުގައި އެ މީހާ ހައްޔަރުކޮށްގެންނެވެ. އެ މީހާއާ އެކު، ފުލުހުންނަށް ފިލަން ހަރުކޮށްފައި ހުރި ދަގަނޑު ދޮރު ވެސް ވައްޓާލައިގެން ގެންދިޔަ އެވެ.\nއެކަމަކު މަސްތުވާތަކެތި ބޭނުންކުރާ އައްޑާތަކުގެ ގޮތުގައި މަޝްހޫރު ތަންތަނަށް ތިން ހަތަރު ފަހަރު ގޮސް ބަލައި ފާސްކުރި 72 ގަޑިއިރުގެ "އެންޓި - ސްޓްރީޓް ޑީލިން އޮޕަރޭޝަން" ގައި ނޫސްވެރިންނާ އެކު މެމޮރީވިލާއަށް އިއްޔެ ދިޔައިރު ފެނުނީ އަނެއްކާ ވެސް ވަރުގަދަ ދޮރެއް ހަރުކޮށްފައި ހުއްޓަ އެވެ. ކޮޓަރި ތެރެއަށް ވަންނަން ކަނޑާލި ބާގަނޑު ކޮންކްރީޓުން ހުރީ ބައްދައިފަ އެވެ.\nދުވަސްކޮޅަކަށް ޑުޓާޓޭއާ ވެރިކަން ޙަވާލުކުރަގަ، ތިކަން ނިންމާލާނެ، މާބޮޑު ކަމެއްނޫން ތިއީކީ.\nމިކަމުގައި "ފުލުހުން ކޮށްފައިވާ މޮޅުކަމެއް" އަދި މިކަމުގެ ސަބަބުން އަހަރުމެންރައްޔިތުނަށް ލިބުނުހިތްހަމަޖެހުމެއް އެބައޮތްތޯ؟! އާރާއިބާރުއޮތީމާ ދޮރާއި ފާރުވައްޓާލާ ޖަންކްޝަންވެސްކޮނެވިދާނެ. ނަމަވެސް ތިކުރިއެއްވެސްކަމެއްގެ ޙަޤީގީމަގުސަދު ޙާސިލްވޭތޯ. # ހަދާނުގައިއެބަހުރި މިސިޓީގައި ދަނޑުވެރިކަންކުރާންށޭކިޔާފައި އުޅުނު ކ.ޢަތޮޅު މާލޭމީހާގެދަނޑުގައި ވަޅުލާފައިހުރި ޑްރަޤްނެގިގޮތާއި އޭނާގެ ނިދާއެނދުގެ ގޮދަނޑިދަށުންނެގި6ލައްކައަށްވުރެން ގިނަ ފައިސާއަށް ވެގެންދިޔަގޮތް.\nދެން ކޯޓުތަކުން ކަމަކަށް އޮންނާނީ ކުއްވެރިން ދޫކުރުން. ހާއްކޮއް ސިޔާސީ މީހަކާ ގުޅުން ހުރި މީހުން.\nމި ލިޔުން ކިޔާލުމުން ކޯޓަށް ދައްކާނެ ހެއްކެއް ހޯދިފައިވާހެން ހިއެއް ނުވޭ. ނޫސްވެރިން ގެންގޮސް ކަމެއް ކުރާކަން ދައްކަން ސްޓަންޓެއް ޖައްސާފައި އޮތްކަމަށް ފެންނަނީ. މާޒީއަށް ބެލިޔަސް މިއީ ގަސްތުގައި ކުރާކަމަކަށް ލަފާކުރެވޭ.\nޝުކުރިއްޔާ ފުލުހުން. ދެން ތިކަންތައް ކޯޓުގައި ސާބިތު ކޮށްދީ.\nގެ ހުރިގޮތަށް ތަޅާ ބިމާ ހަމަކޮށްލަންވީ. ގާޒީވެސް ގޮވައިގެން ދޭބަލަ ވަގުތުން އެތަނުން އެތަނަށް ހުކުމް އިއްވަން. އެހެންނޫނީ ސާބިތެއްނުވާނެ.\nފާރުތަޅާ ގެތައްވެއްޓިއަސް އެތެރެވާގޮތް ފުރަތަ މަ ހޯދަބަލަ\nތަކުރާރުކޮށް މިބުނަނީ މަރުގެ ހުކުން އައިސްގެން ނޫނީ މިކަމެއް ނުހުއްޓުވޭނެ. ސިންގަޕޯ ، އޮސްޓްރޭލިޔާ ، އިންޑޮނޭޝިޔާ ކަހަލަ ގައުމުތަކަށް އެތެރެ ކުރަން މީހުން ޖެހިލުންވާނެ. މިގަމުމުގައި މިކަން ހުއްޓުވާކަށް މިއުޅޭ ސިޔާސީ އެއްވެސް ޕާޓީއަކުން ބޭނުމެއް ނުވޭ.\nޗަންގްޝަނަށް ޑްރަގް ވަނީ ކޮންދިމާލަކުންކަން ސާބިތުކޮށްދެވޭނެތޯ؟\nހެޔޮނުވާނެ ތިޔަ ޑްރަގު ވިއްކާމީހުންނާ ބޯމީހުން ވަކި ރަށަކަށް ލާފަ ނުފޭބޭގޮތް ހަދާފަ އަމިއްލައަށް މަސައްކަތްކޮށްގެން ކައިގެން އުޅޭގޮތް ހަދާބަލަ. އޭރުން ދެން ތިބި ޒުވާނުންވެސް ސަލާމަސްވާނީ. އާދޭސްކޮށްފަބުނަން. ޖަލޭނުކިޔާ ފަޅުރަށެއްގައި އަމިއްލަމަސައްކަތުން ކައިގެން އުޅެވޭނެގޮތް ހަދާފަ އެންމެން ލާފަ ސެކިއުރިޓީ ވަރުގަދަކުރޭ. ގާއެޅުން ފަދަ މަސައްކަތް ކޮށްގެން ފައިސާ ލިބޭގޮތް ހަދާފަ ބައިތިއްބާނީ.\nއަޅެފަހެ އަލިކިލެގެފާނު މަގުގައި އޮންނަ ޑްރަގް ހާލި ފިލުވާލަދީބަލަ....ވިއްކަނީ ރެޔާއި ދުވާލު މީހުންގެ ކުރިމަތިން...ޝުކުރިއްޔާ ފުލުސް\nގޭގެ ނަން ނޫނީ ހުރިހިސާބު އިނގޭނެ ގޮތަކަށް ބުނެލަދީބަލަ\nއޮޕަރޭޝަންތައް ހިންގައިގެން މަސްތުވާ ތަކެއްޗާއެކު ކިތަންމެ ވަަރަކަށް ހިފާ ހައްޔަރު ކުރިޔަސް ވާކަމެއްނޯވޭ. ދިގުދެމިގެންދާ ތަޙްޤީޤު ނިމި ފޮނުވަންޖެހޭ ހިސާބަށް ފޮނުވީމާ އެތައް ދުވަހެއް ފަހުން، ސާބިތުހިފޭވަރުގެ ހެކި ނެތޭބުނެ އައިދިމާއަށް ފޮނުވާލާތަން އެބަފެނޭ. ހެކިހުރެ ޝަރީޢަތަށް ފޮނުވީމާ އެތައް ދުވަހެއްކޮށްފަ، މަސްތުވާތަކެތީގެ ބޮޑެތި މައްސަލަތަކުގައި އިވެނީ ޝަރީޢަތަށް ސާބިތުނުވި ވާހަކަ. މީފަހެ އަރަތެއްތަ. ﷲ ވޮޑިގެންވާކަން ހަނދާންނުވަނީބާ.


Netanyahu ge corruption shareeai fashaifi | Mihaaru\nނަތަންޔާހޫ ވިދާޅުވީ އޭނާއާ ދެކޮޅަށް ޝަރީއަތް ކުރަނީ ވެރިކަން ވައްޓާލަން ކަމަށް. --ފޮޓޯ:ރޮއިޓާސް\n25 މެއި 2020 - 13:116comments\nބޮޑުވަޒީރުކަމުގެ އާ ދައުރެއް ދާދި ފަހުން ފެއްޓެވި އުމުރުން 70 އަހަރުގެ ނަތަންޔާހޫ އަކީ ވެރިކަމުގައި ހުންނަވަނިކޮށް ޝަރީއަތެއް ހިންގާ އިޒްރޭލުގެ ފުރަތަމަ ބޮޑު ވަޒީރެވެ. އޭނާގެ މައްޗަށް ތުހުމަތުކޮށްފައި ވަނީ ރިޝްވަތު ހިފުމާއި މަކަރާއި ހީލަތް ހެދުން އަދި އިތުބާރު ގެއްލުވާލުމުގެ މައްސަލަތަކެކެވެ.\nކޯޓަށް ވަޑައިގެން ނަތަންޔާހޫ ވިދާޅުވީ އޭނާއާ ދެކޮޅަށް ޝަރީއަތް ހިންގުމުގެ ބޭނުމަކީ "ކޮންމެ ގޮތެއް ހަދައިފައި ނަމަވެސް ވެރިކަން ވައްޓާލުން" ކަމަށެވެ. އެއް ގަޑިއިރަށް ކުރިއަށް ދިޔަ ޝަރީއަތުގައި، މާސްކް އަޅައިގެން ހުންނެވި، ނަތަންޔާހޫ ވިދާޅުވީ ދައުވާ ސާފުވެއްޖެ ކަމަށެވެ.\nނަތަންޔާހޫގެ މައްޗަށް ވަނީ ވިޔަފާރިވެރިއެއްގެ އަތުން ހަދިޔާ ހޯދައި އޭނާ އަށް ފަހިވާ ގޮތަށް ސަރުކާރުގެ ތެރޭން ކަންތައް ކޮށްދިން ކަމަށް ތުހުމަތުކޮށްފަ އެވެ. ނަތަންޔާހޫގެ މައްޗަށް ތުހުމަތުކޮށްފައިވާ ކަންކަމުގެ ތެރޭގައި އިޒްރޭލުގެ އެންމެ ބޮޑު ޓެލެކޮމިއުނިކޭޝަން ކުންފުނި، ބެޒެގް އަށް ފަހިވާ ގޮތަށް ސަރުކާރުގެ ކޮންޓްރެކްޓަށް ދީފައިވުން ހިމެނެ އެވެ. އެއީ ބެޒެގުގެ ސަބްސިޑަރީ ނިއުސް ވެބްސައިޓެއް ކަމަށްވާ ވައްލާ އިން ނަތަންޔާހޫ އާއި އަނބިކަނބަލުންނަށް ފަހިވާ ގޮތަށް ކަވަރޭޖެއް ގެނެސްދިނުމަށް ޝަރުތުކޮށްފަ އެވެ.\nނަތަންޔާހޫގެ ވަކީލުން ބުނެފައި ވަނީ ދައުވާ އަށް ތައްޔާރުވުމަށް މަސްތަކެއް ބޭނުންވާ ކަމަށެވެ. އެކަމަކު ދެ ވަނަ އަޑުއެހުން ވަނީ ޖުލައި9އަށް ތާވަލްކޮށްފަ އެވެ.\nބޮޑު ވަޒީރުކަމުގެ އާ ދައުރެއްގެ ހުވާ ނަތަންޔާހޫ ކުރެއްވީ ހަފުތާއެއްހާ ދުވަސް ކުރިންނެވެ. ސިޔާސީ ވާދަވެރިޔާ ބެނީ ގާންޒާ އެކު ބާރުތައް ހިއްސާ ކުރުމުގެ އެއްބަސްވުމެއް ގާއިމްކުރީ އަހަރެއްގެ ތެރޭ ތިން ފަހަރު އިންތިޚާބު ބާއްވައިގެން ވެސް ސަރުކާރެއް އުފެއްދޭ ވަރަށް އެއްވެސް ޕާޓީއަކަށް ޕާލަމެންޓުގެ އަޣުލަބިއްޔަތު ނުލިބުމުންނެވެ. އެއްބަސްވުމުގައިވާ ގޮތުން 18 މަހަށް ފަހު ބޮޑު ވަޒީރު ބަދަލުވާނެ އެވެ. އެ މުއްދަތަށް ފަހު ގާންޒަށް ބޮޑު ވަޒީރުކަން ލިބޭ އިރު ނަތަންޔާހޫ ވާނީ އޭނާގެ ނައިބަކަށެވެ.\nކޮރަޕްޝަނުގެ މައްސަލަތައް ފެށުމާ އެކު އިސްތިއުފާ ދިނުމަށް އިދިކޮޅު ފަރާތްތަކުން ގޮވާލި ނަމަވެސް ނަތަންޔާހޫ ވަނީ އެކަމަށް ދެކޮޅު ހައްދަވައިފަ އެވެ.\nއިޒްރޭލުގެ ގާނޫނު ބުނާ ގޮތުން ބޮޑު ވަޒީރާ ދެކޮޅަށް ދައުވާއެއް ކުރި ނަމަވެސް އިސްތިއުފާ ދޭކަށް ނުޖެހެ އެވެ. ކުރީގެ ބޮޑު ވަޒީރު އިހުދު އޮލްމާޓާ ދެކޮޅަށް 2008 ވަނަ އަހަރު ކޮރަޕްޝަނުގެ މައްސަލައެއް ބަލަން ފެށުމުން ޕާޓީގެ ލީޑަރުކަމުން އޭނާ އިސްތިއުފާ ދެއްވި އެވެ. ނަމަވެސް ޖެހިގެން އައި އަހަރުގެ އިންތިޚާބާ ހަމައަށް ބޮޑުވަޒީރު ކަމުގައި ދެމި ހުންނެވި އެވެ. ނަތަންޔާހޫ އަށް ވެރިކަން ލިބުނީ އެ އަހަރު ބޭއްވި އިންތިޚާބުގަ އެވެ. ދަށު ކޯޓުގެ ހުކުމަކުން ނަތަންޔާހޫ ކުށްވެރިވި ނަމަވެސް، ގާނޫނީ ހުރިހާ މަރުހަލާތަކެއް ފުރިހަމަ ކުރަންދެން އޭނާ އަށް މަގާމުގައި ހުންނެވޭނެ އެވެ.\nކަނާތު ފިޔައިގެ ލިކޫޑް ޕާޓީގެ ލީޑަރު ނަތަންޔަހޫ އަކީ އިޒްރޭލުގައި އެންމެ ގިނަ ދުވަހު ވެރިކަން ކުރެއްވި ބޮޑު ވަޒީރެވެ. އޭނާ ގެންދަވަނީ 2009 ވަނަ އަހަރުން ފެށިގެން ބޮޑު ވަޒީރުކަން ކުރައްވަމުންނެވެ. ނަތަންޔާހޫ ވަނީ 1996-1999 އަށް ވެސް ބޮޑު ވަޒީރުކަން ކުރައްވައިފަ އެވެ.


"War" ge sequel eh hadhanee\nރިތިކް އާއި ޓައިގާގެ "ވޯ" ގެ ސީކުއަލް އެއް\nފިލްމް ވޯގައި ރިތިކް އާއި ޓައިގާ\nރިތިކް ރޯޝަން އާއި ޓައިގާ ޝްރޮފްގެ "ވޯ" ގެ ސީކުއަލް އެއް ހަދާނެ ކަމުގެ އިޝާރާތެއް އެ ފިލްމުގެ ޑައިރެކްޓަރު ސިދާރްތު އާނަންދު ދީފި އެވެ.\nއޭނާ ބުނި ގޮތުގައި ސީކުއަލްއަކަށް ވުރެ ވެސް ފްރެންޗައިސް އަކަށް މި ފިލްމު ބަދަލުކުރުމުގެ ވިސްނުން އޭނާ މާ ކުރިއްސުރެ ގެންގުޅެ އެވެ. ނަމަވެސް އެ ވާހަކަ ނުދައްކާ މަޑުކުރީ ފުރަތަމަ ފިލްމަށް ބެލުންތެރިން ދޭ ތަރުހީބެއް ބެލުމަށެވެ.\n"ވޯ" ވެފައި ވަނީ މިއަހަރުގެ މިހާތަނަށް ނުކުތް އެންމެ ކާމިޔާބު ފިލްމަށެވެ. ކުރިން މި މަގާމުގައި އޮތީ ސަލްމާން ޚާންގެ "ބާރަތު" އެވެ.\nރިލިޒްކުރި ފުރަތަމަ ދުވަހު "ވޯ" ވަނީ އަށް ރެކޯޑެއް މުގުރާލާފަ އެވެ. އޭގެން އެންމެ ފާހަގަ ކޮށްލެވޭ ރެކޯޑަކީ އިންޑިއާގެ ފިލްމީ ތާރީޚުގައި ވެސް އެންމެ ރަނގަޅު ފެށުމެއް ލިބުނު ފިލްމެއްގެ ރެކޯޑެވެ. ކުރިން މި ރެކޯޑް އޮތީ "ތަގްސް އޮފް ހިންދުސްތާން" އަށާއި "ޓައިގާ ޒިންދާ ހޭ" އަދި "ބާރަތު" އަށެވެ. އަދި މި ފިލްމު ވެފައިވަނީ ރިތިކް ރޯޝަން ގެ ވެސް އެންމެ ކާމިޔާބު ފިލްމަށެވެ. މި ރެކޯޑް ކުރިން އޮތީ އެއް ދުވަހުން 27 ކްރޯޑު ހޯދައިގެން "ބޭންގް ބޭންގް" އެވެ.\n"ވޯ" އަކީ ސިދާރްތު އާއި ޓައިގާ ޝްރޮފްގެ ފިލްމުތަކުގެ ތެރެއިން ވެސް އެންމެ ކާމިޔާބު ފެށުމެއް ލިބުނު ފިލްމެވެ. ބަންދު ދުވަހެއްގައި ނެރުނު އެންމެ ކާމިޔާބު ފިލްމަކީ ވެސް މިހާރު "ވޯ" އެވެ. މީގެ އިތުރަށް ވެސް ވޯ ވަނީ ބޮލީވުޑްގެ ވަރަށް ގިނަ ބެންޗްމާކްތައް ގާއިމްކޮށްފަ އެވެ.\nރިތިކް ރޯޝަން ޓައިގާ ޝްރޮފް\nރިތިކް - ޓައިގާގެ "ވޯ" ރެކޯޑް މުގުރަނީ\n"ވޯ" ބޮކްސް އޮފީސް ފަތަހަކުރަން ތައްޔާރުވެއްޖެ\nޓައިގާއާ ރިތިކް "ވޯ" ޕްރޮމޯޓް ކުރާނީ ވަކިން\nޓައިގާއާ ނުލާ "ވޯ" އެއް ނާންނާނެ!


Sattu ge dhe goal in TC in Maziya balikohfi | Mihaaru\n15 އެޕްރީލް 2018 - 19:107comments\nމި މޮޅާ އެކު ޓީސީން 10 ޕޮއިންޓް ހަމަކޮށް ތާވަލުގެ ތިން ވަނަ އަށް އަރާފައިވާއިރު އެއް ވަނައިގައި އޮތް މާޒިޔާ އާއި ދެ ވަނައިގައި އޮތް ނިއު ރޭޑިއަންޓަށް ވެސް ލިބިފައިވަނީ 10 ޕޮއިންޓެވެ. ޓީސީ އަށް ކުރި ނުލިބެނީ ލަނޑުގެ ތަފާތުންނެވެ.\nމި ނަތީޖާއާ އެކު އެންމެ ބޮޑު ހިތްހަމަޖެހުމެއް ލިބުނީ ނިއު އާއި ހަތަރު ވަނައިގައި އޮތް އީގަލްސް އަށެވެ. އެގޮތުން މިރޭ ޔުނައިޓެޑް ވިކްޓަރީ އަތުން މޮޅުވެ އެއް ވަނަ އަށް އެރުމުގެ ފުރުސަތު އީގަލްސް އަށް އެބައޮތެވެ. އަދި މާދަމާ ހަވީރު ގްރީންސްޓްރީޓްސް އަތުން މޮޅުވެ، އަތުގައި އިތުރު މެޗެއް އޮވެމެ ތާވަލުގެ ކުރީގައި ތަފާތު ބޮޑުކުރުމުގެ ފުރުސަތު ނިއު އަށް ވަނީ ލިބިފަ އެވެ.\nފުރަތަމަ ތިން މެޗުން އެންމެ ޕޮއިންޓެއް ލިބުނު ޓީސީން ރަނގަޅު ފޯމަކަށް އެޅިފައިވާއިރު އެ ޓީމުން މިއަދު ރަނގަޅު ކުޅުމެއް ވެސް ދެއްކި އެވެ. މިއަދުގެ މެޗު ފަށައިގެން 54 ވަނަ ސިކުންތުގައި ސައްޓު ވަނީ ޓީސީ އަށް ކުރި ހޯދައިދީފަ އެވެ. މުހައްމަދު އައްޒާމް ކުރިއަށް ފޮނުވާލި ބޯޅަ މާޒިޔާގެ ސަމޫހު އަލީ (ސަމުއްޓެ) ގެ ފައިދަށުން ގޮސް ލިބުނީ ހުހަށް އެރި ސައްޓު އަށެވެ. އޭނާ ވަނީ އެ ބޯޅަ ގޯލުގެ ތިރީ ކަނަށް ވައްދާލައިފަ އެވެ. އޭގެ ފަހުން ހަތަރު ވަނަ މިނެޓުގައި ޓީސީން ދެ ވަނަ ގޯލެއް ޖެހުމާ ގާތަށް ވެސް ދިޔަ އެވެ. މާޒިޔާގެ ގޯލްކީޕަރު މައުރޯ ބޮއެޗިއޯ މަގާމަށް ވުރެ ކުރީގައި ހުއްޓާ ހާފުގެ މެދުތެރެއިން ޓީސީގެ އައްޒާމް ފޮނުވާލި ބޯޅަ ގޯލުގެ މަތީ ކަނާ ދިމާލަށް ނުއޮއްސުނީ ކިރިޔާ އެވެ.\nފުރަތަމަ ހާފުގައި މާޒިޔާ އިން އެންމެ ނުރައްކާކުރީ ކޯނަރަކުން ހުރަސްވި ދެ ބޯޅައަކުންނެވެ. އެގޮތުން 23 ވަނަ މިނެޓުގައި އާދަމް ނާސިހު (އާދަންނާ) ކޯނަރަކުން ހުރަސްކުރި ބޯޅަ މޫސާ ޔާމީން (ޔާންބެ) ހުހަށް އަރާ ފޮނުވާލުމުން އަމާޒުނުވެ ދިޔައިރު 34 ވަނަ މިނެޓުގައި އާދަންނާ ނެގި ކޯނަރަޖުން ހުރަސްވި ބޯޅަ އިސްމާއިލް އީސާ ހުހަށް އަރައި ޖެހުމުން ވެސް ސީދަލެއް ނުކުރެވުނެވެ.\nދެ ވަނަ ހާފު ފަށައިގެން 51 ވަނަ މިނެޓުގައި ޓީސީން ވަނީ ލީޑު ފުޅާކޮށްފަ އެވެ. ކައުންޓާ އެޓޭކެއްގައި އިބްރާހިމް މަހުދީ ހުސެއިން (ފޭދޫ އިއްބެ) ނެގި ހުރަސް ސައްޓު ވަނީ އެއް ފަހަރުން ޖަހައި ގޯލުގެ ކަނަށް ވައްދާލައިފަ އެވެ.\nއޭގެ ދެ މިނެޓު ފަހުން ޓީސީ އަށް ތިން ވަނަ ލަނޑެއް ޖަހަން ފޭދޫ އިއްބެ އަށް ރަނުގެ ފުރުސަތެއް ލިބުނެވެ. އިބްރާހިމް ވަހީދު ހަސަން (އިއްބެ) ދިން ބޯޅަ ފޭދޫ އިއްބެ އޭރިއާ ތެރެއިން ޖެހުމުން ދިޔައީ ގޯލް މަތިންނެވެ.\nމި ހާފުގައި 65 ވަނަ މިނެޓުގައި މާޒިޔާގެ ޔަސްފާދު ހަބީބް (މުލަކޭ) އޭރިއާ ތެރެއިން ގޯލަށް ފޮނުވާލި ބާރު ބޯޅަ ޓީސީގެ ޑިފެންޑަރު އަބްދުﷲ ހަނީފް (ބެންޖޯ) ބްލޮކްކުރި އެވެ. އެހެން ނޫން ނަމަ އެ ބޯޅަ ނެރެން ޖެހޭނީ ގޯލުގެ ތެރެއިންނެވެ.\nޓީސީ އަށް މެޗުގެ ފަހުބައިގައި ވެސް ތަފާތުކޮށްލަން ފުރުސަތުތަކެއް ލިބުނެވެ. އެގޮތުން 68 ވަނަ މިނެޓުގައި ސައްޓު މުޅިން ހުސްކޮށްލާފައި އިއްބެ އަށް ދިން ބޯޅަ އޭނާ އޭރިއާ ތެރެއިން ޖެހުމުން މާޒިޔާ ކީޕަރު ސަލާމަތްކުރީ އެވެ. އަދި 75 ވަނަ މިނެޓުގައި ޓީސީގެ ބަދަލު ކުޅުންތެރިޔާ ކްލަރެންސް ވިލިއަމްސް އަށް ވެސް ރަނގަޅު ފުރުސަތެއް ލިބުނެވެ. އެކަމަކު މާޒިޔާގެ ޑިފެންޑަރާއި ކީޕަރު ކައިރިން ވެސް ނައްޓާލުމަށް ފަހު އޭނާ ޖަހަޖަހާ އޮއްވާ މާޒިޔާގެ ޑިފެންޑަރަކު އަރައި އެ ބޯޅަ ސަލާމަތްކުރި އެވެ.\nޓީސީގެ ކޯޗު މުހައްމަދު ނިޒާމް ބުނީ ބޭނުންވީ ބައިކޮޅަށް ލަނޑެއް ވައްދާނުލައި ތިން ޕޮއިންޓް ހޯދައިގެން ފައިބައިން ކަމަށާއި އެކަން ހާސިލްވުމުން ހިތްހަމަޖެހޭ ކަމަށެވެ. އަދި ލިބުނު ފުރުސަތުތަކާ ބަލާފައި އިތުރު ގޯލްތަކެއް ނުޖެހުނު ނަމަވެސް ޝަކުވާއެއް ނެތް ކަމަށް އޭނާ ބުންޏެވެ.\n"މި 2-0 ގެ ނަތީޖާ އަކީ ބޮޑު އެއްޗެއް. އަޅުގަނޑުމެން ފޯކަސްކުރަނީ ނަތީޖާއަށް. އެއީ ދިވެހި ޕްރިމިއާ ލީގަށް ކޮލިފައިވުން ޓާގެޓަކަށްވާތީ،" ނިޒާމްބެ ބުންޏެވެ.\nމާޒިޔާގެ ކޯޗު އިސްމާއިލް މަހަފޫޒް (އިންމަ) ބުނީ ކުޅުމާ މެދު ހިތްހަމަނުޖެހޭ ކަމަށާއި ޓީމުގެ ބައެއް މުހިއްމު ކުޅުންތެރިންގެ ފަރާތުން މޮޅު ކުޅުން ނުފެނުނު ކަމަށެވެ. އަދި އޭގެ އަސަރު ކުރި ކަމަށް އޭނާ ބުންޏެވެ.\n"ބޮޑެތި މިސްޓޭކްތަކެއް ހެދިގެން ދިޔައީ. ވަރުގަދަ ޓީމުތަކާ ކުޅޭއިރު މިސްޓޭކް އަންނަންޏާ އުނދަގޫވާނެ،" އިންމަ ބުންޏެވެ. "ޑިފެންސް ލައިނުގައި މައްސަލަތަކެއް އެބައުޅޭ. ފުރަތަމަ މިނެޓުގައި ޑިފެންޑަރެއްގެ ފައި ދޭތެރެއިން ބޯޅަ ދިޔައީ. ކައުންޓާ އެޓޭކުގައި ބޯޅަ ސްޓޮޕްކުރުމުގެ ބަދަލުގައި އަތުލަން މަސައްކަތްކުރެވުނީ. އިދިކޮޅު ޓީމު ފާސްޓް ޕްލެޔަރުން ތިބޭއިރު އެއީ ވިސްނަން ޖެހޭ ކަމެއް."\nފަހު ވަގުތު ޓީސީން މާޒިޔާއާ އެއްވަރުކޮށްފި


ފިލިޕީންސް އަތުން ބަލިވެ، ކޮލިފައިވުމަށް ރާއްޖެއަށް ހުރަސްތަކެއް – Haftha\nTue,7July, 2020, 11:07 pm\nފީފާ ވޯލްޑު ކަޕް ކޮލިފިކޭޝަނުގައި ފިލިޕީންސް އަތުން 2-1 އިން ބަލިވެ، އޭޝިއަން ކަޕަށް ކޮލިފައިވުމުގެ ފުރުސަތު ރާއްޖެއަށް ހަނިވެއްޖެއެވެ.\nގަލޮޅު ފުޓްބޯޅަ ދަނޑުގައި މިއަދު ހަވީރު ކުޅުނު މެޗުގައި ގިނަ ވަގުތު މެޗު ކޮންޓްރޯލް ކޮށްގެން ކުޅެ ރަނގަޅު ފުރުސަތުތަކެއް ރާއްޖޭގެ ޓީމުން ހޯދިއެވެ. ނަމަވެސް މެޗުން ފިލިޕީންސް މޮޅުވުމުން އެގައުމު ވަނީ ހަތް ޕޮއިންޓް ހަމަކޮށް، ރާއްޖެއާ ދެމެދު އޮތް ފަރަގު ހަތަރު ޕޮއިންޓަށް ބޮޑުކޮށްފައެވެ.\nމިއަދުގެ މެޗުގެ ފުރަތަމަ އެގާރައިގައި ރާއްޖޭގައި މިވަގުތު ހުރި އެންމެ ތަޖުރިބާކާރު ފޯވާޑް، އަލީ އަޝްފާގު (ދަގަނޑޭ) އަދި ނާއިޒް ހަސަން (ދާދު) ހިމަނާފައެއްނުވެއެވެ. އޭގެ ބަދަލުގައި ފޯވާޑުންގެ ގޮތުގައި ފުރަތަމަ ކުޅެން ނުކުތީ އަސަދުﷲ އަބްދުﷲ އާއި އަލީ ފާސިރު (ސެންޓޭ)އެވެ.\nމެޗުގައި ރާއްޖޭގެ ފަރާތުން ފެނުނު ފުރަތަމަ ހަމަލާ ފެނުނީ ހަމްޒާ މުހައްމަދު (ހަމްޕު)ގެ ފަރާތުންނެވެ. އިބްރާހިމް މަހުދީ (ފޭދޫ އިއްބެ) ޖައްސާލި ބޯޅަ އޭރިއާ ރޮނގު މަތިން ކަހަލަ ގޮތަކަށް ހަމްޕު ފޮނުވާލުމުން ފިލިޕީންސްގެ ގޯލްކީޕަރު ނީލް އެތެރިޖް ވަނީ ކޯނަރަކަށް ބޭރުކޮށްލާފައެވެ.\nމެޗުގައި ފިލިޕީންސަށް ލީޑު ނަގަން އެންމެ ރަނގަޅު ފުރުސަތެއް ލިބުނީ މެޗުގެ 32 ވަނަ މިނެޓުގައި ފިލިޕީންސް އިން ނެގި ކޯނަރެއް ރާއްޖޭގެ ޕެނަލްޓީ އޭރިއާ ތެރެއިން އަހްމަދު ނޫމާން (ހެލްމެޓް) އަތުގައި ޖެހުމުން ފިލިޕީންސަށް ލިބުނު ޕެނަލްޓީއެވެ.\nނަމަވެސް ޕެޓްރިކް ރެއިޝެލްޓް ފޮނުވާލި ޕެނަލްޓީ ރާއްޖޭގެ ގޯލްކީޕަރު މުހައްމަދު ފައިސަލް ދިފާއުކުރިއެވެ. އެގޮތުން މެޗުގެ ފުރަތަމަ ހާފު ނިމިގެންދިޔައީ ދެޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ.\nދެވަނަ ހާފު ފަށައިގެން ވެސް ރާއްޖޭގެ ފަރާތުން ރަނގަޅު ކުޅުމެއް ފެނިގެންދިޔައިރު، މެޗުގެ 49 ވަނަ މިނެޓުގައި ރާއްޖެ އަށް ވަނީ މުޅި މެޗުގައި ވެސް ލިބުނު އެންމެ ހުސް ފުރުސަތު ލިބިފައެވެ.\nކައުންޓާ އެޓޭކެއްގައި ބޯޅަ ހިފައިގެން ޕެނަލްޓީ އޭރިއާ ތެރެއަށް ވަނުމަށްފަހު އިބްރާހިމް މަހުދީ ހުސައިން (ފޭދޫ އިއްބެ) ނުރައްކާކުރުމުގެ ކުރިން ފިލިޕީންސްގެ ކީޕަރު ނީލް ލިއޮނާޑް އެތެރިޖް ވަނީ އެ ބޯޅަށް ދިފާއުކޮށްފައެވެ.\nމެޗުގައި ފިލިޕީންސް އިން ލީޑު ނެގީ މެޗުގެ 56 ވަނަ މިނެޓުގައެވެ. މެދުތެރެއިން ހުސެއިން ނިހާން (ނިހާޓް) އަށް ސަލާމަތްނުކުރެވު ބޯޅައެއް ހޯދައި، ހުސްކޮށް ހުރެ ރާއްޖޭގެ ޕެނަލްޓީ އޭރިއާ ތެރެއަށް ވަނުމަށްފަހު ފޮނުވާލި ހަމަލާއަކުން އެ ލަނޑު ކާމިޔާބުކުރީ އިއާން ރަމްސޭއެވެ.\nއެގޯލަށްފަހު ސެންޓޭ އަދި އަސައްކޮގެ ބަދަލުގައި ދާދު އަދި ދަގަނޑޭ ކުޅެން ނުކުތެވެ.\nނަމަވެސް ފަސް މިނެޓު ފަހުން ރާއްޖޭގެ ޑިފެންޑަރުންނަށް ރަނގަޅަށް ބޯޅަ ދިފާއުނުކުރެވުމުގެ ފިލިޕީންސް އިން އިތުރު ލަނޑެއް ޖަހައި ލީޑު ފުޅާކުރިއެވެ. ފިލިޕީންސްގެ އިއާން ރަމްސޭ އާއި ޕެޓްރިކް ރީޝެލްޓް ފޮނުވާލި ދެ ހަމަލާއެއް ރާއްޖޭގެ ގޯލުގެ ހުރަސް ދަނޑިއަށް އަމާޒުވެ، ލިބުނު ރީބައުންސް ބޯޅައަކުން އެ ލަނޑު ޖެހީ ޖޯން ޕެޓްރިކް ސްޓްރޯސްއެވެ.\nމެޗުގައި ރާއްޖެއަށް ދެން ރަނގަޅު ހަމަލާއެއް އުފެއްދުނީ މެޗުގެ 76 ވަނަ މިނެޓުގައި، ދެވަނަ ހާފުގައި ކުޅެން ނުކުތް އިތުބާރު ފޯވާޑް ރިޒޭގެ ފަރާތުންނެވެ. ފޭދޫ އިއްބެ އަރިމަތިން އަރައި އޭރިއާ ތެރެއަށް ވަދެ ހުސްކޮށް ހުރި ރިޒޭ އަށް ޖައްސާލި ބޯޅަ އޭނާ ގޯލަށް ފޮނުވާލި ނަމަވެސް، ފިލިޕީންސްގެ ކީޕަރު އެތެރިޖް ވަނީ އެ ބޯޅަ މަތަކޮށްފައެވެ.\nއޭގެ ތިން މިނެޓް ފަހުން ދަގަނޑޭއަށް ވެސް ހަމަލާއެއް އުފެއްދިއެވެ. ފިލިޕީންސް ގޯލުގެ ވާތް ފަރާތުގައި ހަނި އޭންގަލުން ފޮނުވާލި އެ ބޯޅަ ދިޔައީ ދަނޑި މަތިންނެވެ.\nމެޗުގައި ރާއްޖޭގެ ފަރާތުން ފެނުނު ހަމައެކަނި ލަނޑު ކާމިޔާބުކުރީ މެޗުގެ އިތުރު ވަގުތުގެ ތެރޭގައެވެ. ދަގަނޑޭ އޭރިއާ ތެރެއަށް އޮއްސާލި ރީތި ބޯޅައަކުން ރާއްޖެއަށް އެ ލަނޑު ކާމިޔާބުކޮށްދިނީ ދާދުއެވެ.\nފިލިޕީންސް އަށް މިއަދު ލިބުނު މޮޅާއެކު ހަތް ޕޮއިންޓް ހަމަކޮށް ތިން ވަނައިގައި އޮތްއިރު، ގްރޫޕުގެ ދެ ވަނައިގައި އޮތް ޗައިނާ އަށް ވެސް ލިބިފައިވަނީ ފިލިޕީންސްއާ އެއްވަރަށް ހަތް ޕޮއިންޓެވެ. ފިލިޕީންސް އަށްވުރެ ޗައިނާ ކުރީގައި އޮތީ ގޯލުގެ ތަފާތުންނެވެ.\nނަމަވެސް ނުވަ ޕޮއިންޓާއެކު މިވަގުތު ގުރޫޕުގެ އެއްވަނައިގައި އޮތް ސީރިއާއާ ދެކޮޅށް ޗައިނާއިން މިރޭ ކުޅޭ މެޗުން މޮޅުވެއްޖެނަމަ، އެ ޓީމަށް އެއްވަނައަށް އެރޭނެއެވެ.\nކޮލިފައިންގައި ދެން ރާއްޖެ ނުކުންނަން ޖެހޭނީ ގުއާމްއާ ދެކޮޅަށެވެ. އަންނަ އަންގާރަ ދުވަހު އެ މެޗު ވެސް ކުޅުމަށް ހަމަޖެހިފައިވަނީ ރާއްޖޭގައެވެ.


Dhauruvamundhaa Video In Fennanee Hiyaa Flat Ge Sheetun Fen Leak Vaa Manzareh Noon - Vaguthu\nހުޅުމާލެ ދެވަނަ ފިޔަވަހީގައި އިމާރާތްކޮށްފައިވާ ފްލެޓުތައް. --- ވަގުތު އިމޭޖަސް: މުހައްމަދު އަފްޒަލް\nމިއަދު މީސް މީޑިއާގައި ދައުރުވަމުންދާ ވީޑިއޯ އިން ފެންނަނީ ހިޔާ ފްލެޓްގެ ޝީޓުން ފެން ލީކްވާ މަންޒަރު ނޫންކަމަށް ބޯހިޔާވަހިކަމުގެ މައްސަލައިގައި އަޑުއުފުލަމުން އަންނަ މަދަނީ ޖަމިއްޔާއެއް ކަމަށްވާ އާއްމުންގެ އެކުވެރި ގުޅުމުން ބުނެފިއެވެ.\nއާއްމުންގެ ގުޅުމުން މިހެން ބުނީ ވީޑިއޯއިން ފެންނަނީ ވާރޭ ވެހުނު ވަގުތު ހިޔާ ފްލެޓްތަކުގެ ޝީޓުން ފެން ލީކުވާ މަންޒަރު ކަމަށް ބައެއް ފަރާތްތަކުން ބުނަމުން ދިއުމުގެ ސަބަބުން ބައެއް ފްލެޓު ވެރިން ވަނީ ކަންބޮޑުވުން ފާޅުކޮށްފައި ވާތީ އެކަމާއި ގުޅޭ މައުލޫމާތު ކަށަވަރު ކުރުމަށް ފަހު ނެރުނު ބަޔާނެއްގައެވެ.\nއާއްމުންގެ ޖަމިއްޔާ އިން ބުނީ ބައެއް ފަރާތްތަކުން މައުލޫމާތު ފަތުރަމުން ދާ ގޮތާއި ހިލާފަށް މި ވީޑިއޯގައި ފެންނަނީ ޝީޓުން ފެން ލީކުވާ ތަނެއް ނޫން ކަމަށެވެ. ވީޑިއޯ އިން ފެންނަނީ ހީޓަރު ގުޅަން ލާފައި ހުންނަ ޕޮރިވިޝަންގެ ނިމޭ ކޮޅުގައި ހުންނަ ކެޕް (އެންޑު ކެޕް) ބާރު ނުކޮށް (ލޫސްކޮށް) ޖެހިފައި ހުރުމުން ލީކުވި ލީކުވުމެއް ކަމަށާއި އެއްގޮތަކަށްވެސް ޝީޓުން ފެން ލީކުވީ ނޫންކަމަށް އާއްމުންގެ ޖަމިއްޔާ އިން ބުންޏެވެ. މިއީ އެ ކެޕް ބާރު ކޮށްލުމުން ހައްލު ކުރެވޭނެ ކަމެއް ކަމަށް ވެސް އެޖަމިއްޔާ އިން ބުންޏެވެ.\nމިއަދު މީސްމީޑިއާގައި ދައުރުވަމުންދާ މި ވީޑިއޯ އާައި ގުޅިގެން:\nމި ވީޑިއޯއިން ފެންނަނީ ވާރޭ ވެހުނު ވަގުތު ހިޔާ ފްލެޓު ތަކުގެ ޝީޓުން ފެން ލީކުވާ މަންޒަރު ކަމަށް ބައެއް ފަރާތްތަކުން ބުނަމުން ދިއުމުގެ ސަބަބުން ބައެއް ފްލެޓު ވެރިން ވަނީ ކަންބޮޑުވުން pic.twitter.com/9VGOkh7GHC\n— Commoners Friendship Association 🇲🇻 (@AEG_Mv) July 25, 2021\nކުރީގެ ރައީސް އަބްދުﷲ ޔާމީންގެ ވެރިކަމުގައި އިމާރާތްކުރި ހިޔާ ފްލެޓްތައް މީހުންނާއި ހަވާލު ކުރުމުގެ އެންމެ ފަހުގެ މަސައްކަތްތައް މިހާރު ކުރިއަށް އެބަދެއެވެ. އެގްރިމެންޓްތަކުގައި ސޮއކުރުން މިހާރު ކުރިއަށް ދިޔަ ނަމަވެސް ފްލެޓްތަކުގެ ފިނިޝިން މަސައްކަތް ނިންމަން ފްލެޓްތަކަށް ވަދެވޭނީ ފްލެޓްތަކަށް ކަރަންޓް ދެވުމުން ކަމަށް އެޗްޑީސީން ވަނީ ވިދާޅުވެފައެވެ.\nހިޔާ ފްލެޓްތަކަށް ހާއްސަ އެލުމީނިއަމް އަދި ލަކުޑި ދޮރާއި ދޮރުފަތް އެއްތަނަކުން!\nއަތުލި ފްލެޓެއް އެހެން މީހަކަށް ނުދޭން އަމުރުކޮށްފި\nޖުލައި 25, 2021 21:33\nތިހިޔާ ފުލެޓަކީ ޔާމީނުގެ ވާދަވެރިން ވަރަށް ޖޭވާ ތަރައްޤީގެ ބޮޑު ކުރިއެރުމެއް. އިރުއިރުކޮޅާ ހިޔާފުލެޓުގެ ކޮންމެވެސް އެއްޗެކޭ އެބަކިޔާ. ބްރިޖުވެސް އެއަރޕޯޓާއި އައިޖީއެމްއެޗްގެ ބޮޑު އިމާރާތާއި އެމްއާރުއައި މެޝިނާއި ބޮޑު މިސްކިތާއި ރަށްރަށުގެ ތާރައެޅުމާއި މިހިރަމިހިރަ ކަންކަމަކީ ވާދަވެރިންނަށް ހަޖަމުކުރަން ދަތި ކަންތައްތަކަށް.\nޖުލައި 25, 2021 21:35\nއެމްޑީޕީ ވެރިކަމަށް އައީވެސް ދޮގާއި މަކަރު ވިއްކައިގެން. މިހާރުވެސް އެކުރަނީ އެކަން. ގައުމަށް ތަރައްޤީއެއް ގެންނަށް ނޫޅެ ބަޔަކުކޮށްފައިހުރި ތަރައްޤީ ވަޅުޖެހޭތޯ އަވަދިނެތި މަސައްކަތްކުރަނީ. އެމްޑީޕީއަކީ ދޮގުހަދާ ޕާޓީއެއް. ވެރިންވެސް އުޅެނީ އަބަދު އެކަމުގަވިއްޔަ.\nޖުލައި 25, 2021 21:44\nމި ސަރުކާރަށްވެގެން ވަންޏާ ތިޔަ ފުލެޓްތަކުގަ އިންސާނަކަށް ކީކުރަން ޖަނަވާރަކަށްވެސް ނޫޅެވޭވަރަށް ޖެއްސުންކޮށް ދަތި ކުރާނެއެވެ. އެއީ ފުލެޓްލިބުނު މީހުން އެތަނުގައި ދިރި އުޅެން ބޭނުން ނުވާނެކަމަށް ރައީސް ސޯލިހު ވިދާޅުވެފައިވާތީ އެކަން ހަގީގަތަކަށް ހެދުމުގެ ގޮތުންނެވެ.\nޖުލައި 25, 2021 22:25\nކީއްކުރާނީ؟ ހަމަ ހަޖަމު ނުވެގެން ތެޅިބާލަނީ. ނުކުޅެދޭ ސަރުކާރު ފޭލްވެ ނޭވާ ހޮޅިޔަށް އެޅި މަރަށް ތެޅެންފެށި އިރުވެސް ކުރެވުނު ކަމެއް ހަރާމުން ހަރާން. ދެން ވާނީވެސް އެހެންތާ!\nޖުލައި 26, 2021 09:20\nމިއުޅޭ ޓެކުސީ ޑުރައިވަރުން އަމިއްލަޔަށް ބޮޑު އަގެއް ހަދައިގެން ހުޅުމާލޭ ދެވަަނަ ފިޔަވައްސަށް މީހުން ގެންދަން ފަށައިފި މާބޮޑު އަގެއް މިނަގަނީ މިކަން ޓުރާންސްޕޯޓް މިނިސްޓުރީ ރަގަޅުކޮށް ދީބަލަ !\nޖުލައި 26, 2021 12:58\nއެނގެއި މިސަރުކާރަށް ތާއިދުކުރާމީހަކު ތެދެއްނުހަދަނެކަން


Vagunnah Eid akah viyanudheyn fuluhun edhefi | Mihaaru\nވަގުންނަށް "އީދަކަށް" ވިޔަ ނުދޭން ފުލުހުން އެދެފި\nފުލުހުން މިއަދު ބޭއްވި ނޫސްވެރިންގެ ބައްދަލުވުމުގައި ނޮދާން ޑިވިޜަންސްގެ ހެޑް ޗީފް ސުޕްރިޓެންޑެންޓް އޮފް ޕޮލިސް ޝަރީފް (މ)، ހެޑް އޮފް މާލެ ޕޮލިސް މޫސާ އަލީ އަދި ފުލުހުންގެ ތަރުޖަމާނު އިންސްޕެކްޓާ އޮފް ޕޮލިސް އިޒްމިއާ ބައިވެރިވެވަޑައިގަންނަވަނީ.-- ފޮޓޯ: ހުސެއިން ވަހީދު/ މިހާރު\n03 ޖޫން 2019 - 12:22\nފިތުރު އީދަށް ރަށުން ބޭރަށް ދާނަމަ ވަގުންނަށް ސަމާލުވުމަށް ފުލުހުން މިއަދު އިލްތިމާސްކޮށްފި އެވެ.\nފުލުހުން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ހެޑް އޮފް ނޮދަން ޑިވިޒަންސް ޗީފް އިންސްޕެކްޓާ އޮފް ޕޮލިސް އަބްދުﷲ ޝަރީފް ވިދާޅުވީ އީދުގެ ސަލާމަތާއި ރައްކާތެރިކަމާ ގުޅޭ މަސައްކަތްތައް މިހާރު މުޅި ރާއްޖޭގައި ފަށާފައިވާ ކަމަށެވެ. އެގޮތުން ފުލުހުން ގާއިމްވެފައި ނެތް ރަށްރަށުގައި ހާއްސަ ސަމާލުކަމެއް ދީގެން މަސައްކަތް ކުރަމުން އަންނަ ކަމަށް ވިދާޅުވި އެވެ.\nއޭނާ ވިދާޅުވިގޮތުގައި އީދު ޝޯ ދިނުމަށް މިއުޒިކް ގްރޫޕުތައް އެކި ރަށްރަށަށް ދަތުރުކުރަން ހަމަޖައްސާފައިވާ ކަމަށެވެ. އީދަށް މޫސުން ރަނގަޅުވާނެ ކަމަށް ލަފާނުކުރެވޭތީ، ކަނޑުދަތުރުކުރާ ފަރާތްތަކުން އެކަމަށް ސަމާލުކަން ދިނުމަށް ފުލުހުން އެދެ އެވެ.\n"ކަނޑުމަތީގައި އަދި ދަތުރުކުރަން ހަމަޖެހިފައިވާ އުޅަނދުތަކަށް ފުލުހުން އަރާނެ އަދި ޗެކް ވެސް ކުރާނެ ގަވާއިދާ އެއްގޮތަށްތޯ ދަތުރުފަތުރުކުރުން ކުރިއަށް ގެންދަނީ. ހަމައެއާއެކު އަޅުގަނޑުމެން ބަލާނަން އެ އުޅަނދަކަށް އެކަށީގެންވާ ވަރަކަށް މީހުން އަރުވައިގެންތޯ ދަނީ،" އިސްކަންދަރު ކޮށީގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަަވަމުން ޝަރީފް ވިދާޅުވި އެވެ.\n"އާއްމު ރައްޔިތުން ވެސް މިކަންކަމަށް ހާއްސަ ސަމާލުކަމެއްދީގެން ދަތުރުފަތުރުގެ ކަންކަން ކުރުމަކީ އަޅުގަނޑުމެން އިލްތިމާސްކުރާ ކަމެއް."\nފުލުހުން ބޭއްވި ނޫސްވެރިންގެ ބައްދަލުވުމުގައި ހެޑް އޮފް ނޮދަން ޑިވިޜަންސް ޗީފް އިންސްޕެކްޓާ އޮފް ޕޮލިސް އަބްދުﷲ ޝަރީފް ވާހަކަދައްކަވަނީ.-- ފޮޓޯ: ހުސެއިން ވަހީދު/ މިހާރު\nއޭނާ ވިދާޅުވިގޮތުގައި ފާއިތުވި ތިން އަހަރު ރަށްރަށުން ހުށަހެޅި މައްސަލަތަކަށް ބަލާއިރު، ގިނައީ ވައްކަމާއި މަސްތުވާތަކެއްޗާ ގުޅުން ހުރި މައްސަލަތަކެވެ.\nހެޑް އޮފް މާލެ ޕޮލިސް ޗީފް ސުޕްރިޓެންޑެންޓް އޮފް ޕޮލިސް މޫސާ އަލީ ވިދާޅުވީ 2016 ވަނަ އަހަރު އީދު ދުވަހު މާލެއިން އެންމެ ގިނައިން ހުށަހެޅީ ވައްކަމުގެ މައްސަލަތައް ކަމަށެވެ. ޖެހިގެން އައި އަހަރު ޓްރެފިކްގެ ގިނަ މައްސަލަތަކެއް ހުށަހެޅިއިރު މިދިޔަ އަހަރު ވެސް ފިތުރު އީދު ދުވަހު އެންމެ ގިނައިން ހުށަހެޅި ވައްކަމުގެ މައްސަލަތައް ކަމަށް ވިދާޅުވި އެވެ.\nއޭނާ ވިދާޅުވިގޮތުގައި އީދާ ގުޅުވައިގެން ވައްކަމުގެ މައްސަލަތައް އިތުރުވާތީ އެކަމަށް ހާއްސަ ސަމާލުކަމެއް ދީގެން މަސައްކަތް ކުރަމުން އަންނަ ކަމަށެވެ.\n"ކުރިއަށް އޮތް ފިތުރު އީދާއި ފިތުރު އީދުގެ ބަންދުގައި މާލެ ސިޓީ އަށް ޒިޔާރަތްކުރާ ބޭފުޅުންގެ ރައްކާތެރިކަން ކަށަވަރުކުރުމަށްޓަކައި މާލެ ސިޓީ އޭރިޔާގައި ހާއްސަ އޮޕަރޭޝަންތަކެއް ހިންގައި ޕެޓްރޯލްކުރުން ވަރުގަދަކޮށް އިތުރުކުރަން ރޭވިފައިވޭ،" މޫސަ ވިދާޅުވި އެވެ.\nފުލުހުން ބޭއްވި ނޫސްވެރިންގެ ބައްދަލުވުމުގައި ހެޑް އޮފް މާލެ ޕޮލިސް ޗީފް ސުޕްރިޓެންޑެންޓް އޮފް ޕޮލިސް މޫސާ ބައިވެރިވެވަޑައިގަންނަވަނީ.-- ފޮޓޯ: ހުސެއިން ވަހީދު/ މިހާރު\nއޭނާ ވިދާޅުވީ މާލެ ހަތަރު ނެއިބަހުޑަކަށް ބަހާލުުމަށްފަހު ޕެޓްރޯލް ކުރަމުން ދިޔަ ގޮތަށް ބަދަލުތަކެއް ގެނެސް ސަރަހައްދުތައް ބަލާނެ ކަމަށެވެ.\nފުލުހުން ވަނީ އަތުގައި ގިނަ އަދަދެއްގެ ފައިސާ ގެންގުޅުމުގެ ބަދަލުގައި ކޭޝް ކާޑު ގެންގުޅުމާއި ގެސްޓްހައުސްތަކުގެ ސެކިއުރިޓީ ވަރުގަދަކުރުމާއި ސައިކަލުތައް ރަނގަޅަށް ތަޅުލުމާއި ގެއިން ބޭރަށް ދާނަމަ ރަނގަޅަށް ތަޅުލުން ފަދަ ކަންތައްތައް ކުރުމަށް އިލްތިމާސްކޮށްފައި ވެ އެވެ.\nމިފަހުން ހިނގި ވައްކަމުގެ ގިނަ މައްސަލަތަކަކީ ވެސް، ދުރާލައި ރާވައިގެން ހިންގި މައްސަލަތަކުގެ ބަދަލުގައި ފުރުސަތު ލިބިގެން ހިިންގި ވައްކަންތައް އޭނާ ފާހަގަކުރެއްވި އެވެ.\n"ރާވައިގެން ހިންގާ ބޮޑެތި ވައްކަމަށް ވުރެ ބޮޑަށް އިތުރުވެެފައި ހުރީ މިފަދަ ފުރުސަތުތައް ހޯދައިގެން ނޫނީ ފުރުސަތުތައް ލިބިގެން ހިންގާފައި ހުރި ވައްކަންތައް،" މޫސަ ވިދާޅުވި އެވެ.\nފުލުހުން ހިއްސާކުރި މައުލޫމާތުތަކަށް ބަލާއިރު 2016 ވަނަ އަހަރުގެ ފިތުރު އީދު ދުވަހު ތަފާތު އެކި 468 މައްސަލައެއް ހުށަހަޅާފައި ވެ އެވެ. އެ އަދަދު 2017 ވަނަ އަހަރުގެ ފިތުރު އީދު ދުވަހު 385 އަށް މަދުވެފައިވާއިރު މިދިޔަ އަހަރުގެ ފިތުރު އީދު ދުވަހު ފުލުހުންނަށް ހުށަހެޅި މައްސަލަތައް ވަނީ 361 އަށް މަދުވެފަ އެވެ.\nފުލުހުން އީދު ޕޮލިސް ނިއުސް ކޮންފަރެންސް ވައްކަމާއި ފޭރުން ފިތުރު އީދު\n39 ކޮމެންޓް, 17 ރިއެކްޝަންސް\nއިސްލާމުންނޭ ކިޔައިގެން ތިބޭއިރު ނުކެރޭ އިސްލާމް ދީނުގައި ވަގުންނަށް ދޭން އަންގަވާފައި އޮންނަ އަދަބު ދޭކަށް. ދެން ކޮން ވަގެކޭ ދީނޭ އީދޭ ކިޔާކަށް.\nވަގުންނަށް އީދަކަށް ވިޔަނުދިނުމަށް ފުލުހުން އެދޭއިރު ވަގުންނާއި ފޭރޭ މީހުންގެ ކިބައިން ރައްޔިތުން ސަލާމަތްކުރުމުގެ ޒިންމާ ފުލުހުންނަށް އުފުލޭތަން ނުފެނޭ މި ރޯދަމަހު އެކަނިވެސް ކިތަށް ފޭރުމުގެ މައްސަލަހިނގައި ރައްޔިތުންނަށް ކިހާބޮޑެތި ގެއްލުންތައްވެއްޖެ؟ އަމަން ގާއިމުކުރަން ފުލުހުން ނުކުޅެދުމުގެ ނަތީޖާ އެބަފެނޭ ފުލުހުންނަށް ނުވީމަ އެކަން ކުރަން އޮންނަ ޖެހޭ ގޮތް ނޫން ގޮތްގޮތަށް ރައްޔިތުން ނުކުމެ އެބަހުއްޓުވާ ތިޔަ މުއައްސަސާ އިން ކުރާކަމެއް ނުފެނޭ\nއެވާހަކަ މިބުނަނީ ހުސް ވަގުން....\nނޫސްކޮންފަރެންސް ނުބޭއްވިޔަކަސް ހެޔޮ. މާގިނައަނގަ ނުތަޅާ ސަރވް އެންޑް ޕްރޮޓެކްޓް އިނގޭތޯ.\nވައްކަން ރިޕޯޓް ކުރެވޭނެ ފަސޭހަ ނިޒާމެއް ގާއިމުކުރަން ޖެހޭ. ރާއްޖޭގަ ހިނގާ ވައްކަމުގެ ނިސްބަތުން ކުޑަ އަދަދެއް ނޫނީ މީހުން ރިޕޯޓެއް ނުކުރޭ. ކުރިޔަސް އެއްޗެއް އަނބުރާ ނުލިބޭތާ ރިޕޯޓް ކުރަން އިތުރު ބޭކާރު ވަގުތާ މަސައްކަތް ކުރަން ޖެހޭތީ އެކަން ނުކޮށް މީހުން ތިބެނީ.\nރާއްޖޭގެ މިއަދުގެ ގާނޫނުތައްހުރީ ވަގުންނަށް އެމަގު ފަހިވާގޮތަށް ވެރިފަރާތް ކުއްވެރިވާގޮތަށް އެހާލަތުގައި ވައްކަން މަދުވާނީ ބުނީމަ ވައްކަމެއް ވައްކަމަކަށްވުމަށް ހުރިޝަރުތުތަކަށްބަލާއިރު ފޮށިތަޅުލާހުއްޓަ ފޮށިންނެގުން ވައްކަމަކަށްނުވެ ކޮޓަރި ދޮރުލައްޕާފައިހުރިނަމަވެސް ތަޅުނުލާހުއްޓަ އެއްޗެއްގެންދިއުން ވައްކަމަކަށްނުވެ އަތްތިލަމަތީގައި އޮންނައެތި މުއްބާރުނުކޮށް އޮއްވަ ނަގައިފިނަމަ ވައްކަމަކަށް ނުވެ ދެން ވައްކަމަކީކޮބާ\nއެއްކަލަ ހުރިހާކަމެއް 'އިތުރަށް ތަހުޤީގު' ކުރާ ގުރޫޕް\nއަހަރުމެން ނިދަން ތިބެނީވެސް އަހަރުމެންގެ ފެންވަރުން ގެދޮރު ތަޅުލައި ފޮށިތައް ބާރަށް ބަނދެގެން. ޖެހިގެން ހުންނަ ގެއަކީ މުއްސަނދި ގެއަކަށްވާތީ އެގޭގަ ހުރޭ އަލާރމް ހަރުކޮށްފަ. އެކަމަކު ވެސް ވައްކަންކުރާ ކުދިންނަށް މިހުރިހާ އެއްޗަކީ ހަމަ މެޓާ. މުޅި އަހަރަކީ އެމީހުނަށް އީދު. ރައްޔަތުންގެ މުދަލާއި ގެދޮރު "ޕްރެޓްކްޓް" ކޮށް "ސާރވް" ކުރަން ނުވަތަ ރައްޔަތުންގެ ޚިދުމަތުގައި ރައްޔަތުންގެ ޚަޒާނާއިން ވަރަށް ބޮޑު އެއްޗެއް ހޭދައެބަކުރޭ. ވާޖިބު އަދާކުރައްވާ!\n%100%މުސްލިމްގައުމެއް ދެންކިހިނެއްވައްކަންކުރާނީ ވީމާ ތިވީގޮތުން ސްމޯޓޯ މައްސަލައެއްގެގޮތުގައި ބަލާނީ


SunOnline: Shah ge film ''Zero'' ge trailer aanmu koffi\nޝާހުގެ ފިލްމު "ޒީރޯ"ގެ ޓްރެއިލާ އާންމުކޮށްފި\n03 Nov 2018, 13:00\nބޮލީވުޑް ރަސްގެފާނު ޝާހުރުކް ޚާން ޑްވާފެއްގެ ރޯލުން ފެނިގެންދާ އާނަންދު އެލް ރާއީގެ ފިލްމު "ޒީރޯ"ގެ ޓްރެއިލާ އާންމުކޮށްފިއެވެ.\nތިން މިނެޓުގެ ޓްރެއިލާ ރިލީޒްކޮށްފައި ވަނީ ހުކުރު ދުވަހު، ޝާހުގެ އުފަންދުވަހު އެވެ. ފިލްމުގައި ޝާހު އަދާކުރަނީ "ބައުއާ" ކިޔާ ކެރެކްޓަރެއްގެ ރޯލެވެ.\nޓްރެއިލާގައި ފެނިގެންދާ ގޮތުން ފިލްމުގައި އަނުޝްކާ ޝަރްމާ ފެނިގެން ދާނީ، ނުކުޅެދުންތެރިކަމުގެ ސަބަބުން ދުއްވާ ގޮނޑިއެއްގައި އިންނަން ޖެހިފައިވާ ސައިންޓިސްޓެއްގެ ރޯލުންނެވެ. ބަތަލާ ކެޓްރީނާ ކައިފް ފެނިގެންދަނީ ސުޕަސްޓާރެއްގެ ރޯލުންނެވެ.\nފިލްމުގައި ފެނިގެންދާނީ ކާމިޔާބު ދެ އަންހެނުން ދެކެ ލޯބިބެވި، ބައުއާގެ ދިރިއުޅުން ބަދަލުވާ ގޮތެވެ. މިހާތަނަށް ގިނަ އަދަދެއްގެ ބަޔަކު ފިލްމުގެ ޓްރެއިލާ ބަލައިފައި ވާއިރު، އެކި ގޮތްގޮތަށް އަންނަނީ ވާހަކަ ދެކެވެމުންނެވެ. އެއްބަޔަކު ބުނަމުން އަންނަނީ ފިލްމު ތަފާތުވެފައި މޮޅުވާނެ ކަމަށެވެ. އަނެއްބަޔަކު ބުނަނީ އެއީ ޓިޕިކަލް ބޮލީވުޑް ފިލްމެއް ކަމަށާއި، ފިލްމު ފްލޮޕް ވާނެ ކަމަށެވެ.\nއެކި ގޮތްގޮތަށް ވާހަކަ ދެކެވުނު ނަމަވެސް ޒީރޯ" އަކީ މިއަހަރު އެންމެ ގިނަ ބަޔަކު އިންތިޒާރު ކުރަމުން އަންނަ ފިލްމެވެ. އެމެރިކާގެ ނާސާގައި ވެސް މުހިންމު މަންޒަރުތަކެއް ނަގައިފައިވާ އެ ފިލްމު ރިލީޒް ކުރާނީ ޑިސެމްބަރު 21 ގައެވެ.\nރައީސް އިންޑިއާއަށް ފުރާވަޑައިގެންފި\nކްރިކެޓް މެޗެއް ބެއްލެވުމަށް ރައީސް މާދަމާ އިންޑިއާއަށް\nފަނޑިޔާރު ޖިންސީ ފުރައްސާރަ ކުރިކަމަށް ތުހުމަތުކޮށްފި


Ep. 1 — Nufilaaney Thi Handhaan | Safuhaa\nމަޖީދީމަގާއި ސޯސަންމަގު ގުޅިފައިވާ ސަރަހައްދުގެ ޓްރެފިކް ލައިޓަށް މަޑުކޮއްލައިގެން އޮތް ކަޅުކުލައިގެ ޖަގުވަރ ކާރުގައި އިން ޒުވާނާ އޭނަގެ ފޯނުން ވާހަކަދައްކަމުން ފައިމަތީ ބާއްވާލާފައި އޮތް ފޮތުގައި ކޮންމެވެސް އެއްޗެއް ނޯޓު ކުރަމުންދިޔައެވެ. ކާރުގެ ކައިރީ މަޑުކޮއްލާ ކޮންމެ ފަރާތެއްގެ ލޯވެސް އެކާރަށް އަމާޒުނުވެއެއްނުދެއެވެ. އެހެނީ އޮފުކޮއްލެވިފައިވާއިރު ކައިރީގައި މަޑުކޮއްލައިގެން ތިބި މީހުންގެ ސިފަ ފެންނަހާވެއެވެ. އެންމެ ކޫރެއްހާ ހިސާބުވެސް ނެތް އެކާރުގެ ވެރިއަކީ ރާއްޖޭގެ ހޮޓެލް ދާއިރާގައި ނަންމަޝްހޫރު މަންސޫރުގެ ހުރި ހަމައަކެނި ފިރިހެންދަރިފުޅެވެ. އޭނަގެ ހައިބަތާއި މުއްސަނދިކަން ހަމައެކަނި އެކާރުންވެސް ދައްކުވައިދެއެވެ.\n"ޖަމާލް، އަދި ކިހާއިރެއްވާނެތަ؟" ޒައުލް ކަންފަތާ ފޯނު ދުރުކޮއްލުމާއިއެކު އޭނަގެ ޙާއްޞަ ޑްރައިވަރުގެ ގާތު އަހާލިއެވެ.\n"ދެން ނުވާނެ މާގިނައިރެއް ކުޑަސާހެބް، ވަގުތަށް އަޅުގަނޑު ގެންގޮސްދެއްވާނަން" ޖަމާލްވެސް ޒައުލްއަށް ބަލާލުމުގެ ބަދަލުގައި ބެލީ އަވަހަށް ޖަވާބުދެވޭތޯއެވެ. އޭނަގެ ހުރިހާ ސަމާލުކަމެއްވަނީ ކުރިމަތީއޮތް މަގަށް ހުއްޓިފައެވެ. ޖަމާލްއަކީ ޒައުލްގެ އުމުރުން ސަތާރަ އަހަރުންފެށިގެން އޭނަގެ ބައްޕަގެ ގާތުގައި މަސައްކަތްކުރަން އުޅުނު މެލޭޝިޔާގެ ރައްޔިތެކެވެ. އޭނަގެ ބައްޕަގެ ކުންޕީނީގެ ކާރުގެ ޑްރައިވަރުވެސްމެއެވެ. އާއިލާއަށް ވަފާތެރި ނޯކަރެކެވެ. އާއިލާގައި އުޅޭތާ ގިނަދުވަސްތަކެއްވެފައި ވުމާއިއެކު ދިވެހިބަސް ފަރިތަ ކަމާއިއެކު ބޭނުންކުރަން އެނގޭ ދެބައިއުމުރުގެ ފިރިހެނެކެވެ.\nމެންދުރުގެ ގަދަ ހޫނުގައިވެސް މަގުތަކުގައި ހަލަބޮލިވެ އުޅޭ މީހުންނެއް މަދެއްނޫނެވެ. ސްކޫލްތަކަށް ކުދިންގެންދާ ގަޑިކަމަށްވުމާއިއެކު ގިނައަދަދަކަށް ބެލެނިވެރިންނާއި ސްކޫލްކުދިން ފެންނަމުންދިޔައެވެ. އޭސީ ކުރެވިފައިވާ ކާރުގެ ތެރޭގައި ޒައުލް އިންއިރުވެސް ލޮލުގައި ރަންޕްލެޓްގެ ސިލުވެޓް އައިނެއް އަޅާލާފައިވެއެވެ. އޭނަވެސް މަގުމަތިންދާމީހުންނަށް ބަލަންއިނީ ޓްރެޕިކް ލައިޓުގެ ފެހި އަލިއެޅޭނެ އިރެއްގެ އިންތިޒާރުގައި އިނދެއެވެ. މިއަދަކީ އޭނައަށް ވަރަށްވެސް ބޮޑު ދުވަހެކެވެ. އޭނަގެ ބައްޕަގެ މިންނަތް މަސައްކަތުން ކޮޅަށް ޖަހައި މިއަދު ބޮޑު ކުންފުންޏެއްގެ ގޮތުގައި ހިންގަމުންދާ ކުންފުނީގެ ދަށުން ހުޅުމާލޭގައި ފުރަތަމަ ފަހަރަށް އެޅޭ ލަގްޒަރީ ހޮޓެލްގެ ބިންގާ އެޅުމުގެ ރަސްމިއްޔާތަށް ދިއުމަށެވެ.\nމަގުގެ އެއްފަރާތު ޕޭމަންޓު މަތިން ފުއްމަމުން ކަހަލަ ގޮތަކަށް އައި ކުޑަކުއްޖާ ކާރުގައި އިން ޒައުލްގެ ލޮލުގައި އަޅައިގަތެވެ. މިނިވަންކަމާއިއެކު އެއްވެސް ހިޔާލެއް ފިކުރެއްނެތި އޭނަގެ އަމިއްލަ ދުނިޔެއްގައި ވާފަދައެވެ. ޒައުލްއަށް އެކުޑަކުއްޖާގެ މޫނުގައިވި ހިނިތުންވުން އުނދަގޫކުރިއެވެ. ދެބުމަށް ކައިރިކޮއްލަމުން ނިތްކުރިއަށް ރޫއަރުވާލެވުނެވެ. ޖަމާލް ކާރު ނައްޓާލުމަށް ތައްޔާރުކޮއްލީއެވަގުތުއެވެ. ޒައުލް އެކުޑަ ފިރިހެންކުއްޖާގެ އަތުގައި ހިފައިގެންހުރެ ހިނގަމުން އަންނަ އަންހެން ކުއްޖާއަށް ބަލާލިއެވެ. ސިކުނޑީގެ ފޮރުވިފައިވާ ބައެއްގައި މީހަކު ކޮއްޓާލިހެން ހީވިއެވެ. އޭނައަށް އެއަންހެން ކުއްޖާގެ މޫނުން ދަންނަ ވައްތަރުޖެހިއެވެ. ޖަމާލު ކާރު ދުއްވާލަން އުޅެން ފެށުމުން އެހަށް މަޑުކޮއްލުމަށް ޒައުލް އެންގިއެވެ. އަދި ކާރުގެ ކައިރިން ލާފައި އޭނައަށް ފެނުނު ކުޑަފިރިހެންކުއްޖާ އާއި އޭނަގެ އަތުގައި ހިފައިގެން ހުރި އަންހެން ކުއްޖާ ކާރުގެ ފަހަތަށް ގޮސް ގެއްލެންދެން އޭނަ ބެލިއެވެ. އެފަދަރީތިކަމެއް އޭނަ މީގެ ކުރިންވަނީ ދެކެފައިކަމުގައި ސިކުނޑިބުންޏެވެ. އެހެންނަމަވެސް އެއްގޮތަކަށްވެސް ހަނދާންވާގޮތެއްނުވިއެވެ.\n"ކުޑަ ސާހެބް..." ޖަމާލް ގޮވާލިއެވެ.\n"ނައްޓާލާ..." ޒައުލް ދޮރުގައި ޖަހާފައިވާ ކަޅުބިއްލޫރި ގަނޑާއިދިމާލަށް ބަލަހައްޓައިގެން އިނދެ ބުނެލިއެވެ. އޭނަ ވިސްނަމުންދިޔައީ އެއަންހެން ކުއްޖާ އާއި ދޭތެރެއެވެ. އެހެންނަމަވެސް އެހިޔާލުތަކާއި ދުރަށްދާންޖެހުނީ އަތުގައި އޮތް ފޯނު ރިންގުވިއަޑަށެވެ.\nހުޅުމާލެއަށް ދިއުމަށްޓަކައި ލޯންޗުތައްޔާރުކުރެވިފައިއޮތްއިރު ޒައުލް ނޫނީ އެހެން ފަރާތްތަކުން އެތަނުގައި ތިއްބެވެ. ޒައުލްގެ ކާރު އައިސް މަޑުކޮއްލުމާއިއެކު އޭނަގެ ކަންފަތަށް ބުލޫޓޫތު ހެޑްސެޓު ހެޔޮވަރުކޮއްލަމުން ކާރުގެ ދޮރުހުޅުވާލިއެވެ. އަދި ކާރުން ފައިބައި ލައިގެން ހުރި ކޯޓުގެ ގޮއްތަށް އަޅުވާލަމުން އެޕްރޮޖެކްޓުގެ ސީނިއަރ މޭނެޖަރ ހަމްދޫން އާއި ސަލާމްކޮއްލުމަށް އަތްދިއްކޮއްލިއެވެ.\n"ބައްޕަ ދުރުވާނެކަމަށް ހީކުރީ" ހަމްދޫން ޒައުލް އާއި ސަލާމްކޮއްލަމުން ބުނެލިއެވެ.\n"މާފުކުރައްވާ އަޅުގަނޑު މީޓިންއެއް ނިންމާފަ އަންނަން ޖެހުމުން ލަސްވީ، ބައްޕަ އުޅުއްވަނީ ކުޑަކޮށް ބަލިވެ، ޓްރެވެލްކުރުން އެހާ ސޭފްއެއްނޫންކަމަށް ޑޮކްޓަރ އަންގަވަނީ" ޒައުލް އެންމެ ފުރަތަމަވެސް އޭނަ ލަސްވުމުން އެކަމަށް މާފަށްއެދުނެވެ. އަދި ހަމްދޫނު ކުރި ސުވާލަށް ޖަވާބުދިނީ އޭގެ ފަހުގައެވެ.\nހުޅުމާލޭގައި އުޅުމަށްފަހު ޒައުލްއަށް މާލެ އާދެވުނީ ހަވީރު ހަތަރެއްޖަހާ ދިޔަފަހުންނެވެ. ރާއްޖޭން ބޭރުގައި އޮތް ޓުއަރިޒަމް ސެމިނަރއަކަށް ގޮސްފައި މާލެ އައިގޮތަށް އޭނަ ދިޔައީ އޭނަގެ ހާއްޞަ ހޮޓަލަށެވެ. މީޓިންއަށްވެސް އަދި އަލަށް ބިންގާއެޅުނު ލަގްޒަރީ ހޮޓެލްގެ ކަންތައްތަކަށް އޭނަ ދިޔައީވެސް ސީދާ އެ ހޮޓަލުންނެވެ. އެހެންނަމަވެސް އެއިން އެއްވެސް ކަމަށްވުރެ ކުރިން އޭނަ އިސްކަންދިނީ މާމަ ލާއިގާއަށް ގުޅުމެވެ. އަދި ހެޔޮހާލުގައި ގަދަވެ ސަލާމަތުން މާލޭގައި ހުރިކަމުގެ ހަބަރުދިނުމެވެ. އޭނަގެ ހުރިހާވެސް މީހަކީ އެއީއެވެ. ކާރުގައި ޖަމާލް އާއިއެކު އިންއިރު މާގިން ވާހަކައެއް ނުދައްކައެވެ. އޭނަގެ މަންޒިލަކަށްވީ އޭނަގެ ހޮޓަލްއެވެ.\nދެފަރާތަށް ކެހިގެންދިޔަ ބިއްލޫރިދޮރުން ވަދެގެންއަންނަ ޒުވާނާ ރިސެޕްޝަންގައި އިން ޔޫހާއަށް ފެނި ދެބުމަ ގޮއްޖާހިލިއެވެ. އެތަންފެށި އޭނަގެ ކައިރީގައި އިން ރިޔާޝާކައިރިއަށް ހިނިއައެވެ. އެހެންނަމަވެސް ގައިވައިދުގައި އޮންނަ ގޮތުންނަމަ ރިސެޕްޝަނިސްޓުން އެމީހުންގެ މަސައްކަތު ސަރަޙައްދުގައި ހީސަކަރާތް ޖެހުމަކީ މަނާކަމެކެވެ. ރިޔާޝާ ބޯތިރިކޮއްލަމުން ކައުންޓަރުގެ ނިވަލުގައި އިނދެ ހިނިގަނޑު ފިއްތާލަން މަސައްކަތްކުރަމުންދިޔައެވެ.\n"ވަރަށް ފޫހިވޭ...މި މީހާ މިތަނުން ދާކަށްވެސް ނޫޅެޔޭ، އިއްޔެވެސް ސުޕަރވައިޒާރ ހާރިޝްގާތު ގުޅާފަ ބުންޏޭ ރިސެޕްޝަންގެ އިން ދޮންކުއްޖާ އަންނާނީ ކޮންއިރަކުންހޭ، ހާރިޝްވެސް ހުންނަނީ ފާޑަކަށް، އަދި މަށާދިމާލަށް އޭނަވެސް ބުނަނީ ރިސެޕްޝަން ފޯނުން މީސްމީހުންނާއި ނުގުޅައްޗޯ، ޕާރސަނަލް ކަންތައްތައް އޮފީހާއި ހަމައަށް އަޔަނުދޭށޯ....އަޅެ މަމިއުޅެނީ އެހެންތަ؟ މިމީހާ ގަނޑާއިހެދި ހާރިޝް ހީކުރަނީ ވަރަށް ގޯސްކޮށް، ހިތަށް އަރާ އޭނައަށް ފިލަންވިއްޔޭވެސް..." އެހިސާބަށް ބުނެވުނު ތަނާހެން ދޮރުންވަތް ޒުވާނާއައިސް ރިސެޕްޝަން ކައުންޓަރު ކައިރީ މަޑުކޮއްލިއެވެ. ވަގުތުން ޔޫހާގެ މޫނުމައްޗަށް ހިނިތުންވުން ގެންނަމުން ކިހިނެތްތޯ އޭނައަށް އެހީތެރިވެދޭންވީ ސުވާލުކޮއްލިއެވެ. އެޒުވާނާ ވާހަކަދެއްކީ އިނގިރޭސިންނެވެ. އޭނައަކީ ރަޝީޔާ ރައްޔިތެކެވެ. ރާއްޖެއައިސް އުޅެނީ އެޑިއުކޭޝަން މިނިސްޓްރީ އާއި ގުޅިގެންކަންވެސް އޭނަވަނީ ޔޫހާއަށް ކިޔާދީފައެވެ.\nޔޫހާ އޮންދަވޭ ފައިވްސްޓަރ ހޮޓެލްގެ ރިސެޕްޝަނިސްޓަކަށް އުޅޭތާ އަދި އެއްމަސްކިރިޔާވަނީއެވެ. އެހެންނަމަވެސް ތަނުގެ މެނޭޖްމަންޓާއި އެކުގައިއުޅޭ މުވައްޒަޒަފުންނާއި ވަރަށް ގުޅެއެވެ. އޭނަގެ ހުންނަ ހިތްހެޔޮ މިޒާޖުގެ ސަބަބުން އެކުވެރިން ހޯދުމަކީ އުނދަގޫކަމެއްނޫނެވެ. އެހެންނަމަވެސް އޭނައަކީ ބަސްމަދު އަންހެން ކުއްޖެވެ. މީހުންގެ ސަމާލުކަން ލިބުންނޭދޭ އަންހެންކުއްޖެކެވެ. އެހެންނަމަވެސް ގުދުރަތުގެ ކުޅަދާނަކަން މާމަތިވެރިވެގެންވެއެވެ. ބޭނުންނުވިކަމުގައި ވިޔަސް ގުދުރަތުން އޭނައަށް ލިބިފައިވަނީ މީހުން އަޅައިގަންނަފަދަ ރީތިކަމެކެވެ.\nހޮޓަލުން ނުކުތްގޮތަށް ޖަމާލު ޒައުލް ގޮވައިގެން އައިސް މަޑުކޮއްލީ މ. އެމީލީހިޔާގެއަށެވެ. ފަސްބުރިއަށްގެނެގިފައިވިއެއްކަމަކު ގޭގެ ސެކިއުރީފެންވަރު ރަނގަޅު ކުރުމުގެ ގޮތުން ފަހުގެ ޓެކްނޯލެޖީގެ އެހީ ހޯދާފައިވާކަން ފެންނަން ހުއްޓެވެ. ޒައުލް ކާރުން ފޭބުމާއިއެކު ގޭތެރެއަށް ހުޅުވޭގޮތަށް ހަދާފައިވާ ކަޅުކުލައިގެ ބޮޑުގޭޓު ދޮރުފާރައަށްއަކަށް ހުރި ފިރިހެނަކު ހުޅުވާލިއެވެ. ޖަމާލު ކާރު ގަރާޖުގައި ޕާކުކޮއްލުމަށްފަހު ޒައުލްގެ ފޮށިހިފައިގެން ގޭތެރެއަށްވަނެވެ.\n"ސަލާމް މާމާ" ޒައުލްގެ އަޑުއިވިފައި ލާއިގާ ކިޔަންއިން ފޮތް ބާއްވާލަމުން ސޯފާގެ ފަހަތަށް ދޮރާދިމާލަށް ނަޒަރު ހިންގާލިއެވެ. އެއާއިއެކު ލާއިގާގެ މޫނުމަތިން އުފާވެރިކަމާއިއެކު ހިނިތުންވުމެއް ފެނިގެންދިޔައެވެ.\n"ދަރިފުޅު އަންނާނެ އިރެއްނޭގިފަ މާމަ މިއިންނަނީ، ފަހުން ގުޅާވެސް ނުލަމެއްނު، ހާދަ އުފާވެއްޖެޔޭ މަގޭދަރިފުޅު ފެނުމުން، ކޮބާ އެއްޗެއް ކައިފިންތަ މިހާރު؟ އެހަށް ފެންވަރާލާ ތަޒާވެލައިގެން ދޯ ނުކުންނާނީ، ބައްޕަވެސް ހަވީރު ސައިބައްލަވަން ނުކުންނަވާނެ، މިހާރު އެބައިން ލައިބްރަރީގައި، ކޮންމެވެސް ލިޔުންތަކެއް ބައްލަވަން" ލާއިގާގެ އުފާވެރިކަން ޒައުލް ފެނުމުން އިތުރުވެގެންދިޔައެވެ. ޒައުލްއަކީ އޭނަގެ ދެލޮލުގެ ނޫރެއެވެ. ލޮލުގެ ކޮއެވެ. އެހާވެސް ލޯބިވެއެވެ. އާއިލާގައި ދެންތިބި ދެމާމަ ދަރިންނަށްވުރެ ލާއިގާއަށް ޒައުލް ޙާއްޞައެވެ. ލާއިގާގެ ހަރަކާތްތައް ފެނި ޒައުލްގެ ހިތަށް ހަމަޖެހުންގެނެސްދިނެވެ. މިއަދު އޭނައަށް ދަސްވި ރީތި އާދައެއްވެއްޖެޔާ ދަސްވެފައިވަނީ އެމާމަގެ ފަރާތުންނެވެ. ލާއިގާއަށްވުރެ އިސްކޮޅުން ދިގު ކަމުގައިވިޔަސް އިޙްތިރާމްގެ ގޮތުން ލާއިގާގެ ހުރިހާކަމަކަށް ޒައުލް އިސްކަންދެއެވެ. ލާއިގާ އާއިއެކު ހިނގުމުގައި އޭނަގެ އެއްފަރާތުގައި ކުޑަތަންކޮޅެއް ފަހަތަށް ޖެހި ހުރެ ހިނގަން ޒައުލްއަށްވަނީ އާދަވެފައެވެ. އެންމެ ކުޑަމިނުން ލާއިގާ ވާހަކަދައްކާނަމަ އޭނަގެ ވާހަކަ ނުނިމެނިސް ޒައުލް އެއްވެސް އެއްޗެއް ނުބުނާނެއެވެ. ބައްޕައަށްވުރެވެސް ލާއިގާއަށް އޭނަ ކުރާ ގަދަރުބޮޑުވެގެންވެއެވެ.\nހަވީރުގެ ސަޔަށް ސުފުރާމަތި ތައްޔާރުކުރަމުންދިޔައިރު ގޭގައި ގެންގުޅޭ ނޯކަރުންތައް އަވަދިނެތި އުޅެމުންދިޔައެވެ. ކުޅި ބާވަތްތަކާއި ފޮނިބާވަތްތަކުގެ ހެދިކާއެވެ. ކިރުސަޔާއި ކަޅުސައެވެ. ކޮފީ ބޯންބޭނުންވާނަމަ ދެވައްތަރުގެ ކޮފީއެވެ. އެހުރިހާ ކަމެއް ބަލަމުންދިޔައީ ލާއިގާއެވެ. ސުފުރާމަތީ ބަހައްޓާނެ ސަމްސަލަކަށް ދަންދެން ކިޔާދެމުންދިޔައީ ލާއިގާއެވެ. މަންސޫރަށްވުރެ އެގޭގައި ބަސްބުނެ ކަންތައްތައް ނިންމާހަދަނީ އޭނަގެ މަންމަ ލާއިގާއެވެ. އެކަމާ އޭނަގެވެސް އެއްވެސް މައްސަލައެއްނެތެވެ. އެހެނީ އޭނައަކީވެސް މަންމަދެކެ ލޯބިވާ ދަރިއަކަށްވީކަމެވެ. މަންމަފަދަ ރަނގަޅު އަޙްލާގެއްގެ ވެރިއަކަށް މަންސޫރުވެސް ވީކަމެވެ. މިއަދު އޭނަގެ ވިޔަފާރި ޒައުލް ބަލަހައްޓަމުންދާކަން އެއީ އޭނަދެކެމުން އައި ހުވަފެނެވެ. މުސްކުޅިވެ ގައިބާރުދެރަވާދުވަހު އޭނަގެ ޒިންމާތައް ދޫކޮށްދާނެ ފަރާތެއްކަމުގައި ޒައުލްވީކަމީ މަރުއެނދުގައިވެސް އޭނައަށް ހަމަޖެހިލައިގެން އޮވެވޭނެކަމެކެވެ.\n"ހެލޯ، ކިހިނެތްތައް، ހަވީރު ޑިއުޓީދޯ" ލޮބީއިން ހުރަސްކަނޑާލި ޝާއިން ޔޫހާއަށް ބުނެލިއެވެ.\n"އާން، މިރޭ ނިމޭނީ، އޯލްރެޑީ މިސިންގ ހިމް" ޔޫހާ ކައުންޓަރުމަތީ ދެއަތްބާއްވާލަމުން ދެރަވެފައިވާ މޫނެއްދައްކާލިއެވެ. ޝާއިން ލުއިގޮތަކަށް ހީލިއެވެ.\n"އަހަންނަށްވެސް ޝާއިން ގޮވާލާނަމަ" ރިސެޕްޝަނުގައި ތިބޭ ތިންކުދިންގެ ތެރެއިން ޔޫހާ އާއި ރިޔާޝާގެ އިތުރުން ދެންހުރި އަންހެންކުއްޖާ ބުނެލިއަޑުއިވުނެވެ. އެކަމާ ރިޔާޝާ އޭނަ އާއި ދިމާކޮއްލިއެވެ. ޔޫހާ ހުއްޓަ މީހަކު އެމީހުންނަށް ގޮވާނެހޭ ބުނެލިއެވެ. ޝާއިން އެދިޔަގޮތަށް ނުކުތީ ބޭރަށެވެ. އޭނަގެ އޮފީސްވަގުތު ނިމުނީއެވެ. ޔޫހާގެ ހުރި ހަމައެކަނި ގާތް ރަޙުމަތްތެރިއަކީ އެއީއެވެ. އޭނަގެ ދިރިއުޅުމުގެ ހުރިހާކަމެއް ހިއްސާކުރަމުން މިހާރު އަންނަނީ އެއެކުވެރިޔާ އާއިއެވެ. މިއަދު ޝާއިންފަދަ ރަޙުމަތްތެރިއަކު ލިބުނަތީ އެކަމާ ޝުކުރުވެރިވެއެވެ. ރިސެޕްޝަނިސްޓެއްގެ ވަޒީފާގައި އޭނަ މިއަދު ހުރުމަށް ފުރުޞަތުދިނީވެސް ޝާއިންނެވެ.


Muhuthaba ge suvaaleh: Minivanakah ehves furusatheh netheetha?\nމުހުތަބާގެ ސުވާލެއް: މިިނިވަނަކަށް ފުރުސަތެއް ނެތީތަ؟\nބަހުސްގައި މުހުތަބާ ވަނީ ރައީސްއަށް ސުވާލެއް އަމާޒެއް ކުރައްވާފަ --\nމާފަންނު ދެކުނު ދާއިރާއަށް އަމިއްލަ ގޮތުން ވާދަ ކުރައްވާ އިސްމާއިލް މުހުތަބާ މުހިންމު ސުވާލެއް ރައީސް އިބްރާހިމް މުހައްމަދު ސޯލިހާއި ސަރުކާރަށް އަމާޒު ކުރައްވައިފި އެވެ.\nޓީވީއެމްއިން ގެނެސްދޭ މަޖިލިސް ބަހުސްގައި ފަހު ބަސް ވިދާޅުވާން ފުރުސަތު ލިބުމުން މުހުތަބާ އެއްސެވީ އެ ސުވާލެވެ. "މިިނިވަނަކަށް ހަމަ އެއްވެސް ފުރުސަތެއް ނެތީ ހެއްޔެވެ؟" އޭނާގެ ސުވާލަކީ މިއީ އެވެ.\n"ކެބިނެޓްގަ ސިޔާސީ މީހުން، ސަރުކާރު ކުންފުނިތަކުގެ ސިޔާސީ މީހުން، ހުރިހާ ތަނެއްގަ ސިޔާސީ މީހުން، ކުޅިވަރު ޖަމިއްޔާތަކުގަ ސިޔާސީ މީހުން، ކޮން ކަމެއްތޯ އަޅުގަނޑުމެންނަށް އޮތީ، ކޮބައިތޯ ކިޔަވައިގެން އައިސް ކުރެވޭނެ ކަމަކީ، އެހެންވެ މިއަދު އަޅުގަނޑަށް މިތަނަށް އައިސް ހުއްޓި މިހުރީ،" މުހުތަބާ ވިދާޅުވި އެވެ.\nބަހުސްގައި ތަފާތު ދައްކަވަމުން މުހުތަބާ ވަނީ ދާއިރާގެ ރައްޔިތުންގެ ކިބައިން މާފަށް ވެސް އެދިވަޑައިގެންފަ އެވެ.\n"އަޅުގަނޑު މިވަގުތު ބޭނުންވާ ދާއިރާގެ ރައްޔިތުން ކިބައިން މާފަށް އެދެން ވެސް، އަޅުގަނޑު ކައިރިއަށް އެބަ އާދޭ އެތައް ގިނަ ރައްޔިތުންނެއް ކަންކަން ބޭނުން ވެގެން، އަޅުގަނޑު ބޭނުން ވަނީ އެ ބޭފުޅުން ކިބައިން މާފަށް އެދެން، އަޅުގަނޑުމެން ކުރަން ޖެހޭ ކަމެއް ނޫން އެއީ، އަޅުގަނޑު ނުދެކެން މެންބަރު ކަމަކަށް ފުރާ މީހާއަށް 200 ޑޮލަރު ދޭން ޖެހޭނީ، އަޅުގަނޑު މިއަދު އެކަން ކޮށްދީފަނަމަ އެ ވާނީ ވަގުތީ ކަމަށް، ވަގުތީ ފައިދާއަކަށް،" މުހުތަބާ ވިދާޅުވި އެވެ.\nބަހުސްއަށްފަހު މުހުތަބާ ދާއިރާގެ ރައްޔިތަކާއެކު ފޮޓޯއަކަށް ހުއްޓި\nއޭނާ ވިދާޅުވި ގޮތުގައި އޭނާގެ ސިޔާސަތަކީ ރައްޔިތުންނަށް ވަގުތީ މަންފާއެއް ހޯދައިދިނުން ނޫން ކަމަށާއި ނަމަވެސް މެންބަރުން ގާތަށް ކަންކަމު ކިޔަން ރައްޔިތުން އަންނަން ނުޖެހޭ މިންވަރަށް ރައްޔިތުންގެ އަތްމަތި ތަނަވަސްކޮށް ދިނުން ކަމަށެވެ.\n"ވަރަށް ބޮޑު ތަސައްވަރެއް އޮބަ އޮތް ދާއިރާއަށް ވެސް އަދި ޖުމްލަކޮށް މުޅި ރާއްޖެއަށް ވެސް، އެންމެ ބޮޑަށް ވަކާލާތު ކުރާ ކަމަކީ މުއްސަނދިންނާއި ފަގީރުންނާ ދެމެދު އޮތް ފަރަގު ކުޑަކުރުން،" މުހުތަބާ ވިދާޅުވި އެވެ.\nއެގޮތުގެ މަތިން ފުދޭ މީހުންނާއި ނިކަމެތިން ނޫނީ އެހާ ބޮޑު އާމްދަނީއެއް ނުލިބޭ މީހުންގެ އަތުން ނަގައި ޓެކްސް އާއި ޑިއުޓީގައި ފަރަގުތަކެއް ގެންގުޅުމަށް ވަކާލާތު ކުރައްވާނެ ކަމަށް މުހުތަބާ ވިދާޅުވި އެވެ.\nމުހުތަބާ ވިދާޅުވީ ޒުވާނުންނަށް ފުޓްބޯޅަ ކުޅޭނެ ތަންތަން ހޯދައިދީ، ފްލެޓްގެ ވާހަކަ ދައްކަން ޖެހެނީ ހަމައެކަނި ވޯޓެއް އައީމަ ނޫން ކަމަށެވެ. އެ ވާހަކައަކީ އަބަދުވެސް ދައްކައި އެއަށް ދާއިމީ ހައްލުތަކެއް ހޯދައިދޭން ޖެހޭނެ ކަންކަން ކަމަށެވެ.\n"މިދިޔަ އިންތިހާބުގައި އަޅުގަނޑު ވެސް ގޭ ތެރޭގަ، މިކަމެއް ނުވެއޭ އެކަމެއް ނުވެއޭ ކިޔަން، އެހެން ކިޔަކިޔަ ތިބެވިދާނެ، ތައުލީމީ ގާބިލް މީހުން ނުކުމެގެން މިކަންކަން ވަނީ،" މުހުތަބާ ވިދާޅުވި އެވެ.\nމުހުތަބާ ވަނީ ރާއްޖޭގެ ނިޒާމް ބަދަލު ކުރަން އުޅުމަކީ އޭނާގެ ތާއިދު އޮތް ކަމެއް ނޫންކަން ހާމަ ކުރައްވާފަ އެވެ. އޭނާ ވިދާޅުވީ މިހާރު އޮތް ނިޒާމުގެ މައްސަލައެއް ނުފެންނަ ކަމަށާއި އެހެންނަމަވެސް ރައްޔިތުން އެކަމަށް ބޭނުންވާ މަޖިލީހުގެ ތެރެއިން މަސައްކަތް ކުރައްވާނެ ކަމަށެވެ. ހަމަ އެހެން ލާމަރުކަޒީ ނިޒާމަށް ވެސް އޭނާ ތާއިދު ކުރެއްވި އެވެ. ވިދާޅުވީ އެ ގާނޫނު ވެސް ފުރިހަމަ ކަމަށާއި ބޭނުން ވަނީ ނިޒާމް ހިންގާނެ ގާބިލް ތައުލީމީ ބައެއް ކަމަށެވެ. މުހުތަބާގެ ކެންޑިޑޭޓް ނަންބަރަކީ ދެއެކެވެ.\nރައީސް އިބްރާހިމް މުހައްމަދު ސޯލިހު މަޖިލިސް އިންތިހާބު 2019


ދުނިޔޭގެ ދިރިއުޅުން ވާކަން ކަށަވަރީ، ކުޅިވަރެއްކަމުގައްޔާއި، މަޖަލެއްކަމުގައެވެ. އަދި ތިޔަބައިމީހުން إيمان ވެ، تقوى ވެރިވާނަމަ، އެކަލާނގެ ތިޔަބައިމީހުންގެ ދަރުމަ، ތިޔަބައިމީހުންނަށް ދެއްވާނެތެވެ. އަދި އެކަލާނގެ ތިޔަބައިމީހުންގެ މުދާތަކަކަށް އެދިވޮޑިއެއް ނުގަންނަވަތެވެ.\nތިޔަބައިމީހުންގެ ކިބައިން އެކަލާނގެ އެތަކެއްޗަށް އެދިވޮޑިގަންނަވައި، އެކަމަށް ބާރުއަޅުއްވާނަމަ، ތިޔަބައިމީހުން ދަހިވެތިވާނޫއެވެ. އަދި އެކަލާނގެ ތިޔަބައިމީހުންގެ ރުޅިވެރިކަމާއި، حسد ވެރިކަން ފާޅުކުރައްވާނެތެވެ.\nއޭ މިތިބަމީހުންނޭވެ! ތިޔަބައިމީހުން ތިޔަތިބީއެވެ. اللَّه ގެ މަގުގައި ހޭދަކުރުމަށް ތިޔަބައިމީހުންނަށް ގޮވައިލައްވަތެވެ. އެހިނދު، ދަހިވެތިވާ މީހުން ތިޔަބައިމީހުންގެ ތެރެއިންވެއެވެ. އަދި، ދަހިވެތިވާ މީހާ (ދަންނާށެވެ!) ފަހެ، އޭނާ ދަހިވެތިވާކަން ކަށަވަރީ، އޭނާގެ އަމިއްލަ نفس ގެ ފަރާތުންނެވެ. اللَّه އީ، ފުދިވޮޑިގެންވާ ރަސްކަލާނގެއެވެ. އަދި فقير ންނަކީ ތިޔަބައިމީހުންނެވެ. އަދި ތިޔަބައިމީހުން އެނބުރި ފުރަގަސްދޭނަމަ، ތިޔަބައިމީހުންގެ ބަދަލުގައި ތިޔަބައިމީހުން ނޫންބަޔަކު، އެކަލާނގެ ގެންނަވާހުށްޓެވެ. ދެން، ތިޔަބައިމީހުންފަދަ ބަޔަކު ކަމުގައި އެއުރެން ނުވާނެތެވެ.\nފާޅުވެ بيان ވެގެންވާ فتح އަކުން، ހަމަކަށަވަރުން، ތިމަންރަސްކަލާނގެ ކަލޭގެފާނަށް فتح ދެއްވީމެވެ.\nއެއީ ކަލޭޭގެފާނުންގެ ކުށްފާފައިގެ ތެރެއިން އިސްވެދިޔަކަންތަކާއި، ފަސްވެދިޔަ ކަންތަކުގެފާފަ، ކަލޭގެފާނަށް اللَّه ފުއްސަވައިދެއްވުމަށްޓަކައެވެ. އަދި އެކަލާނގެ نعمة ކަލޭގެފާނުގެ މައްޗަށް ފުރިހަމަކޮށްދެއްވުމަށްޓަކައެވެ. އަދި ސީދާވެގެންވާ ތެދުމަގަށް ކަލޭގެފާނަށް މަގުދެއްކެވުމަށްޓަކައެވެ.\nއަދި ގަދަފަދަވެގެންވާ نصر އަކުން ކަލޭގެފާނަށް نصر ދެއްވުމަށްޓަކައެވެ.\nއެކަލާނގެއީ، مؤمن ންގެ ހިތްތަކަށް ހިތްހަމަޖެހުން ބާވައިލެއްވި ރަސްކަލާނގެއެވެ. އެއީ އެއުރެންގެ إيمان ކަމުގެ މައްޗަށް، އެއުރެންނަށް إيمان ކަން އިތުރުވުމަށްޓަކައެވެ. އުޑުތަކާއި، ބިމުގެ لشكر މިލްކުވެގެންވަނީ، اللَّه އަށެވެ. މޮޅަށް ދެނެވޮޑިގެންވާ، حكيم ވަންތަ ކަލަކު ކަމުގައި اللَّه ވޮޑިގެންވެއެވެ.\n(އެއީ) مؤمن ފިރިހެނުންނާއި، مؤمن އަންހެނުން، އެކަލާނގެ ސުވަރުގެތަކަށް ވެއްދެވުމަށްޓަކައެވެ. އެތާނގެ ދަށުން ފެންކޯރުތައް ހިނގަހިނގާ ހުރެތެވެ. އެތާނގައި، އެއުރެން ދެމިތިބޭގޮތުގައެވެ. އަދި އެއުރެންގެ ކުށްފާފަތައް އެއުރެންގެ ކިބައިން ފުއްސެވުމަށްޓަކައެވެ. އަދި ބޮޑުވެގެންވާ ނަސީބު ލިބުމެއްކަމުގައި اللَّه ގެ حضرة ގައި އެކަންތައްވިއެވެ.\nއަދި منافق ފިރިހެނުންނާއި، منافق އަންހެނުންނާއި، شريك ކުރާ ފިރިހެނުންނާއި، شريك ކުރާ އަންހެނުންނަށް عذاب ދެއްވުމަށްޓަކައެވެ. އެއުރެންނީ، اللَّه އާމެދު ނުބައި ހީތައް ކުރާމީހުންނެވެ. ނުބައިގޮތް ދިމާވުންއޮތީ އެއުރެންގެ މައްޗަށެވެ. އަދި اللَّه އެއުރެންގެ މައްޗަށް ކޯފާލެއްވިއެވެ. އަދި އެއުރެންނަށް لعنة ލެއްވިއެވެ. އަދި އެއުރެންނަށްޓަކައި ނަރަކަ ތައްޔާރުކުރެއްވިއެވެ. އެއީ ނުބައިވެގެންވާ ނިމިދިޔުމެކެވެ.\nއުޑުތަކާއި، ބިމުގެ لشكر ތައް މިލްކުވެގެންވަނީ اللَّه އަށެވެ. އަދި عزيز ވަންތަ، حكيم ވަންތަ ކަލަކުކަމުގައި اللَّه ވޮޑިގެންވެއެވެ.